**รายงานการประชุมสภาเทศบาลนครขอนแก่น**

**สมัยวิสามัญ สมัยแรก ครั้งที่ 1/2558**

**วันที่ 29 เมษายน 2558**

**ณ ห้องประชุมนครเป็งจาล อาคารป้องกันฯ (ชั้น 2) เทศบาลนครขอนแก่น**

**………………………**

# ผู้เข้าประชุม

|  |  |  |  |
| --- | --- | --- | --- |
| 1. | นายเรืองชัย | ตราชู | ประธานสภาเทศบาลนครขอนแก่น |
| 2. | นางสาวนันทวัลย์ | ไกรศรีวรรธนะ | รองประธานสภาเทศบาลนครขอนแก่น  |
| 3. | นายกิตติพล | อ้วนไตร | สมาชิกสภาเทศบาลนครขอนแก่น-ลากิจ- |
| 4. | นายเกรียงศักดิ์ | สว่างไสว | สมาชิกสภาเทศบาลนครขอนแก่น  |
| 5. | นางสาวจันทนภา | แสวงการ | สมาชิกสภาเทศบาลนครขอนแก่น  |
| 6. | นางสาวภาสิณี | ธีรภานุ | สมาชิกสภาเทศบาลนครขอนแก่น |
| 7. | นายโกเมน | กันตวธีระ  | สมาชิกสภาเทศบาลนครขอนแก่น |
| 8. | นายมานพ | หวังสวัสดิ์โอฬาร | สมาชิกสภาเทศบาลนครขอนแก่น |
| 9. | นายบุญสม | วิจารจันทร์ | สมาชิกสภาเทศบาลนครขอนแก่น |
| 10. | นายบุญฤทธิ์ | พาณิชย์รุ่งเรือง | สมาชิกสภาเทศบาลนครขอนแก่น-ลากิจ- |
| 11. | นายปรมินทร์ | เลาหะพันธุ์ | สมาชิกสภาเทศบาลนครขอนแก่น  |
| 12. | นางสาวนริสศรา | เรืองศร | สมาชิกสภาเทศบาลนครขอนแก่น |
| 13. | นายภาสกร | กาญจนวรางกูร | สมาชิกสภาเทศบาลนครขอนแก่น  |
| 14. | นายถนอมทรัพย์ | สรรพโส | สมาชิกสภาเทศบาลนครขอนแก่น |
| 15. | นางรัชดา | ลีลาสวัสดิ์ชัย | สมาชิกสภาเทศบาลนครขอนแก่น |
| 16 | นายกนิษฐ์ | อาวัชนาการ | สมาชิกสภาเทศบาลนครขอนแก่น |
| 17. | นางวรินทร์พร | ณิชาภัทรนารากุล | สมาชิกสภาเทศบาลนครขอนแก่น-ลากิจ- |
| 18. | นายสมภพ | วงศ์ก่อ | สมาชิกสภาเทศบาลนครขอนแก่น  |
| 19. | นายวันชัย | ซื่อศิริสวัสดิ์ | สมาชิกสภาเทศบาลนครขอนแก่น |
| 20 | ว่าที่ร้อยตรีบัญชา | สิงห์คำป้อง | สมาชิกสภาเทศบาลนครขอนแก่น |
| 21. | นายธนภณ | กิตติวิมลชัย | สมาชิกสภาเทศบาลนครขอนแก่น |
| 22 | นายปฎลชัย | พัฒน์ดำรงจิตร | สมาชิกสภาเทศบาลนครขอนแก่น  |
| 23. | นายวรินทร์ | เอกบุรินทร์ | สมาชิกสภาเทศบาลนครขอนแก่น  |
| 24. | นายสุพัฒน์ | พงษ์เพียจันทร์ | สมาชิกสภาเทศบาลนครขอนแก่น |

# ผู้บริหารเทศบาลที่เข้าร่วมประชุม

|  |  |  |  |
| --- | --- | --- | --- |
| 1. | นายธีระศักดิ์ | ฑีฆายุพันธุ์ | นายกเทศมนตรีนครขอนแก่น |
| 2. | นายธวัชชัย | รื่นรมย์สิริ | รองนายกเทศมนตรีนครขอนแก่น  |
| 3. | นายจุลนพ | ทองโสภิต | รองนายกเทศมนตรีนครขอนแก่น |
| 4. | นายมนตรี | สิงหปุณณภัทร | รองนายกเทศมนตรีนครขอนแก่น  |
| 5. | นายชัชวาล | พรอมรธรรม | รองนายกเทศมนตรีนครขอนแก่น  |

ระเบียบวาระที่ 1 เรื่องที่ประธานแจ้งให้ที่ประชุมทราบ

ระเบียบวาระที่ 2 เรื่องรับรองรายงานการประชุมสภาเทศบาลนครขอนแก่น

- สมัยสามัญ สมัยที่ 4 ครั้งที่ 1 / 2557 เมื่อวันที่ 15 ธันวาคม 2557

ระเบียบวาระที่ 3 เรื่องการกำหนดสมัยประชุม สมัยสามัญ ประจำปี 2558

 และสมัยสามัญ สมัยแรก ประจำปี 2559

 ระเบียบวาระที่ 4 เรื่องญัตติขออนุมัติใช้จ่ายเงินสะสมเทศบาลปีงบประมาณ 2558 เพื่อพัฒนาด้านโครงสร้างพื้นฐานของเมือง จำนวน 3 โครงการ

ระเบียบวาระที่ 5 เรื่องญัตติขออนุมัติโอนเงินงบประมาณรายจ่าย ประจำปีงบประมาณ พ.ศ.2558

ระเบียบวาระที่ 6 เรื่องญัตติรายงานแผนพัฒนาเทศบาลนครขอนแก่น

ระเบียบวาระที่ 7 เรื่องญัตติอื่น ๆ

เมื่อได้เวลา 10.00 น. นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น ทำหน้าที่ประธานสภาเทศบาล ได้จุดธูปเทียนบูชาพระรัตนตรัย แล้วกล่าวเปิดประชุม ท่านนายกเทศมนตรี ท่านรองนายกเทศมนตรี เลขานุการนายกเทศมนตรี ท่านสมาชิกสภาเทศบาลนครขอนแก่น และท่านผู้มีเกียรติ ท่านประธานคณะกรรมการชุมชนทุกท่าน วันนี้เป็นวันเปิดประชุมสภาเทศบาลนครขอนแก่น สมัยวิสามัญ สมัยแรก ครั้งที่ 1/2558 ขณะนี้มีสมาชิกมาครบองค์ประชุมแล้ว ดิฉันขอดำเนินการตามระเบียบวาระ ต่อไป

**ระเบียบวาระที่ 1 เรื่องที่ประธานแจ้งให้ทราบ**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

วันนี้ดิฉันขอต้อนรับท่านประธานสภาเทศบาลตำบลบ้านเป็ด ท่านวิเชียร แพงมาและคณะสมาชิกสภาเทศบาลตำบลบ้านเป็ดได้มาสังเกตการณ์ ประชุมสภาเทศบาลนครขอนแก่น การประชุมสภาเทศบาล สมัยวิสามัญ สมัยแรก ประจำปี 2558 ขอให้สมาชิกสภาเทศบาลทุกท่านปรบมือต้อนรับเป็นเกียรติด้วยค่ะ และมีสมาชิกสภาเทศบาลลากิจ จำนวน 3 ท่าน ได้แก่ 1.นายบุญฤทธิ์ พาณิชย์รุ่งเรือง 2.นางวรินทร์พร ณิชาภัทร์นารากุล 3.นายกิตติพล อ้วนไตร

**มติที่ประชุม**: **รับทราบ**

**ระเบียบวาระที่ 2**  **เรื่องรับรองรายงานการประชุมสภาเทศบาลนครขอนแก่น**

**- สมัยสามัญ สมัยที่ 4 ครั้งที่ 1 / 2557 เมื่อวันที่ 15 ธันวาคม 2557**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ดิฉันขอให้ที่ประชุมรับรองรายงานการประชุมสภาเทศบาลนครขอนแก่น สมัยสามัญ สมัยที่ 4 ครั้งที่ 1 / 2557 เมื่อวันที่ 15 ธันวาคม 2557 นะคะ หากท่านใดจะขอแก้ไขเพิ่มเติมขอเชิญได้ค่ะ มีทั้งหมด 31 หน้า โดยพิจารณาเรียงหน้าไป หน้าที่ 1,2,3,4,5,6,7,8,9,10,11 ขอเชิญท่านเกรียงศักดิ์ สว่างไสว ค่ะ

**นายเกรียงศักดิ์ สว่างไสว สมาชิกสภาเทศบาลนครขอนแก่น**

ผมขออนุญาตอ่านข้อความเดิมและแก้ไขข้อความใหม่ ข้อความเดิมจะมีอยู่ว่า จะเห็นว่าถนนทั้ง 2 เส้นใช้เงินร่วม 51 ล้านบาท เป็นการปรับปรุงผิวฟุตบาท ขออนุญาตแก้ไขเป็น จะเห็นว่าถนนทั้ง 2 เส้นใช้เงินรวม 5.1 ล้านบาท คือ 5,100,000 บาท ขออนุญาตแก้ไขตามนี้ครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ต่อไปหน้าที่ 12,13,14,15,16,17,18,19,20,21,22,23,24,25,26,27,28,29,30,31เมื่อครบทุกหน้าแล้ว ดิฉันจะขอมติเลย ท่านใดให้การรับรองรายงานการประชุมสภาเทศบาลนครขอนแก่น สมัยสามัญ สมัยที่ 4 ครั้งที่ 1/2557 เมื่อวันที่ 15 ธันวาคม 2557 โปรดยกมือ เห็นชอบ 20 เสียง งดออกเสียง (ไม่มี) (สมาชิกยกมือเป็นเอกฉันท์)

**มติที่ประชุม** **เป็นอันว่าที่ประชุมแห่งนี้มีมติเห็นชอบ 20 เสียงรับรองรายงานการประชุมสภาเทศบาล สมัยสามัญ สมัยที่ 4 ครั้งที่ 1/2557 เมื่อวันที่ 15 ธันวาคม 2557**

**ระเบียบวาระที่ 3 เรื่องการกำหนดสมัยประชุม สมัยสามัญ ประจำปี 2558**

 **และสมัยสามัญ สมัยแรก ประจำปี 2559**

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

 ขอเชิญท่านเลขานุการสภาเทศบาลชี้แจงระเบียบค่ะ

**นายสุภัฐวิทย์ ธารชัย ปลัดเทศบาลนครขอนแก่น**

กราบเรียนท่านประธานสภาที่เคารพและท่านสมาชิกผู้ทรงเกียรติ ตามความในมาตรา 24 วรรคสี่ แห่งพระราชบัญญัติเทศบาล พ.ศ. 2496 แก้ไขเพิ่มเติม (ฉบับที่ 13) พ.ศ. 2552 กำหนดไว้ว่า ในปีหนึ่งให้มีสมัยประชุมสามัญสี่สมัย สมัยประชุมสามัญครั้งแรกและวันเริ่มประชุมสมัยสามัญประจำปีให้สภาเทศบาลกำหนด และกำหนดสมัยประชุมสมัยสามัญประจำปีถัดไป และตามข้อบังคับการประชุมสภาท้องถิ่น พ.ศ.2547 ข้อ 21 กำหนดไว้ว่า การกำหนดจำนวนสมัยประชุมสามัญประจำปี ระยะเวลาและวันเริ่มต้นประชุมสมัยประชุมสามัญประจำปีของแต่ละสมัยในปีนั้นวันเริ่มสมัยประชุมสามัญประจำปีของปีถัดไป และระยะเวลาของสมัยประชุมสามัญประจำปีสมัยแรกของปีถัดไป ให้ประธานสภาท้องถิ่นนำปรึกษาในที่ประชุมสามัญประจำปีสมัยแรกของแต่ละปี จึงเรียนเสนอที่ประชุมพิจารณา ครับ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

ทุกท่านก็ได้รับทราบระเบียบแล้วนะคะ ดิฉันจะขอให้ท่านสมาชิกสภาเทศบาลพิจารณาว่าสภาเทศบาลนครขอนแก่นจะกำหนดสมัยประชุมสมัยสามัญ สมัยแรก ประจำปี 2558 เราจะกำหนดในเดือนใด และกำหนดสมัยประชุมสามัญปีต่อไปในเดือนใด มีท่านใดจะเสนอ โปรดยกมือค่ะ ขอเรียนเชิญท่านสมภพ วงศ์ก่อ ค่ะ

**นายสมภพ วงศ์ก่อ สมาชิกสภาเทศบาลนครขอนแก่น**

กราบเรียนท่านประธานสภาเทศบาลที่เคารพ ท่านสมาชิกสภาเทศบาลผู้ทรงเกียรติ ท่านผู้บริหาร ท่านหัวหน้าส่วนการงาน ท่านประธานชุมชน และตลอดประชาชนทุกท่านที่สนใจเข้ามารับฟังการประชุมสภาเทศบาล ผมนายสมภพ วงศ์ก่อ สมาชิกสภาเทศบาลนครขอนแก่น ท่านประธานสภาเทศบาลครับ ผมขออนุญาตเสนอสมัยประชุมสมัยสามัญ สมัยแรก ประจำปี 2558 ขอเสนอกำหนดสมัยประชุม สมัยสามัญ ประจำปี 2558 ดังนี้.-

 - สมัยสามัญ สมัยที่ 2 ตั้งแต่วันที่ 1-30 พฤษภาคม 2558 กำหนดไม่เกิน 30 วัน

 - สมัยสามัญ สมัยที่ 3 ตั้งแต่วันที่ 1-30 สิงหาคม 2558 กำหนดไม่เกิน 30 วัน

 - สมัยสามัญ สมัยที่ 4 ตั้งแต่วันที่ 1-30 พฤศจิกายน 2558 กำหนดไม่เกิน 30 วัน

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

ตามที่ท่านสมภพ วงศ์ก่อได้เสนอมีท่านใดเห็นชอบด้วย โปรดยกมือ เห็นชอบ 20 เสียง งดออกเสียง (ไม่มี) (สมาชิกยกมือเป็นเอกฉันท์)มีท่านใดเห็นเป็นอย่างอื่น ไม่มีนะคะ

**มติที่ประชุม** **เป็นอันว่าที่ประชุมแห่งนี้มีมติเห็นชอบ 20 เสียง กำหนดสมัยประชุมสมัยสามัญ ประจำปี 2558 ดังนี้.-**

 **- สมัยสามัญ สมัยที่ 2 ตั้งแต่วันที่ 1-30 พฤษภาคม 2558 กำหนดไม่เกิน 30 วัน**

 **- สมัยสามัญ สมัยที่ 3 ตั้งแต่วันที่ 1-30 สิงหาคม 2558 กำหนดไม่เกิน 30 วัน**

 **- สมัยสามัญ สมัยที่ 4 ตั้งแต่วันที่ 1-30 พฤศจิกายน 2558 กำหนดไม่เกิน 30 วัน**

ต่อไปดิฉันจะขอให้ท่านสมาชิกสภาเทศบาลพิจารณาเรื่องการกำหนดสมัยประชุม สมัยสามัญ สมัยแรก ประจำปี 2559 เราจะกำหนดในเดือนใด ขอเชิญเสนอค่ะ ขอเชิญคุณสมภพ วงศ์ก่อ ค่ะ

**นายสมภพ วงศ์ก่อ สมาชิกสภาเทศบาลนครขอนแก่น**

กราบเรียนท่านประธานสภาเทศบาลที่เคารพ ท่านสมาชิกสภาเทศบาลผู้ทรงเกียรติ ขออนุญาตเสนอการประชุม กำหนดสมัยประชุม สมัยสามัญ สมัยแรก ประจำปี 2559 ตั้งแต่วันที่ 1- 28 กุมภาพันธ์ 2559 มีกำหนดไม่เกิน 30 วัน

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

ตามที่ท่านสมภพ วงศ์ก่อได้เสนอ มีท่านใดเห็นชอบด้วย โปรดยกมือ เห็นชอบ 20 เสียง งดออกเสียง (ไม่มี) (สมาชิกยกมือเป็นเอกฉันท์)ท่านใดเห็นเป็นอย่างอื่น ไม่มีนะคะ

**มติทีประชุม** **เป็นอันว่าที่ประชุมแห่งนี้มีมติเห็นชอบ 20 เสียง** **กำหนดสมัยประชุม สมัยสามัญ สมัยแรก ประจำปี 2559 ตั้งแต่วันที่ 1-28 กุมภาพันธ์ 2559**

**ระเบียบวาระที่ 4** **เรื่องญัตติขออนุมัติใช้จ่ายเงินสะสมเทศบาลปีงบประมาณ 2558 เพื่อพัฒนาด้านโครงสร้างพื้นฐานของเมือง จำนวน 3 โครงการ**

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

ขอเชิญท่านรองฯธวัชชัย เสนอญัตติต่อสภาค่ะ

**นายธวัชชัย รื่นรมย์สิริ รองนายกเทศมนตรีนครขอนแก่น**

เรื่อง ขอเสนอญัตติขออนุมัติใช้จ่ายเงินสะสมเทศบาลปีงบประมาณ 2558 เพื่อพัฒนาด้านโครงสร้างพื้นฐาน ของเมือง จำนวน 3 โครงการ

เรียน ประธานสภาเทศบาลนครขอนแก่น

 ด้วยคณะผู้บริหารงานเทศบาลนครขอนแก่น ขอเสนอญัตติ ขออนุมัติใช้จ่ายเงินสะสมเทศบาล ประจำปีงบประมาณ 2558 เพื่อพัฒนาโครงสร้างพื้นฐานของเมืองจำนวน 3 โครงการ เนื่องจากเทศบาลนครขอนแก่น มีความจำเป็นที่จะต้องจัดทำโครงการ โดยมีเหตุผลความจำเป็น ดังนี้

 1.โครงการก่อสร้างห้องน้ำสวนประตูเมือง โดยทำการก่อสร้างห้องน้ำชาย 4 ห้อง ห้องน้ำหญิง 6 ห้อง ห้องน้ำคนพิการ 1 ห้อง พร้อมงานปรับปรุงภูมิทัศน์บริเวณโดยรอบอาคาร ตามแบบเทศบาลนครขอนแก่น ค่าก่อสร้าง 1,008,000 บาท

**เหตุผลความจำเป็น** เนื่องจากปัจจุบันห้องน้ำเดิมมีสภาพที่ชำรุด และไม่เพียงพอต่อการให้บริการ จึงมีความจำเป็นที่จะต้องดำเนินการก่อสร้างปรับปรุง ห้องน้ำไว้บริการประชาชน เพราะสวนประตูเมืองเป็นสถานที่ตั้งจุดบริการประชาชนเนื่องในเทศกาลต่างๆ ช่วง 7 วันอันตราย และเป็นสถานที่สำหรับการจัดกิจกรรมที่สำคัญของเมือง เพราะเป็นสถานที่จัดงานวันส่งท้ายปีเก่า ต้อนรับปีใหม่ และงาน Khonkaen Love Music Festival ฮักถึงแก่น แดนดนตรีรัก

 2.โครงการก่อสร้างปรับปรุงผิวจราจรและทางเท้าถนนเหล่านาดีช่วงหน้าวัดนันทิการาม โดยทำการรื้อถอนทางเท้าเดิมเพื่อขยายพื้นที่ผิวจราจร เป็นพื้นที่รวมไม่น้อยกว่า 489 ตารางเมตร ก่อสร้างถนนค.ส.ล.หนาไม่น้อยกว่า 0.15 เมตร พื้นที่ไม่น้อยกว่า 470 ตารางเมตร ก่อสร้างคันหินรางตื้นระยะทางรวมไม่น้อยกว่า 320 เมตร ก่อสร้างช่องระบายน้ำเชื่อมกับบ่อพักน้ำเดิม จำนวนไม่น้อยกว่า 19 จุด ทาสีน้ำมันขอบคันหินพื้นที่ไม่น้อยกว่า 128 ตารางเมตร ทาสีตีเส้นจราจรพื้นที่ไม่น้อยกว่า 55 ตารางเมตร ตามแบบเทศบาลนครขอนแก่น ค่าก่อสร้าง 709,000 บาท

**เหตุผลความจำเป็น** เนื่องจากปัจจุบันสภาพจราจรบริเวณช่วงหน้าวัดนันทิการาม แคบ และมีปริมาณยานพาหนะสัญจรไป-มา เป็นจำนวนมาก ประกอบกับ บริเวณดังกล่าวนี้อยู่หน้าโรงเรียนแก่นนครวิทยาลัย ซึ่งเป็นโรงเรียนมัธยมที่สำคัญระดับจังหวัด ซึ่งมีนักเรียนเป็นจำนวนมากก่อให้เกิดการจราจรติดขัด และหากขยายผิวจราจรจะช่วยในการแก้ไขในครั้งนี้ได้อีกทางหนึ่ง

 3.โครงการก่อสร้างกำแพงป้องกันตลิ่งบึงแก่นนคร ช่วงท่าน้ำวัดหนองแวงถึงท่าน้ำวัดกลางโดยทำการก่อสร้างกำแพงป้องกันตลิ่ง เป็นระยะทางไม่น้อยกว่า 402 เมตร ตามแบบเทศบาลนครขอนแก่นค่าก่อสร้าง 18,090,000 บาท

**เหตุผลความจำเป็น** เนื่องจากปัจจุบันสภาพตลิ่งของบึงแก่นนครชำรุด พังทลาย ดูแล้วไม่สวยงาม และที่สำคัญบึงแก่นนครเป็นแหล่งท่องเที่ยวที่สำคัญของเมือง จำเป็นอย่างยิ่งที่จะต้องพัฒนาปรับปรุงให้มีความสวยงามอยู่ตลอดเวลา

 สำหรับการพัฒนาโครงสร้างพื้นฐานของเมืองในครั้งนี้ จะก่อให้เกิดประโยชน์ต่อประชาชนภายในเขตเทศบาล รวมตลอดถึงประชาชนทั่วไป ที่สำคัญเป็นการพัฒนาเพื่อรองรับการเจริญเติบโตของเมืองในปัจจุบัน และเนื่องจากงบประมาณที่ตั้งจ่ายประจำปีงบประมาณ ไม่เพียงพอที่จะนำมาใช้เพื่อการนี้ได้

 ดังนั้น เพื่อให้โครงการต่างๆสามารถที่จะดำเนินการ และบรรลุผลตามวัตถุประสงค์ที่กำหนดไว้ได้ คณะผู้บริหารงานเทศบาลนครขอนแก่น จึงมีความจำเป็นที่จะต้องขออนุมัติใช้จ่ายเงินสะสมเทศบาล ประจำปีงบประมาณ 2558 จำนวน 19,807,000 บาท (สิบเก้าล้านแปดแสนเจ็ดพันบาทถ้วน) เสนอต่อสภาเทศบาลนครขอนแก่น โดยอาศัยความตามระเบียบกระทรวงมหาดไทย ว่าด้วยการรับเงิน การเบิกเงิน จ่ายเงิน การฝากเงิน การเก็บรักษาเงิน และการตรวจเงิน ขององค์กรปกครองส่วนท้องถิ่น พ.ศ.2547และเพิ่มเติม (ฉบับที่ 2) พ.ศ.2548 ข้อ 89 องค์กรปกครองส่วนท้องถิ่น และอาศัยความตามหนังสือที่ มท 0808.4/ว3161 ลงวันที่ 12 ตุลาคม 2553 การใช้จ่ายเงินสะสมของเทศบาล อาจกระทำได้ต้องได้รับอนุมัติจากสภาท้องถิ่น

 จึงเรียนมาเพื่อโปรดทราบ และขอได้โปรดนำเสนิต่อที่ประชุมสภาเทศบาลนครขอนแก่น เพื่อพิจารณาอนุมัติ ต่อไป

ขอแสดงความนับถือ

ธีระศักดิ์ ฑีฆายุพันธุ์

(นายธีระศักดิ์ ฑีฆายุพันธุ์)

 นายกเทศมนตรีนครขอนแก่น

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

 มีสมาชิกสภาเทศบาลท่านใดจะอภิปรายหรือไม่ ขอเรียนเชิญท่านธนภณ กิตติวิมลชัย ค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาเทศบาลที่เคารพ สมาชิกสภาเทศบาลผู้ทรงเกียรติ พ่อแม่พี่น้อง ข้าราชการประจำและผู้นำชุมชน ในการประชุมวันนี้รวมทั้งคณะประธานสภาเทศบาลและสมาชิกสภาเทศบาลตำบลบ้านเป็ด ญัตติขออนุมัติใช้จ่ายเงินสะสมเทศบาลปีงบประมาณ 2558 เพื่อพัฒนาด้านโครงสร้างพื้นฐานของเมือง จำนวน 3 โครงการ ที่ผู้บริหารได้นำเสนอ ผมต้องขอชื่นชมถึงแม้จะเป็นโครงการขนาดเล็ก แต่เป็นโครงการที่มีผลกระทบค่อนข้างมาก โครงการหมายเลข 1 โครงการก่อสร้างห้องน้ำสวนประตูเมือง สำหรับเทศบาลนครขอนแก่นใครไปไหนมาไหนหรือพี่น้องฝั่งสาธารณะประชาชนลาวผ่านมาและเป็นพื้นที่เราเสนอได้ชัดเจนว่าเราสามารถทำเมืองให้เป็นเมืองสีเขียวเป็นเมืองที่เราสนใจต่อความเป็นอยู่ในเรื่องคุณภาพชีวิตของการใช้สวนสาธารณะ เห็นด้วยอย่างยิ่งในโครงการนี้มีส่วนหนึ่งอยากเสนอผ่านท่านประธานสภาเทศบาลไปยังผู้บริหาร พื้นที่ตรงนี้คาดหวังว่าวันหนึ่งครั้งหน้าผู้บริหารจะได้ทำโครงการเป็นพื้นที่มีส่วนของห้องที่เป็นแบบห้องอาบน้ำล็อกเกอร์ในสนามกอล์ฟใหญ่หรือในพื้นที่บริการสาธารณะประโยชน์ที่เสนอแบบนี้เพราะว่า พื้นที่เทศบาลนครขอนแก่นหรือทั่วประเทศขณะนี้เรามีกระแสแห่งพลวัตรการใช้จักรยานในการเดินทาง ซึ่งสังคมบ้านเรากำลังหาสิ่งที่มาทดแทนเพื่อลดการใช้พลังงานเชื้อเพลิงในการใช้ยวดยานในการเดินทาง ขณะนี้พลวัตรของการใช้จักรยานในการเดินทางในการปฏิบัติหน้าที่นครขอนแก่นเป็นเมืองหนึ่งที่มีพลเมืองที่ใช้รถจักรยานค่อนข้างมาก ผมอยากคาดหวังว่าวันหนึ่งข้างหน้าสามารถทำเป็นห้องสุขาที่มีห้องอาบน้ำที่ดีเพื่อให้พี่น้องหรือฝั่งสาธารณประชาชนลาวผ่านมาได้มีพื้นที่แวะและเติมความสดชื่น ประโยชน์ตามมาคือ กลุ่มจักรยานที่เรากำลังส่งเสริมมีพื้นที่จะทำปาร์คแอนด์ไลด์มาเอารถมาจอดและออกกำลังกายตรงนั้นหรือปั่นจักรยานมาจอดแล้วเดินทางมาทำงานพื้นที่ใกล้เคียงมีห้องเพื่อเข้าไปอาบน้ำเปลี่ยนเสื้อผ้าเพื่อสามารถปฏิบัติหน้าที่ได้ดี โครงการก่อสร้างปรับปรุงผิวจราจรและทางเท้าถนนเหล่านาดีช่วงหน้าวัดนันทิการาม เทศบาลนครขอนแก่นได้ทำไปแล้วเห็นผลชัดเจน อยากให้ผู้บริหารนำโครงการนี้ขึ้นมาเป็นการพิจารณา สิ่งที่ฟรีเซ็นได้ชัดเจนในวิธีใช้งบประมาณมาก เราเคยใช้งบประมาณที่จำไม่ได้คงเป็นงบประมาณที่ไปขยายแล้วเว้าทางเท้า ซึ่งเป็นทางเท้าที่เป็นขนาดใหญ่มากบนถนนเหล่านาดี และเว้าในพื้นที่สามารถเว้าเข้าไปแล้วเพื่อให้รถที่มีปริมาณค่อนข้างมากมีความคับคั่งในทางการใช้จราจร ปรากฏว่าเมื่อรถสามารถแอบเข้าไปไหล่ทางที่เราเว้าทางฟุตบาททางเท้าเข้าไปแล้วสามารถวิ่งได้ฝั่งละ 2 จราจร จุดอ่อนถนนเหล่านาดีมีบริเวณนี้ที่ไม่ได้ถูกขยายฟุตบาทที่มีทางเท้าเหลืออยู่มากแต่ก็ไม่ได้ไปเบียดเบียนลดปริมาณทางเท้าแต่ตรงนี้มันมีมากพอที่ไม่ถือว่าเป็นการรบกวนหรือผลกระทบ งบประมาณ 709,000 บาท สามารถทำให้การใช้ผิวจราจรบนถนนเส้นนี้เป็นถนนสี่เลนค่อนข้างสมบูรณ์ทันที ฝั่งละ 2 เลน ผมว่างบประมาณค่อนข้างน้อยแต่ผลกระทบมากรถผ่านไป-มา วันหนึ่งประมาณเป็นหมื่นคัน ผ่านถนนเส้นนี้ครั้งใดรถติดทุกครั้ง ตรงนี้หน้าจะเป็นส่วนขยายคอขวดในพื้นที่บางส่วน สิ่งหนึ่งที่ผมอยากฝากท่านประธานสภาเทศบาลไปยังผู้บริหารและหน่วยงานที่เกี่ยวข้อง เมื่อเราทำตรงนี้แล้วสิ่งหนึ่งที่ในการควบคุมปฏิบัติหน้าที่ในเรื่องกฎหมายผมอยากให้ขอความร่วมมือจากหน่วยงานที่เกี่ยวข้องในการไปปฏิบัติหน้าที่ต่อการควบคุมการจอดรถให้ชัดเจน ถึงแม้ว่าเราขยายแล้วปรากฎว่ามีไม่น้อยของผู้ควบคุมยานพาหนะจอดซ้อนคันเป็นเรื่องที่แปลกมากทำไมชอบทำเกิดขึ้นจำนวนมาก มีงบประมาณให้ขยายทั่วถึงและสมบูรณ์ขนาดนี้ผมเชื่อว่าอาจจะจำเป็นอย่างยิ่งที่ผู้บริหารต้องขอความร่วมจากหน่วยงานที่เขารับผิดชอบต่อการบังคับใช้กฎหมายเพื่อให้เป็นถนนตัวอย่างที่เราใช้เงินส่วนน้อย งบประมาณส่วนน้อยเพื่อให้เกิดประสิทธิภาพในการใช้ถนนที่ดีในส่วน 3 โครงการผมขออภิปรายใน 2 โครงการนี้ ส่วนโครงการที่ 3 เป็นเรื่องของการแก้ไขปัญหาที่เกิดขึ้นจากผลกระทบทางธรรมชาติก็เป็นสิ่งที่ผู้บริหารต้องดูแลและคิดโครงการป้องกัน ขอบคุณมากครับ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

 มีสมาชิกสภาเทศบาลท่านใดจะอภิปรายเพิ่มเติมหรือไม่ ขอเรียนเชิญค่ะ ถ้าไม่มีสมาชิกสภาเทศบาลท่านใดอภิปราย ขอเชิญท่านนายกเทศมนตรี ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

กราบเรียนท่านประธานสภาเทศบาลเทศบาลนครขอนแก่น ท่านสมาชิกสภาเทศบาลผู้ทรงเกียรติ ท่านสมาชิกสภาเทศบาลตำบลบ้านเป็ดทั้งคณะ ท่านประธานชุมชน พี่น้องพนักงานเทศบาล ผู้บริหารสถานศึกษา ต้องขอบพระคุณกับข้อเสนอแนะที่ดีเป็นแนวคิดต่อยอดกรณีการให้บริการสาธารณะโดยอย่างยิ่งห้องอาบน้ำสาธารณะ เมื่อสักครู่หลังจากรับฟังข้อเสนอแนะก็ลองพูดคุยกับรองนายกเทศมนตรีที่รับผิดชอบว่าถ้าแนวคิดนี้เป็นแนวคิดที่ดีแล้วสามารถช่วยเหลือประชาชนในกลุ่มที่หลากหลายเราน่าจะทำต่อ ก็คงขออนุญาตนำไปตรวจสอบพื้นที่ถ้าจะขยายเพิ่มเติมเพื่อให้บริการห้องน้ำอาบน้ำสาธารณะพร้อมล็อกเกอร์ที่เก็บของส่วนตัวที่ปลอดภัยเราจะขยายออกไปทางทิศทางใดได้กรณีการที่จะสร้างห้องน้ำใหม่ ถ้าทำก็น่าจะทำต่อเนื่องติดกันไปก็คงจะไม่ทำแบบแยกส่วน ขอบคุณกับข้อเสนอที่ดีที่ผ่านมาก็มักจะเป็นปัญหา เช่น ช่วง 7 วันอันตรายคนที่อ่อนล้าจากการขับรถเดินทางมาระยะไกลในช่วงเทศกาลสำคัญ กรณีมีห้องน้ำอาบน้ำสาธารณะจะช่วยได้ในการเพิ่มความสดชื่น เรื่องนี้ถือเป็นเรื่องที่สำคัญมากในการดูแลเรื่องความปลอดภัยชีวิตและทรัพย์สิน ส่วนขอความร่วมมือหน่วยงานที่เกี่ยวข้องในการช่วยดูแลในการจัดระเบียบการจราจร เมื่อทางเทศบาลได้ดำเนินการขยายถนนนำเรียนให้รับทราบขณะนี้เทศบาลได้ร่วมมือเป็นอย่างดีกับทางตำรวจจราจร ฝ่ายปกครองจังหวัดในการดำเนินการร่วมมือจัดระเบียบไม่ว่าจะเป็นฟุตบาททางเท้าหรือแม้กระทั่งถนนสายหลัก สายรอง แต่ปัญหาที่เกิดขึ้นคือข้อจำกัดทางด้านกำลังคนของเจ้าหน้าที่ตำรวจ จนปัจจุบันนี้ทางตำรวจก็ร้องขอให้เทศบาลสนับสนุนในกลุ่มของอาสาสมัครทั้งหลายซึ่งเทศบาลในขณะนี้ก็ได้มีการเพิ่มเติมจำนวนเจ้าหน้าที่อาสาสมัครเข้าไปช่วยสนับสนุนตำรวจในการดูแลไม่ว่าจะเป็นถนนหรือฟุตบาททางเท้าแต่ก็ไม่เพียงพอยังเป็นปัญหาอยู่ ซึ่งก็ก่อให้เกิดความไม่สบายใจแก่ภาคประชาชนทั้งหมดก็จะรับเรื่องไปเพื่อให้มาตรการหรือความถี่ในการดูแลเรื่องการจัดระเบียบจราจรให้มีประสิทธิภาพมากขึ้นก็ขอบพระคุณสำหรับข้อเสนอแนะ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

 มีสมาชิกสภาเทศบาลท่านใดจะอภิปรายเพิ่มเติมหรือไม่ค่ะ ถ้าไม่มีสมาชิกสภาเทศบาลท่านใดจะอภิปราย ดิฉันจะขอมติเลยนะคะ ท่านใดอนุมัติใช้จ่ายเงินสะสมเทศบาลปีงบประมาณ 2558 เพื่อพัฒนาด้านโครงสร้างพื้นฐานของเมือง จำนวน 3 โครงการ โปรดยกมือ เห็นชอบ 20 เสียง งดออกเสียง (ไม่มี) (สมาชิกยกมือเป็นเอกฉันท์) ท่านใดเห็นเป็นอย่างอื่น (ไม่มี) ไม่มีนะคะ

**มติที่ประชุม : เป็นอันว่าที่ประชุมแห่งนี้มีมติเห็นชอบ 20 เสียง** **อนุมัติใช้จ่ายเงินสะสมเทศบาลปีงบประมาณ 2558 เพื่อพัฒนาด้านโครงสร้างพื้นฐานของเมือง จำนวน 3 โครงการ**

**ระเบียบวาระที่ 5** **เรื่องญัตติขออนุมัติโอนเงินงบประมาณรายจ่าย ประจำปีงบประมาณ พ.ศ.2558**

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

ขอเชิญท่านรองฯชัชวาล เสนอญัตติต่อสภาค่ะ

**นายชัชวาล พรอมรธรรม รองนายกเทศมนตรีนครขอนแก่น**

เรื่อง ญัตติขออนุมัติโอนเงินงบประมาณรายจ่าย ประจำปีงบประมาณ พ.ศ.2558

เรียน ประธานสภาเทศบาลนครขอนแก่น

 ตามที่สภาเทศบาลนครขอนแก่น ได้ให้ความเห็นชอบงบประมาณรายจ่ายประจำปีงบประมาณ พ.ศ.2558 ไปแล้วนั้น บัดนี้ เทศบาลนครขอนแก่นมีความจำเป็นที่จะต้องโอนลดงบประมาณรายจ่าย จากแผนงานงบกลาง งานงบกลาง หมวดงบกลาง ประเภทเงินสำรองจ่าย ตั้งจ่ายไว้ 49,861,550 บาท ไปตั้งจ่ายเป็นรายการใหม่ในแผนงานการศึกษา งานบริหารทั่วไปเกี่ยวกับการศึกษา หมวดค่าครุภัณฑ์ที่ดินและสิ่งก่อสร้าง ค่าครุภัณฑ์ ประเภทค่าบำรุงรักษาและปรับปรุงครุภัณฑ์ จำนวนเงิน 1,100,000 บาท (หนึ่งล้านหนึ่งแสนบาทถ้วน) เพื่อซ่อมแซมบำรุงรักษาและปรับปรุงรถปรับอากาศคันหมายเลขทะเบียน 40-0237 ขอนแก่น และคันหมายเลขทะเบียน 40-0264 ขอนแก่น เพื่อให้การปฏิบัติงานมีประสิทธิภาพ เพียงพอต่อความต้องการ ประหยัดงบประมาณในการจัดซื้อรถคันใหม่และรถสามารถใช้งานได้ดีเช่นเดิม

 ดังนั้น จึงมีความจำเป็นต้องขออนุมัติโอนเงินงบประมาณรายจ่าย ประจำปีงบประมาณ พ.ศ.2558 เพื่อตั้งจ่ายเป็นรายการใหม่ รวมเป็นเงินทั้งสิ้น 1,100,000 บาท (หนึ่งล้านหนึ่งแสนบาทถ้วน) รายละเอียดตามเอกสารที่เสนอต่อสภาเทศบาลนครขอนแก่น ซึ่งการเสนอญัตติครั้งนี้เป็นไปตามระเบียบกระทรวงมหาดไทย ว่าด้วยวิธีการงบประมาณ พ.ศ.2541 แก้ไขเพิ่มเติม (ฉบับที่ 2 และ 3) พ.ศ.2543 หมวด 4 ข้อ 27 การโอนเงินงบประมาณรายจ่ายในหมวดค่าครุภัณฑ์ ที่ดินและสิ่งก่อสร้าง ที่ทำให้ลักษณะ ปริมาณ คุณภาพเปลี่ยน หรือโอนเงินไปตั้งจ่ายเป็นรายการใหม่ ให้เป็นอำนาจอนุมัติของสภาท้องถิ่น ประกอบกับหนังสือกรมส่งเสริมการปกครองท้องถิ่นด่วนมาก ที่ มท 0808.2/ว1657 ลงวันที่ 16 กรกฎาคม 2556 เรื่องรูปแบบและการจำแนกประเภทรายรับ-รายจ่าย งบประมาณรายจ่ายประจำปีขององค์กรปกครองส่วนท้องถิ่น

 ผู้บริหารเทศบาลนครขอนแก่น จึงขอเสนอญัตตินี้ต่อสภาเทศบาลนครขอนแก่น เพื่อโปรดพิจารณาอนุมัติ

ขอแสดงความนับถือ

ธีระศักดิ์ ฑีฆายุพันธุ์

(นายธีระศักดิ์ ฑีฆายุพันธุ์)

 นายกเทศมนตรีนครขอนแก่น

**รายละเอียดการโอนเงินงบประมาณ**

**ประจำปีงบประมาณ พ.ศ. 2558**

**แผนงานการศึกษา**

งบประมาณรายจ่าย รวมทั้งสิ้น 1,100,000.- บาท

จ่ายจากรายได้จัดเก็บเอง หมวดภาษีจัดสรร และเงินอุดหนุนทั่วไป แยกเป็น

งานบริหารทั่วไปเกี่ยวกับการศึกษา

1. งบลงทุน รวม 1,100,000.- บาท

 หมวดค่าครุภัณฑ์ที่ดินและสิ่งก่อสร้าง รวม 1,100,000.- บาท

 1.1 ค่าครุภัณฑ์ รวม 1,100,000.- บาท

 ประเภทค่าบำรุงรักษาและปรับปรุงครุภัณฑ์ รวม 1,100,000.- บาท

เพื่อจ่ายเป็นค่าบำรุงรักษาและปรับปรุงรถปรับอากาศ จำนวน 2 คัน ประกอบด้วย

 1. รถปรับอากาศ หมายเลขทะเบียน 40-0237 ขอนแก่น รายละเอียดมีดังนี้

 - เปลี่ยนแผ่นหุ้มแผงข้างซ้าย - ขวา ใหม่ทั้ง 2 ข้าง+ตัดต่อสานโครงแผงซ้าย-ขวาที่ผุทั้ง 2 ข้าง

 - เปลี่ยนซับในแผงข้างซ้าย - ขวา ใหม่ทั้ง 2 ข้าง

 - เปลี่ยนแผ่นหุ้มฝาเก๊ะข้าง ซ้าย - ขวาใหม่ตัดต่อโครงฝาเก๊ะที่ผุ + เคาะซ่อมดัดแต่งขาสวิง

ฝาเก๊ะข้างเก็บของใหม่

 - เปลี่ยนกลอนฝาเก๊ะเก็บของข้างซ้าย - ขวา ใหม่ 10 ชุด

 - เปลี่ยนโช้คฝาเก๊ะเก็บของใหม่ 20 ตัว

 - ทำประตูหน้า ซ้าย - ขวา ใหม่ทั้ง 2 ข้าง + เปลี่ยนชุดกลอนล็อกประตูใหม่ 2 ชุด

 - ตัดเปลี่ยนสานโครงพื้นเก๊ะเก็บของ + เปลี่ยนสแตนเลสปูพื้นเก๊ะใหม่ทั้งคัน

 - ตัดต่อสานโครงบันไดหน้า ซ้าย - ขวา ที่ผุ + เปลี่ยนแผ่นหุ้มผนังข้างบันไดใหม่ + เปลี่ยน

ไฟส่องบันไดใหม่

 - เปลี่ยนฝ้าเพดานใหม่ทั้งผืน + เปลี่ยนผ้าหนังหุ้มท่อแอร์ใหม่ 2 ข้าง เปลี่ยนผ้าหนังหุ้ม

หิ้งวางของใหม่ 2 ข้าง + หุ้มผ้าหนังขาหิ้งใหม่ ประกอบติดตั้งหิ้งวางของใหม่

 - เปลี่ยนหัวจ่ายลมแอร์ใหม่ทั้ง 2 ข้าง

 - เปลี่ยนไฟนีออนร่องกลางฝ้าเพดานใหม่ 5 ชุด

 - ติดฟิล์มกรองแสงใหม่ทั้งคัน

 - เปลี่ยนผ้าหนังหุ้มกล่องคอนโซลหน้า + หุ้มกล่องทีวี หุ้มกล่องคานกลางกระจกหน้า

 - รื้อผ้ายางปูพื้นเก่าออก + โป้วสีขัดแต่งพื้นไม้ใหม่ + ปูผ้ายางปูพื้นใหม่ทั้งคัน

 - ขูดกาวเก่าบนรอยต่อหลังคาออก + เจียร์ขัดแต่งรอยต่อแผ่นหุ้มบนหลังคา + ยิงกาว

รอยต่อบนหลังคาใหม่

 - ตัดเปลี่ยนสานโครงแผงท้ายใหม่ทั้งแผง + ทำฝาปิดท้ายใหม่ + ชุดไฟท้าย + ไฟกันชน

ท้าย + ไฟใต้กระจกท้าย + ไฟแก๊ปหลังคาท้าย

 - เปลี่ยนยางขอบประตู + ของฝาเก๊ะข้างใหม่รอบคัน

 - โป้วพ่นสีทั้งคันด้วยสีแห้งช้าระบบ ทู เค + เพ้นท์วาดรูป + เคลือบแล็กเกอร์ใหม่

 - ถอดเก้าอี้โดยสารลง เปลี่ยนผ้าหุ้มเบาะใหม่ 1 ชุด

 - เปลี่ยนเก้าอี้ พ.ข.ร. ใหม่ + แท่นเก้าอี้ใหม่ 1 ชุด

 - ถอดกระจกบังลมข้างซ้าย - ขวา ออก + ติดตั้ง ยิงกาวใหม่ทั้งคัน

 - เปลี่ยนคันโยกเกียร์พร้อมติดตั้ง

 - ติดตั้งเข็มขัดนิรภัยเก้าอี้โดยสาร + เก้าอี้พนักงานขับรถทุกที่นั่ง

 - เปลี่ยนใบ + ก้านปัดน้ำฝน 2 ชุด

 2. รถปรับอากาศ หมายเลขทะเบียน 40-0264 ขอนแก่น รายละเอียดมีดังนี้

 - ลอกสีเก่าออกรอบคัน + ซ่อมประตูแผ่นหุ้มตัวถัง + เปลี่ยนอลูมิเนียมแผ่นหุ้มฝาเก๊ะข้างซ้าย-ขวาใหม่ + เปลี่ยนชุดกลอนล๊อกฝาเก๊ะใหม่ 10 ชุด ตัดต่อโครงพื้นเก๊ะเก็บของซ้าย-ขวา + ปูสแตนเลสพื้นเก๊ะ (ของเดิม)

- ตัดต่อสานโครงประตูหน้าซ้าย-ขวา + ประตูฉุกเฉินด้านขวา + เปลี่ยนซับในประตูใหม่ เปลี่ยนกลอน ล็อกประตูใหม่ + ซ่อมปะผุบันได + หุ้มผนังข้างบันไดใหม่

 - เปลี่ยนชุดเปิด - ปิดประตูอัตโนมัติใหม่ + อุปกรณ์ประตู 1 ชุด

 - เคาะซ่อมแต่งโครงแผงหน้า + กันชนหน้า+ ตัดเปลี่ยนแผ่นหุ้มกันชน + ถอดประกอบติดตั้งชุดไฟหน้า + ชุดขากระจกมองข้าง+เจาะทำเบ้าไฟในกันชนหน้าใหม่ข้างละ 1 ดวง

 - เปลี่ยนชุดขากระจกมองข้างซ้าย-ขวาใหม่ 1 ชุด

 - รื้อผ้ายางปูพื้นเก่าออก+โป้วสีขัดแต่งพื้นไม้ใหม่+เปลี่ยนผ้ายางปูพื้นรถใหม่ทั้งคัน

 - เปลี่ยนซับในแผงข้างซ้าย-ขวาใหม่ทั้ง 2 ข้าง

 - ทำท่อรีเทินระบบแอร์ใหม่

 - เปลี่ยนหัวจ่ายลมแอร์ใหม่ทั้ง 2 ข้าง

 - เปลี่ยนไฟนีออนฝ้าเพดานใหม่ 5 ชุด

 - เจียร์ขัดแต่งรอยต่อแผ่นหุ้มบนหลังคา+ยิงกาวชิการ์รอยต่อบนหลังคาใหม่+ถอดพัดลมดูดอากาศบนหลังคาเปลี่ยนยางขอบยิงกาวยึดพัดลมใหม่

 - ซ่อมปะผุแผงท้าย+เคาะซ่อมแต่งดัดขาสวิงฝาปิดท้าย+รื้อถอดประกอบใส่ชุดไฟท้าย

 - โป้วพ่นสีทั้งคัน ใช้สีแห้งช้า ระบบทูเค เพ้นท์วาดรูป เคลือบแล็กเกอร์

 - ถอดกระจกบังลมข้างซ้าย-ขวา ยิงกาวยึดกระจกใหม่รอบคัน

 - เปลี่ยนชุดปัดน้ำฝนใหม่ 1 ชุด

 - ถอดเก้าอี้โดยสารลงหุ้มผ้าผนังใหม่ทั้งคัน

 - ติดตั้งเข็มขัดนิรภัยใหม่ทั้งคัน

 - ติดฟิล์มกรองแสงใหม่ทั้งคัน

 - เช็คระบบไฟภายใน+ภายนอกใหม่รอบคัน

 เนื่องจากไม่ปรากฏในบัญชีมาตรฐานครุภัณฑ์ จึงขอจัดจ้าวตามราคาท้องตลาดในปัจจุบัน ซึ่งทางหน่วยงานมีความจำเป็นจะต้องปรับปรุงรถปรับอากาศ คันหมายเลขทะเบียน 40-0237 ขอนแก่นและหมายเลขทะเบียน 40-0264 ขอนแก่น เพื่อให้การปฏิบัติงานมีประสิทธิภาพ เพียงพอต่อความต้องการ ประหยัดงบประมาณในการจัดซื้อรถคันใหม่ และรถสามารถใช้งานได้ดีเช่นเดิม ตั้งจ่ายจากเงินรายได้ ตามแผนพัฒนาเทศบาลสามปี(พ.ศ.2558-2560)

รายการซ่อมรถ คันทะเบียน 40-0237 ขอนแก่น

รถคันที่ 1

|  |  |  |
| --- | --- | --- |
| ลำดับ | รายการ | บาท |
| 1.2.3.4.5.6.7.8.9.10.11.12.13.14. | เปลี่ยนแผ่นหุ้มแผงข้างซ้าย - ขวา ใหม่ทั้ง 2 ข้าง + ตัดต่อสานโครงแผงซ้าย - ขวาที่ผุทั้ง 2 ข้างเปลี่ยนซับในแผงข้างซ้าย - ขวา ใหม่ทั้ง 2 ข้างเปลี่ยนแผ่นหุ้มฝาเก๊ะข้าง ซ้าย - ขวาใหม่ตัดต่อโครงฝาเก๊ะที่ผุ + เคาะซ่อมดัดแต่งขาสวิงฝาเก๊ะข้างเก็บของใหม่เปลี่ยนกลอนฝาเก๊ะเก็บของข้างซ้าย - ขวา ใหม่ 10 ชุด ๆ ละ 800 บาทเปลี่ยนโช้คฝาเก๊ะเก็บของใหม่ 20 ตัว ๆ ละ 350 บาททำประตูหน้า ซ้าย - ขวา ใหม่ทั้ง 2 ข้าง + เปลี่ยนชุดกลอนล็อกประตูใหม่ 2 ชุด ๆ ละ 12,000 บาทตัดเปลี่ยนสานโครงพื้นเก๊ะเก็บของ + เปลี่ยนสแตนเลสปูพื้นเก๊ะใหม่ทั้งคันตัดต่อสานโครงบันไดหน้าซ้าย- ขวา ที่ผุ+ เปลี่ยนแผ่นหุ้มผนังข้างบันไดใหม่+เปลี่ยนไฟส่องบันไดใหม่เปลี่ยนฝ้าเพดานใหม่ทั้งผืน + เปลี่ยนผ้าหนังหุ้มท่อแอร์ใหม่ 2 ข้าง เปลี่ยนผ้าหนังหุ้มหิ้งวางของใหม่ 2 ข้าง + หุ้มผ้าหนังขาหิ้งใหม่ ประกอบติดตั้งหิ้งวางของใหม่ เปลี่ยนหัวจ่ายลมแอร์ใหม่ทั้ง 2 ข้าง ๆ ละ 3,500 บาทเปลี่ยนไฟนีออนร่องกลางฝ้าเพดานใหม่ 5 ชุด ๆ ละ 700 บาทติดฟิล์มกรองแสงใหม่ทั้งคันเปลี่ยนผ้าหนังหุ้มกล่องคอนโซลหน้า + หุ้มกล่องทีวี หุ้มกล่องคานกลางกระจกหน้ารื้อผ้ายางปูพื้นเก่าออก + โป้วสีขัดแต่งพื้นไม้ใหม่ + ปูผ้ายางปูพื้นใหม่ทั้งคัน | 80,00020,00025,0008,0007,00024,00014,00010,00050,0007,0003,50025,00010,00035,000 | -------------- |
| ลำดับ | รายการ | บาท |
| 15.16.17.18.19.20.21.22.23.24.25. | ขูดกาวเก่าบนรอยต่อหลังคาออก + เจียร์ขัดแต่งรอยต่อแผ่นหุ้มบนหลังคา+ ยิงกาวรอยต่อบนหลังคาใหม่ตัดเปลี่ยนสานโครงแผงท้ายใหม่ทั้งแผง + ทำฝาปิดท้ายใหม่ + ชุดไฟท้าย + ไฟกันชนท้าย + ไฟใต้กระจกท้าย + ไฟแก๊ปหลังคาท้ายเปลี่ยนยางขอบประตู + ของฝาเก๊ะข้างใหม่รอบคันโป้วพ่นสีทั้งคันด้วยสีแห้งช้าระบบ ทู เค + เพ้นท์วาดรูป + เคลือบแล็กเกอร์ใหม่ถอดเก้าอี้โดยสารลงหุ้มผ้าหนังใหม่ทั้งคัน ทุกที่นั่ง (ไม่รวมเก้าอี้ พ.ข.ร.)เปลี่ยนเก้าอี้ พ.ข.ร. ใหม่ + แท่นเก้าอี้ใหม่ 1 ชุดถอดกระจกบังลมข้างซ้าย – ขวา ออก + ติดตั้ง ยิงกาวใหม่ทั้งคันเปลี่ยนคันโยกเกียร์พร้อมติดตั้งติดตั้งเข็มขัดนิรภัยเก้าอี้โดยสาร + เก้าอี้พนักงานขับรถ ทุกที่นั่งเปลี่ยนชุดปัดน้ำฝนใหม่ 1 ชุดเช็คระบบไฟภายใน + ภายนอกใหม่รอบคัน(ราคานี้ได้รวมภาษีมูลค่าเพิ่ม7% แล้ว) | 7,50070,0004,000110,00035,0006,00020,0006,50012,50010,0008,000 | ----------- |
|  | รวมเงิน (หกแสนแปดพันบาทถ้วน) | 608,000 | - |

รายการซ่อมรถ คันทะเบียน 40-0264 ขอนแก่น

รถคันที่ 2

|  |  |  |
| --- | --- | --- |
| ลำดับ | รายการ | บาท |
| 1.2.3.4.5.6.7.8.9.ลำดับ | ลอกสีเก่าออกรอบคัน + ซ่อมประตูแผ่นหุ้มตัวถัง + เปลี่ยนอลูมิเนียมแผ่นหุ้มฝาเก๊ะข้างซ้าย-ขวาใหม่ + เปลี่ยนชุดกลอนล๊อกฝาเก๊ะใหม่ 10 ชุด ตัดต่อโครงพื้นเก๊ะเก็บของซ้าย-ขวา + ปูสแตนเลสพื้นเก๊ะ (ของเดิม)ตัดต่อสานโครงประตูหน้าซ้าย-ขวา+ประตูฉุกเฉิน ด้านขวา เปลี่ยนซับในประตูใหม่ เปลี่ยนกลอนล็อกประตูใหม่ + ซ่อมปะผุบันได + หุ้มผนังข้างบันไดใหม่เปลี่ยนชุดเปิด - ปิดประตูอัตโนมัติใหม่ + อุปกรณ์ประตู 1 ชุดเคาะซ่อมแต่งโครงแผงหน้า + กันชนหน้า+ ตัดเปลี่ยนแผ่นหุ้มกันชน + ถอดประกอบติดตั้งชุดไฟหน้า + ชุดขากระจกมองข้าง +เจาะทำเบ้าไฟในกันชนหน้าใหม่ ข้างละ 1 ดวงเปลี่ยนชุดขากระจกมองข้างซ้าย - ขวาใหม่ 1 ชุดรื้อผ้ายางปูพื้นเก่าออก + โป้วสีขัดแต่งพื้นไม้ใหม่ + เปลี่ยนผ้ายางปูพื้นรถใหม่ทั้งคันเปลี่ยนซับในแผงข้างซ้าย - ขวาใหม่ทั้ง 2 ข้างทำท่อรีเทินระบบแอร์ใหม่เปลี่ยนหัวจ่ายลมแอร์ใหม่ ทั้ง 2 ข้าง ๆ ละ 3,500 บาทรายการ | 60,00020,00012,0008,00011,00035,00020,0004,0007,000บาท | --------- |
| 10.11.12.13.14.15.16.17.18.19. | เปลี่ยนไฟนีออนฝ้าเพดานใหม่ 5 ชุด ๆ ละ 700 บาทเจียร์ขัดแต่งรอยต่อแผ่นหุ้มบนหลังคา + ยิงกาวชิการ์รอยต่อบนหลังคาใหม่ + ถอดพัดลมดูดอากาศบนหลังคาเปลี่ยนยางขอบยิงกาวยึดพัดลมใหม่ซ่อมปะผุแผงท้าย + เคาะซ่อมแต่งดัดขาสวิงฝาปิดท้าย + รื้อถอดประกอบใส่ชุดไฟท้ายโป้วพ่นสีใหม่ทั้งคัน ใช้สีแห้งช้า ระบบทูเค เพ้นท์วาดรูป เคลือบแล็กเกอร์ถอดกระจกบังลมข้างซ้าย - ขวา ยิงกาวยึดกระจกใหม่รอบคันเปลี่ยนชุดปัดน้ำฝนใหม่ 1 ชุดถอดเก้าอี้โดยสารลงหุ้มผ้าหนังใหม่ทั้งคัน ทุกที่นั่งติดตั้งเข็มขัดนิรภัยเก้าอี้โดยสาร + เก้าอี้พนักงานขับรถ ทุกที่นั่งติดฟิล์มกรองแสงใหม่ทั้งคันเช็คระบบไฟภายใน + ภายนอกใหม่รอบคัน | 3,5007,50012,000110,00020,00010,00035,00012,50025,0008,000 | ---------- |
|  | (ราคานี้ได้รวมภาษีมูลค่าเพิ่ม 7 % แล้ว) | 420,500 | - |

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

 มีสมาชิกสภาเทศบาลท่านใดจะอภิปรายหรือไม่ ขอเรียนเชิญท่านปรมินทร์ เลาหะพันธุ์ ค่ะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

กราบเรียนท่านประธานสภาเทศบาลที่เคารพ สมาชิกสภาเทศบาลผู้ทรงเกียรติ คณะท่านผู้บริหารตลอดจนท่านสมาชิกสภาเทศบาลตำบลบ้านเป็ด ตลอดจนผู้นำชุมชนที่เข้าร่วมประชุม สิ่งที่ผมจะอภิปรายในเรื่องของเราได้ปรับเพื่อขอปรับปรุงรถผมเห็นสมควรครับ เพราะว่าเพื่อความปลอดภัยของเด็กนักเรียนและการใช้งานของเทศบาลเราใช้รถบัสจำนวนมากและถ้าเราคำนึงถึงความปลอดภัยเราควรจะปรับปรุงเห็นด้วยเป็นอย่างยิ่ง พอได้อ่านในเรื่องของคำอธิบายจะมีข้อตกหล่นบางข้อ ในหน้าที่ 3 บรรทัดที่ 5 ในเรื่องของการถอดเก้าอี้โดยสารลงเปลี่ยนผ้าหุ้มเบาะใหม่ 1 ชุด กับเปลี่ยนเก้าอี้ พ.ข.ร.ใหม่+แท่นเก้าอี้ใหม่ 1 ชุด การใช้คำว่า 1 ชุดอาจจะเข้าใจว่า 1 ตัวก็เป็นไปได้ เพราะว่าเก้าอี้ พ.ข.ร.มี 1 ตัว แต่ว่าเปลี่ยนเป็น 1 ชุดเหมือนกันกับเก้าอี้โดยสาร 1 ชุด ถ้าเป็นไปได้อยากให้กำหนดในจำนวนเก้าอี้หรือเปลี่ยนทั้งคันเพื่อให้เนื้องานชัดเจนมากขึ้น ผมเข้าใจว่าเป็นสิ่งที่เราต้องทำอยู่แล้วแต่ถ้าเราระบุรายละเอียดก็จะชัดเจนมากขึ้น ฝากท่านประธานสภาเทศบาลไปยังผู้บริหาร ขอขอบพระคุณมากครับ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

 มีสมาชิกสภาเทศบาลท่านใดจะอภิปรายเพิ่มเติมหรือไม่ ขอเรียนเชิญค่ะ ขอเรียนเชิญท่านนายกเทศมนตรี ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 เรียนท่านประธานสภาเทศบาล ท่านสมาชิกสภาเทศบาล ท่านผู้มีเกียรติ ขอขอบคุณข้อเสนอแนะก็คงจะมอบให้ผู้ที่เกี่ยวข้องรับไปพิจารณา ถ้าสามารถแก้ไขข้อความได้ก็อยากให้แก้เพื่อความรอบคอบ คำว่า 1 ชุดอาจจะตีความไม่ตรงกัน ถ้าจะเขียนให้ครอบคลุมจาก 1 ชุดสามารถระบุได้ถึงจำนวนเก้าอี้ก็น่าจะเป็นสิ่งที่ดีก็จะให้เกิดความรอบคอบและรัดกุมมากขึ้น ส่วนในรายละเอียดก็ขออนุญาตให้ทางสำนักการศึกษาที่เกี่ยวข้องรับไปถ้าสามารถแก้ไขได้ในช่วงท้ายก็จะนำมาแจ้งสมาชิกสภาเทศบาลและขออนุญาตเปลี่ยนแปลงคำชี้แจงให้สมาชิกสภาเทศบาล

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

ท่านสมาชิกสภาเทศบาลท่านใดจะอภิปรายอีกหรือไม่ (ไม่มี) ถ้าไม่มีสมาชิกท่านใดอภิปราย ดิฉันจะขอมติเลยนะคะ ท่านใดอนุมัติโอนเงินงบประมาณรายจ่าย ประจำปีงบประมาณ พ.ศ.2558 โปรดยกมือ เห็นชอบ 20 เสียง งดออกเสียง (ไม่มี) (สมาชิกยกมือเป็นเอกฉันท์) ท่านใดเห็นเป็นอย่างอื่น (ไม่มี) ไม่มี นะคะ

**มติที่ประชุม เป็นอันว่าที่ประชุมแห่งนี้มีมติเห็นชอบ 20 เสียงอนุมัติโอนเงินงบประมาณรายจ่าย ประจำปีงบประมาณ พ.ศ.2558**

**ระเบียบวาระที่ 6 เรื่องญัตติรายงานแผนพัฒนาเทศบาลนครขอนแก่น**

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

ขอเชิญท่านรองฯชัชวาล เสนอญัตติต่อสภาค่ะ

**นายชัชวาล พรอมรธรรม รองนายกเทศมนตรีนครขอนแก่น**

เรื่อง ขอเสนอญัตติรายงานแผนพัฒนาเทศบาลนครขอนแก่น

เรียน ประธานสภาเทศบาลนครขอนแก่น

 ด้วยระเบียบกระทรวงมหาดไทยว่าด้วยการจัดทำแผนพัฒนาขององค์กรปกครองส่วนท้องถิ่น พ.ศ.2548 หมวด 5 การนำแผนพัฒนาไปปฏิบัติ “ข้อ 24 ให้ผู้บริหารท้องถิ่นประกาศใช้แผนพัฒนาที่อนุมัติแล้วและนำไปปฏิบัติ รวมทั้งแจ้งสภาท้องถิ่น...”

 ดังนั้น เพื่อให้เป็นไปตามระเบียบฯ จึงขอเสนอญัตติรายงานแผนพัฒนาเทศบาลนครขอนแก่นต่อสภาเทศบาลนครขอนแก่นเพื่อทราบ ซึ่งประกอบด้วย

 1.แผนยุทธศาสตร์การพัฒนาเทศบาลนครขอนแก่น พ.ศ.2558-2561

2.แผนพัฒนาสามปีเทศบาลนครขอนแก่น พ.ศ.2558-2560

3.แผนพัฒนาสามปีเพิ่มเติมเปลี่ยนแปลง(ฉบับที่2) พ.ศ. 2558-2560 เทศบาลนครขอนแก่นรายละเอียดปรากฏตามเอกสารที่แนบมาพร้อมนี้

 ขอได้โปรดนำเสนอต่อที่ประชุมสภาเทศบาลนครขอนแก่นเพื่อทราบต่อไป

ขอแสดงความนับถือ

ธีระศักดิ์ ฑีฆายุพันธุ์

 (นายธีระศักดิ์ ฑีฆายุพันธุ์)

 นายกเทศมนตรีนครขอนแก่น

รายงานแผนพัฒนาเทศบาลนครขอนแก่น

แผนยุทธศาสตร์การพัฒนาเทศบาลนครขอนแก่น พ.ศ.2558-2561

เสนอต่อ

สภาเทศบาลนครขอนแก่น

**.........................................................**

 ตามระเบียบกระทรวงมหาดไทยว่าด้วยการจัดทำแผนพัฒนาขององค์กรปกครองส่วนท้องถิ่น พ.ศ.2548 กำหนดให้องค์กรปกครองส่วนท้องถิ่นจัดทำแผนพัฒนาท้องถิ่น เพื่อใช้ในการบริหารจัดการและพัฒนาท้องถิ่น โดยในรายงานนี้เป็นการรายงานแผนยุทธศาสตร์การพัฒนาเทศบาลนครขอนแก่น พ.ศ.2558-2561 ซึ่งได้เสนอผู้บริหารเทศบาลนครขอนแก่นพิจารณาอนุมัติและประกาศใช้เมื่อวันที่ 3 มิถุนายน 2557 ดังมีรายละเอียดต่อไปนี้

 ขั้นตอนการจัดทำแผนยุทธศาสตร์การพัฒนาเทศบาลนครขอนแก่น พ.ศ.2558-2561

 1. จัดประชุมแนวทางพัฒนา เพื่อทบทวนและแลกเปลี่ยนประเด็นการพัฒนา

 2. จัดประชุมประชาคมท้องถิ่น เพื่อรับฟัง/รวบรวมปัญหาความต้องการ และประเด็นการพัฒนา

 3. จัดทำร่างแผนยุทธศาสตร์ฯ ด้วยการรวบรวมข้อมูลพื้นฐานและแผนพัฒนาต่าง ๆ ได้แก่ แผนพัฒนาเศรษฐกิจและสังคมแห่งชาติ(กำหนดยุทธศาสตร์การพัฒนาประเทศ) นโยบายรัฐบาล(นโยบายเร่งด่วนและนโยบายทั่วไป) ยุทธศาสตร์การพัฒนาของกลุ่มจังหวัด(ร้อยแก่นสารสินธุ์) ยุทธศาสตร์การพัฒนาของจังหวัด (จังหวัดขอนแก่น) บริบททางสังคม เศรษฐกิจและการเมือง ปัญหาและความต้องการจากประชาชน แผนชุมชน นโยบายผู้บริหารท้องถิ่น นำมาวิเคราะห์จัดทำเป็นร่างแผนยุทธศาสตร์ฯ โดยคณะกรรมการสนับสนุนการจัดทำแผนพัฒนาเทศบาลนครขอนแก่น เพื่อพิจารณาให้ความเห็นชอบร่างแผนยุทธศาสตร์ฯ

 4. จัดประชุมคณะกรรมการพัฒนาเทศบาลนครขอนแก่น เพื่อพิจารณาให้ความเห็นชอบร่างแผนยุทธศาสตร์ฯ

 5. นำเสนอร่างแผนยุทธศาสตร์ฯ ต่อผู้บริหารเทศบาลนครขอนแก่น เพื่อพิจารณาอนุมัติและประกาศใช้

 เทศบาลนครขอนแก่น จึงได้บริหารจัดการและพัฒนาเทศบาลนครขอนแก่น ตามแผนยุทธศาสตร์การพัฒนาเทศบาลนครขอนแก่น พ.ศ.2558-2561 ภายใต้วิสัยทัศน์ พันธกิจ ยุทธศาสตร์ เป้าประสงค์และตัวชี้วัด ดังนี้

**วิสัยทัศน์**

พัฒนาเมืองสู่สากล สร้างสังคมแห่งความสุข

**พันธกิจ**

 1. พัฒนาศักยภาพนครขอนแก่นเพื่อเป็นศูนย์กลางทางเศรษฐกิจและวัฒนธรรม

 2. พัฒนาโครงสร้างพื้นฐานและสิ่งแวดล้อมให้เป็นนครที่น่าอยู่ในระดับสากล

 3. พัฒนาคุณภาพชีวิตและทุนทางสังคมให้เป็นสังคมที่เอื้ออาทรและพร้อมต่อการพัฒนา

 4. พัฒนาขีดความสามารถขององค์กรในการบริหารงานท้องถิ่น

ยุทธศาสตร์ เป้าประสงค์และตัวชี้วัด

|  |
| --- |
| **พันธกิจที่ 1. พัฒนาศักยภาพนครขอนแก่นเพื่อเป็นศูนย์กลางทางเศรษฐกิจและวัฒนธรรม** |
| **ประเด็นยุทธศาสตร์** | **เป้าประสงค์** | **ตัวชี้วัด** |
| 1.พัฒนานครขอนแก่นเป็นนครแห่งการประชุมสัมมนาและเป็นศูนย์กลางพาณิชยกรรมของภูมิภาค | 1.เป็นนครแห่งเทศกาล การจัดประชุมและสัมมนา การแสดงสินค้าของภูมิภาคเป็น**1.1 MICE City** **1.2 Event City** | **1. ตัวชี้วัดความสำเร็จของการเป็น MICE City** 1.1 จำนวนครั้ง/คน ของการจัด Meeting Incentive travel เพิ่มขึ้น1.2 จำนวนครั้ง/คน ของการจัด Conference/Convention เพิ่มขึ้น1.3 จำนวนครั้ง/คน ของการจัด Exhibition เพิ่มขึ้น**2. ตัวชี้วัดความสำเร็จของการเป็นEvent City**2.1 จำนวนครั้งของการเป็นเจ้าภาพจัดงานเทศกาล2.2 การจัดงานเทศกาลของเทศบาลมีคุณภาพสูงขึ้น2.3 จำนวนครั้งที่ให้การสนับสนุนหน่วยงานอื่นเป็นเจ้าภาพและจัดงานอย่างต่อเนื่อง |
| 2.ส่งเสริมพัฒนาศิลปวัฒนธรรมร่วมสมัยให้มีคุณค่าเพื่อนำมาขับเคลื่อนยุทธศาสตร์เมือง | 2.เป็นนครที่มั่นทางวัฒนธรรมร่วมสมัย  | 3. ความสำเร็จในการเป็นนครที่มั่นทางศิลปวัฒนธรรมร่วมสมัย |
| 3. ส่งเสริมผู้ประกอบการเพื่อเพิ่มมูลค่าวิสาหกิจชุมชน | 3.ผู้ประกอบการวิสาหกิจชุมชนได้รับการพัฒนาศักยภาพเพื่อรองรับ AEC | 4.ร้อยละของจำนวนวิสาหกิจชุมชนที่ได้รับการสนับสนุน |
| **พันธกิจที่ 2. พัฒนาโครงสร้างพื้นฐานและสิ่งแวดล้อมให้เป็นนครที่น่าอยู่ในระดับสากล** |
| 4. พัฒนาระบบ Logistic ระบบขนส่งมวลชนและโครงสร้างพื้นฐานให้เป็นนครแห่งการลงทุนและนครแห่งการอยู่อาศัย | 4.มีระบบขนส่งมวลชนที่มีประสิทธิภาพ เพื่อรองรับการขยายตัวของเมืองและแก้ปัญหาการจราจรในเขตเมืองได้ | 5.มีระบบขนส่งมวลชนให้มีประสิทธิภาพ เพื่อรองรับการขยายตัวของเมืองและแก้ปัญหาการจราจรในเขตเมืองได้ |
| 5.มีระบบสาธารณูปโภคพื้นฐานที่ดีเพื่อรองรับการขยายตัวของที่อยู่อาศัยและการลงทุน | 6.มีระบบโครงสร้างพื้นฐานที่ดีเพื่อรองรับการขยายตัวของที่อยู่อาศัยและการลงทุน(ถนน-ทางเท้า,ไฟฟ้าสาธารณะ,การควบคุมอาคาร,wifi,การวางผังเมือง,การระบายน้ำ)6.1 จำนวนพื้นที่เฉพาะและเหมาะสมที่ได้รับการพัฒนา |
| **พันธกิจที่ 3. พัฒนาคุณภาพชีวิตและทุนทางสังคมให้เป็นสังคมที่เอื้ออาทรและพร้อมต่อการพัฒนา** |
| **ประเด็นยุทธศาสตร์** | **เป้าประสงค์** | **ตัวชี้วัด** |
| 6. สร้างสังคมที่เอื้ออาทรและพัฒนาคุณภาพชีวิตของประชาชน (Healthy City) | 7.เป็นนครแห่งการเอื้ออาทร แบ่งปันและสมานฉันท์ | 8.ร้อยละของประชาชนกลุ่มเป้าหมายได้รับการพัฒนาคุณภาพชีวิตอย่างเท่าเทียมและทั่วถึง |
| 8.ประชาชนมีสุขภาวะทั้งทางร่างกาย จิตใจ ปัญญาและทางสังคม | 9.อัตราป่วยโรคไข้เลือดออกตามเกณฑ์มาตรฐานกระทรวงสาธารณสุข10.ระดับความสำเร็จของกระบวนการดำเนินงานเฝ้าระวังป้องกันและควบคุมโรคเรื้อรัง (DM , HT) |
| 7.สร้างสังคมแห่งการเรียนรู้เพื่อรองรับ AEC และให้พร้อมต่อการเปลี่ยนแปลงสู่สากล | 9.มีการศึกษาที่มีคุณภาพ(ทั้งในและนอกระบบ)ที่ประชาชนทุกกลุ่มสามารถเข้าถึงได้ | 11.คะแนนผลสัมฤทธิ์ทางการเรียนของนักเรียน12.ร้อยละของเด็กชายขอบได้รับการพัฒนาตามศักยภาพ |
| 8. สร้างความเข้มแข็งภาคประชาชนและส่งเสริมการมีส่วนร่วมในการจัดการเมืองในทุกมิติของการพัฒนา | 10. ภาคประชาชน(ประชาชน ภาคธุรกิจ องค์กร ราชการ)มีส่วนร่วมในการจัดการบ้านเมือง และเป็นเจ้าของเมืองมากขึ้น | 13.จำนวนของกลุ่มภาคประชาชนที่ผ่านเกณฑ์มาตรฐานการมีส่วนร่วมในการพัฒนาเมือง14.จำนวน ชุมชน / ภารกิจของเทศบาลที่ดำเนินการโดยภาคประชาชน |
| **พันธกิจที่ 4. พัฒนาขีดความสามารถขององค์กรในการบริหารงานท้องถิ่น** |
| 9.พัฒนานวัตกรรมการให้บริการและการบริหารบ้านเมือง | 11. มีหน่วยงานในกำกับ เพื่อรับการถ่ายโอนภารกิจที่เหมาะสมของเทศบาล | 15.ระดับความสำเร็จของการจัดตั้งหน่วยงานในกำกับ |
| 12. มีนวัตกรรมการบริการใหม่ๆที่เอื้อต่อประชาชน กลุ่มธุรกิจ และผู้รับบริการ | 16.จำนวนนวัตกรรมการบริการที่ผ่านเกณฑ์ประเมินรางวัลในระดับประเทศ |
| 10.พัฒนาโครงสร้างและศักยภาพองค์กรให้เป็นองค์กรที่มีสมรรถนะสูง | 13. มีโครงสร้างองค์กร(ส่วนราชการ)ที่เอื้อต่อภารกิจของเทศบาล | 17.ระดับความสำเร็จในการปรับโครงสร้างองค์กรเทศบาลที่สอดคล้องกับภารกิจและผู้ปฏิบัติงานยอมรับ |
| 14.เป็นองค์กรที่มีสมรรถนะสูง มีการจัดการที่มุ่งเน้นผลสัมฤทธิ์ตามยุทธศาสตร์เมือง | 18.ระดับความสำเร็จของการพัฒนาบุคลากร |
| 19.ร้อยละของรายได้ที่จัดเก็บเองต่อรายได้ทั้งหมด |
| 20.ระดับความสำเร็จของการพัฒนาฐานข้อมูล |
| 21.ระดับความสำเร็จของ PMQA |

ทั้งนี้ ภายหลังการอนุมัติและประกาศใช้แผนฯ ดังกล่าวแล้ว ได้จัดทำเอกสารทั้งที่เป็นรูปเล่มและแผ่นบันทึกข้อมูล พร้อมลงเว็บไซด์ของเทศบาลนครขอนแก่น เพื่อเผยแพร่ให้ผู้มีส่วนเกี่ยวข้องและประชาชนทราบตามลำดับแล้ว

ข้าพเจ้า จึงขอรายงานการจัดทำแผนยุทธศาสตร์การพัฒนาเทศบาลนครขอนแก่น พ.ศ.2558-2561 ต่อสภาเทศบาลนครขอนแก่นเพื่อโปรดทราบ

รายงานแผนพัฒนาเทศบาลนครขอนแก่น

แผนพัฒนาสามปีเทศบาลนครขอนแก่น พ.ศ.2558-2560

เสนอต่อ

สภาเทศบาลนครขอนแก่น

**......................................................**

 ตามระเบียบกระทรวงมหาดไทยว่าด้วยการจัดทำแผนพัฒนาขององค์กรปกครองส่วนท้องถิ่น พ.ศ.2548 กำหนดให้องค์กรปกครองส่วนท้องถิ่นจัดทำแผนพัฒนาท้องถิ่น เพื่อใช้ในการบริหารจัดการและพัฒนาท้องถิ่น โดยในรายงานนี้เป็นการรายงานแผนพัฒนาสามปีเทศบาลนครขอนแก่น พ.ศ.2558-2560 ซึ่งได้เสนอผู้บริหารเทศบาลนครขอนแก่นพิจารณาอนุมัติและประกาศใช้ เมื่อวันที่ 30 มิถุนายน 2557 ดังมีรายละเอียดต่อไปนี้

 ขั้นตอนการจัดทำแผนพัฒนาสามปีเทศบาลนครขอนแก่น พ.ศ.2558-2560

 1. จัดประชุมซักซ้อมแนวทางการจัดทำแผนพัฒนาสามปีฯ โดยการรับทราบแนวทางการบริหารงานจากผู้บริหารเทศบาลนครขอนแก่นและขั้นตอนในการรวบรวมข้อมูลแผนงาน/โครงการ/กิจกรรม เพื่อการจัดทำร่างแผนพัฒนาสามปีฯ

 2. จัดประชุมคณะกรรมการสนับสนุนการจัดทำแผนพัฒนาเทศบาลนครขอนแก่น เพื่อพิจารณาให้ความเห็นชอบร่างแผนพัฒนาสามปีฯ

 3. จัดประชุมคณะกรรมการพัฒนาเทศบาลนครขอนแก่น เพื่อพิจารณาให้ความเห็นชอบร่างแผนยุทธศาสตร์ฯ

 5. นำเสนอร่างแผนพัฒนาสามปีฯ ต่อผู้บริหารเทศบาลนครขอนแก่น เพื่อพิจารณาอนุมัติและประกาศใช้

 เทศบาลนครขอนแก่น มีแผนงาน/โครงการ/กิจกรรม เพื่อการบริหารจัดการและพัฒนาเทศบาลนครขอนแก่น ตามแผนพัฒนาสามปีเทศบาลนครขอนแก่น พ.ศ.2558-2560 ซึ่งอยู่ภายใต้วิสัยทัศน์ พัฒนาเมืองสู่สากล สร้างสังคมแห่งความสุข โดยเทศบาลนครขอนแก่น ได้วางแผนการดำเนินโครงการตาม ประกอบด้วย 4 พันธกิจ 10 ยุทธศาสตร์ 14 เป้าประสงค์ มีโครงการและงบประมาณทั้งสิ้น ในปี 2558 จำนวน 549 โครงการ เงินงบประมาณ 682,575,066 บาท ปี 2559 จำนวน 175 โครงการ เงินงบประมาณ 147,977,146 บาท ปี 2560 จำนวน 174 โครงการ เงินงบประมาณ 147,877,146 บาท รวม 3 ปี มีโครงการและงบประมาณทั้งสิ้น จำนวน 898 โครงการ เงินงบประมาณ 978,429,358 บาท รายละเอียดปรากฏตามสรุปบัญชีจำนวนโครงการและงบประมาณ ต่อไปนี้

 พันธกิจที่ 1 พัฒนาศักยภาพนครขอนแก่นเพื่อเป็นศูนย์กลางทางเศรษฐกิจและวัฒนธรรม ในปี 2558 จำนวน 25 โครงการ งบประมาณ 42,753,896 ปี 2559 จำนวน 21 โครงการ งบประมาณ 34,153,896 บาท ปี 2560 จำนวน 21 โครงการ งบประมาณ 34,153,896 บาท รวม 3 ปี มีโครงการและตั้งงบประมาณไว้ทั้งสิ้น จำนวน 67 โครงการ เงินงบประมาณ 111,061,688 บาท

 ยุทธศาสตร์ 1 : พัฒนานครขอนแก่นเป็นนครแห่งการประชุมสัมมนาและเป็นศูนย์กลางพาณิชยกรรมของภูมิภาค

เป้าประสงค์ 1 : เป็นนครแห่งเทศกาล การจัดประชุมและสัมมนา การแสดงสินค้าของภูมิภาคเป็น :-

 1.1 MICE City ในปี 2558 จำนวน2 โครงการ งบประมาณ 2,090,000 บาท ปี 2559 จำนวน 2 โครงการ งบประมาณ 2,090,000 บาท ปี 2560 จำนวน 2 โครงการ รวม 3 ปี มีโครงการและตั้งงบประมาณไว้ทั้งสิ้น จำนวน 6 โครงการ เงินงบประมาณ 6,270,000 บาท

 1.2 Event City ในปี 2558 จำนวน 4 โครงการ งบประมาณ 8,600,000 บาท ปี 2559 จำนวน - โครงการ ปี 2560 จำนวน - โครงการ รวม 3 ปี มีโครงการและตั้งงบประมาณไว้ทั้งสิ้น จำนวน 4 โครงการ งบประมาณ 8,600,000 บาท

 ยุทธศาสตร์ 2 : ส่งเสริมพัฒนาศิลปวัฒนธรรมร่วมสมัยให้มีคุณค่าเพื่อนำมาขับเคลื่อนยุทธศาสตร์เมือง

เป้าประสงค์ 2 : เป็นนครที่มั่นทางวัฒนธรรมร่วมสมัย ในปี 2558 จำนวน 12 โครงการ งบประมาณ 10,063,000 บาท ปี 2559 จำนวน 12 โครงการ งบประมาณ 10,063,000 บาท ปี 2560 จำนวน 12 โครงการ งบประมาณ 10,063,000 บาท รวม 3 ปี มีจำนวนโครงการและตั้งงบประมาณไว้ทั้งสิ้น จำนวน 36 โครงการ เงินงบประมาณ 30,189,000 บาท

 ยุทธศาสตร์ 3 : ส่งเสริมผู้ประกอบการเพื่อเพิ่มมูลค่าวิสาหกิจชุมชน

 เป้าประสงค์ 3 : ผู้ประกอบการวิสาหกิจชุมชนได้รับการพัฒนาศักยภาพเพื่อรองรับ AEC ในปี 2558 จำนวน 7 โครงการ งบประมาณ 22,000,896 บาท ปี 2559 จำนวน 7 โครงการ งบประมาณ 22,000,896 บาท ปี 2560 จำนวน 7 โครงการ งบประมาณ 22,000,896 บาท รวม 3 ปี มีจำนวนโครงการและตั้งงบประมาณไว้ทั้งสิ้น จำนวน 21 โครงการ เงินงบประมาณ 66,002,688 บาท

 พันธกิจที่ 2 พัฒนาโครงสร้างพื้นฐานและสิ่งแวดล้อมให้เป็นนครที่น่าอยู่ในระดับสากล ในปี 2558 จำนวน 125 โครงการ งบประมาณ 463,564,300 บาท ปี 2559 จำนวน 5 โครงการ งบประมาณ 5,217,000 บาท ปี 2560 จำนวน 5 โครงการ งบประมาณ 5,217,000 บาท รวม 3 ปี มีจำนวนโครงการและตั้งงบประมาณไว้ทั้งสิ้น จำนวน 135 โครงการ เงินงบประมาณ 473,998,300 บาท

 ยุทธศาสตร์ 4 : พัฒนาระบบ Logistic ระบบขนส่งมวลชนและโครงสร้างพื้นฐานให้เป็นนครแห่งการลงทุนและนครแห่งการอยู่อาศัย

เป้าประสงค์ 4 : มีระบบขนส่งมวลชนที่มีประสิทธิภาพ เพื่อรองรับการขยายตัวของเมืองและแก้ปัญหา*การจราจรในเขตเมืองได้* ในปี 2558 จำนวน 3 โครงการ งบประมาณ 4,067,000บาท ปี 2559 จำนวน 3 โครงการ งบประมาณ 4,067,000 บาท ปี 2560 จำนวน 3 โครงการ งบประมาณ 4,067,000 บาท รวม 3 ปี มีจำนวนโครงการและตั้งงบประมาณไว้ทั้งสิ้น จำนวน 9 โครงการ เงินงบประมาณ 12,201,000 บาท

เป้าประสงค์ 5 : มีระบบสาธารณูปโภคพื้นฐานที่ดีเพื่อรองรับการขยายตัวของที่อยู่อาศัยและการลงทุน ในปี 2558 จำนวน 122 โครงการ งบประมาณ 459,497,300 บาท ปี 2559 จำนวน 2 โครงการ งบประมาณ 1,150,000 บาท ปี 2560 จำนวน 2 โครงการ จำนวน 1,150,000 บาท รวม 3 ปี มีจำนวนโครงการและตั้งงบประมาณไว้ทั้งสิ้น จำนวน 126 โครงการ เงินงบประมาณ 461,797,300 บาท

 ยุทธศาสตร์ 5 : พัฒนาและรักษาคุณภาพสิ่งแวดล้อมให้อยู่ในระดับมาตรฐานสากล

เป้าประสงค์ 6 : เป็นนครสีเขียวและมลภาวะต่ำ (Low Carbon City) ในปี 2558 จำนวน 7 โครงการ งบประมาณ 1,144,000 บาท ปี 2559 จำนวน 6 โครงการ งบประมาณ 1,024,000 บาท ปี 2560 จำนวน 6 โครงการ งบประมาณ 1,024,000 บาท รวม 3 ปี มีจำนวนโครงการและตั้งงบประมาณไว้ทั้งสิ้น จำนวน 19 โครงการ เงินงบประมาณ 3,192,000 บาท

 พันธกิจที่ 3 พัฒนาคุณภาพชีวิตและทุนทางสังคมให้เป็นสังคมที่เอื้ออาทรและพร้อมต่อการพัฒนา ในปี 2558 จำนวน 166 โครงการ งบประมาณ 103,239,300 บาท ปี 2559 จำนวน 129 โครงการ งบประมาณ 94,131,250 บาท ปี 2560 จำนวน 128 โครงการ งบประมาณ 94,031,250 บาท รวม 3 ปี มีจำนวนโครงการและตั้งงบประมาณไว้ทั้งสิ้น จำนวน 423 โครงการ เงินงบประมาณ 291,401,800 บาท

 ยุทธศาสตร์ 6 : สร้างสังคมที่เอื้ออาทรและพัฒนาคุณภาพชีวิตของประชาชน (Healthy City)

เป้าประสงค์ 7 : เป็นนครแห่งการเอื้ออาทร แบ่งปันและสมานฉันท์ ในปี 2558 จำนวน 15 โครงการ งบประมาณ 8,397,250 บาท ปี 2559 จำนวน 14 โครงการ งบประมาณ 5,157,250 บาท ปี 2560 จำนวน 14 โครงการ งบประมาณ 5,157,250 บาท รวม 3 ปี มีจำนวนโครงการและตั้งงบประมาณไว้ จำนวน 43 โครงการ เงินงบประมาณ 18,711,750 บาท

เป้าประสงค์ 8 : ประชาชนมีสุขภาวะทั้งทางร่างกาย จิตใจ ปัญญาและทางสังคมในปี 2558 จำนวน 32 โครงการ งบประมาณ 7,068,400 บาท ปี 2559 จำนวน 28 โครงการ งบประมาณ 5,555,600 บาท ปี 2560 จำนวน 28 โครงการ รวม 3 ปี มีจำนวนโครงการและตั้งงบประมาณไว้ จำนวน 88 โครงการ เงินงบประมาณ 18,179,600 บาท

 ยุทธศาสตร์ 7 : สร้างสังคมแห่งการเรียนรู้เพื่อรองรับ AEC และให้พร้อมต่อการเปลี่ยนแปลงสู่สากล

 *เป้าประสงค์ 9 : มีการศึกษาที่มีคุณภาพ(ทั้งในและนอกระบบ)ที่ประชาชนทุกกลุ่มสามารถเข้าถึงได้* ในปี 2558 จำนวน 92 โครงการ งบประมาณ 77,720,650 บาท ปี 2559 จำนวน 60 โครงการ งบประมาณ 73,385,400 บาท ปี 2560 จำนวน 60 โครงการ งบประมาณ 73,385,400 บาท รวม 3 ปี มีจำนวนโครงการและตั้งงบประมาณไว้ จำนวน 212 โครงการ เงินงบประมาณ 224,491,450 บาท

 ยุทธศาสตร์ 8 : สร้างความเข้มแข็งภาคประชาชนและส่งเสริมการมีส่วนร่วมในการจัดการเมืองในทุกมิติของการพัฒนา

เป้าประสงค์ 10 : ภาคประชาชน(ประชาชน ภาคธุรกิจ องค์กร ราชการ*)*มีส่วนร่วมในการจัดการบ้านเมือง และเป็นเจ้าของเมืองมากขึ้น ในปี 2558 จำนวน 20 โครงการ งบประมาณ 8,909,000 บาท ปี 2559 จำนวน 21 โครงการ งบประมาณ 9,009,000 บาท ปี 2560 จำนวน 20 โครงการ งบประมาณ 8,909,000 บาท รวม 3 ปี มีจำนวนโครงการและตั้งงบประมาณไว้ จำนวน 61 โครงการ เงินงบประมาณ 26,827,000 บาท

 พันธกิจที่ 4 พัฒนาขีดความสามารถขององค์กรในการบริหารงานท้องถิ่น ในปี 2558 จำนวน 233 โครงการ งบประมาณ 73,017,570 บาท ปี 2559 จำนวน 20 โครงการ งบประมาณ 14,475,000 บาท ปี 2560 จำนวน 20 โครงการ งบประมาณ 14,475,000 บาท รวม 3 ปี มีจำนวนโครงการและตั้งงบประมาณไว้ จำนวน 273 โครงการ เงินงบประมาณ 101,967,570 บาท

 ยุทธศาสตร์ 9 : พัฒนานวัตกรรมการให้บริการและการบริหารบ้านเมือง

เป้าประสงค์ 11 : มีหน่วยงานในกำกับ เพื่อรับการถ่ายโอนภารกิจที่เหมาะสมของเทศบาลในปี 2558 จำนวน - โครงการ งบประมาณ - บาท ปี 2559 จำนวน - โครงการ งบประมาณ - บาท ปี 2560 จำนวน - โครงการ งบประมาณ - บาท รวม 3 ปี มีจำนวนโครงการและตั้งงบประมาณไว้ จำนวน - โครงการ เงินงบประมาณ - บาท

 เป้าประสงค์ 12 : มีนวัตกรรมการบริการใหม่ๆที่เอื้อต่อประชาชน กลุ่มธุรกิจ และผู้รับบริการในปี 2558 จำนวน - โครงการ งบประมาณ - บาท ปี 2559 จำนวน - โครงการ งบประมาณ - บาท ปี 2560 จำนวน - โครงการ งบประมาณ - บาท รวม 3 ปี มีจำนวนโครงการและตั้งงบประมาณไว้ จำนวน - โครงการ เงินงบประมาณ - บาท

 ยุทธศาสตร์ 10 : พัฒนาโครงสร้างและศักยภาพองค์กรให้เป็นองค์กรที่มีสมรรถนะสูง

 เป้าประสงค์ 13 : มีโครงสร้างองค์กร(ส่วนราชการ)ที่เอื้อต่อภารกิจของเทศบาล ในปี 2558 จำนวน 3 โครงการ งบประมาณ 3,914,400 บาท ปี 2559 จำนวน 3 โครงการ งบประมาณ 3,914,400 บาท ปี 2560 จำนวน 3 โครงการ งบประมาณ 3,914,400 บาท รวม 3 ปี มีจำนวนโครงการและตั้งงบประมาณไว้ จำนวน 9 โครงการ เงินงบประมาณ 11,743,200 บาท

 เป้าประสงค์ 14 : เป็นองค์กรที่มีสมรรถนะสูง มีการจัดการที่มุ่งเน้นผลสัมฤทธิ์ตามยุทธศาสตร์เมืองในปี 2558 จำนวน 230 โครงการ งบประมาณ 69,103,170 บาท ปี 2559 จำนวน 17 โครงการ งบประมาณ 10,560,600 บาท ปี 2560 จำนวน 17 โครงการ งบประมาณ 10,560,600 บาท รวม 3 ปี มีจำนวนโครงการและตั้งงบประมาณไว้ จำนวน 264 โครงการ เงินงบประมาณ 90,224,370 บาท

ทั้งนี้ ภายหลังการอนุมัติและประกาศใช้แผนฯ ดังกล่าวแล้ว ได้จัดทำเอกสารทั้งที่เป็นรูปเล่มและแผ่นบันทึกข้อมูล พร้อมลงเว็บไซด์ของเทศบาลนครขอนแก่น เพื่อเผยแพร่ให้ผู้มีส่วนเกี่ยวข้องและประชาชนทราบตามลำดับแล้ว

ข้าพเจ้า จึงขอรายงานการจัดทำแผนพัฒนาสามปีเทศบาลนครขอนแก่น พ.ศ.2558-2560 ต่อสภาเทศบาลนครขอนแก่นเพื่อโปรดทราบ

รายงานแผนพัฒนาเทศบาลนครขอนแก่น

แผนพัฒนาสามปีเพิ่มเติมเปลี่ยนแปลง(ฉบับที่ 2) พ.ศ.2558-2560 เทศบาลนครขอนแก่น

เสนอต่อ

สภาเทศบาลนครขอนแก่น

..............................................................

 รายงานนี้เป็นการรายงานแผนพัฒนาสามปีเพิ่มเติมเปลี่ยนแปลง(ฉบับที่ 2) พ.ศ.2558-2560 เทศบาลนครขอนแก่น อันสืบเนื่องมาจากเหตุผลและความจำเป็นเร่งด่วน กล่าวคือ

 ตามที่ เทศบาลนครขอนแก่น ได้อนุมัติและประกาศใช้แผนพัฒนาสามปีเทศบาลนครขอนแก่น พ.ศ.2558-2560 เมื่อวันที่ 30 มิถุนายน 2557 แล้ว นั้น

 สืบเนื่องจาก เทศบาลนครขอนแก่น มีความจำเป็นเร่งด่วนที่ต้องดำเนินงานตามภารกิจที่เพิ่มขึ้น โดยมีวัตถุประสงค์เพื่อแก้ไขปัญหาและความต้องการของประชาชนในเขตเทศบาลนครขอนแก่น ให้บรรลุเป้าหมายตามภารกิจและอำนาจหน้าที่ของเทศบาลนครขอนแก่นได้อย่างเหมาะสมและมีประสิทธิภาพ จึงจำเป็นต้องนำโครงการที่ยังมิได้บรรจุในแผนงาน/โครงการ/กิจกรรมของแผนพัฒนาของเทศบาลนครขอนแก่น เพื่อนำสู่การปฏิบัติให้บรรลุตามยุทธศาสตร์ที่วางไว้ได้อย่างมีประสิทธิภาพและประสิทธิผล

 การเพิ่มเติมเปลี่ยนแปลงแผนงาน/โครงการ/กิจกรรม ในแผนพัฒนาสามปีเพิ่มเติมเปลี่ยนแปลง(ฉบับที่ 2) พ.ศ.2558-2560 เทศบาลนครขอนแก่น ถือปฏิบัติตามระเบียบกระทรวงมหาดไทยว่าด้วยการจัดทำแผนพัฒนาขององค์กรปกครองส่วนท้องถิ่น พ.ศ.2548 ข้อ 4 วรรค 19 (การเพิ่มเติม หมายความว่า การเพิ่มเติมแผนงาน/โครงการที่ไม่มีอยู่ในแผนพัฒนาสามปี ให้ปรากฏไว้ในแผนพัฒนาสามปี) และข้อ 22 การเพิ่มเติมเปลี่ยนแปลงแผนพัฒนาสามปี ให้ดำเนินการตามระเบียบนี้ โดยมีขั้นตอนการดำเนินการ ดังนี้

 1. สำนัก/กอง/โรงเรียน แจ้งความประสงค์ในการนำแผนงาน/โครงการ/กิจกรรม พร้อมเหตุผลความจำเป็นเร่งด่วน โดยฝ่ายเลขานุการคณะกรรมการสนับสนุนการจัดทำแผนพัฒนาเทศบาลนครขอนแก่น (กองวิชาการและแผนงาน) เป็นผู้รวบรวมเพื่อจัดทำร่างแผนพัฒนาสามปีเพิ่มเติมฯ

 2. จัดประชุมคณะกรรมการสนับสนุนการจัดทำแผนพัฒนาเทศบาลนครขอนแก่น เพื่อพิจารณาให้ความเห็นชอบร่างแผนพัฒนาสามปีเพิ่มเติมฯ

 3. จัดประชุมคณะกรรมการพัฒนาท้องถิ่น เพื่อพิจารณาให้ความเห็นชอบร่างแผนพัฒนาสามปีเพิ่มเติมฯ

 4. นำเสนอร่างแผนพัฒนาสามปีเพิ่มเติมฯ ต่อผู้บริหารเทศบาลนครขอนแก่น เพื่อพิจารณาอนุมัติและประกาศใช้แผนพัฒนาสามปีเพิ่มเติมฯ

ซึ่งมีโครงการและงบประมาณ ดังรายละเอียดต่อไปนี้

 โครงการในแผนพัฒนาสามปีเพิ่มเติมเปลี่ยนแปลง(ฉบับที่ 2)พ.ศ.2558-2560 เทศบาลนครขอนแก่น จำนวน 11 โครงการ งบประมาณตั้งไว้ 131,570,000 บาท ภายใต้พันธกิจ ยุทธศาสตร์และเป้าประสงค์ของเทศบาลนครขอนแก่น ดังนี้

 พันธกิจที่ 2 พัฒนาโครงสร้างพื้นฐานและสิ่งแวดล้อมให้เป็นนครที่น่าอยู่ในระดับสากล

 ยุทธศาสตร์ที่ 4 : พัฒนาระบบ Logistic ระบบขนส่งมวลชนและโครงสร้างพื้นฐานให้เป็นนครแห่งการลงทุนและนครแห่งการอยู่อาศัย

 เป้าประสงค์ที่ 5 : มีระบบสาธารณูปโภคพื้นฐานที่ดีเพื่อรองรับการขยายตัวของที่อยู่อาศัยและการลงทุน มีจำนวน 11 โครงการ ดังนี้

 1. ค่าก่อสร้างเส้นทางจักรยานบริเวณถนนกัลปพฤกษ์ ระยะที่ 1 ทำการเทพื้น ค.ส.ล.หนา 0.10 เมตร พื้นที่ไม่น้อยกว่า 13,500 ตารางเมตร งานทาสีพื้นทางจักรยาน พื้นที่ไม่น้อยกว่า 8,400 ตารางเมตร งบประมาณ 12,200,000 บาท

 2. จ้างออกแบบรายละเอียดการก่อสร้างตลาดสดเทศบาล 3 (โบ๊เบ๊) เทศบาลนครขอนแก่น ออกแบบตลาดที่มีเอกลักษณ์เฉพาะ ให้มีที่จอดรถเพียงพอ เพื่อรองรับและแก้ไขปัญหาจราจรหนาแน่นใจกลางเมือง งบประมาณ 4,400,000 บาท

 3. ก่อสร้างกำแพงป้องกันตลิ่งบึงแก่นนครช่วงท่าน้ำวัดกลางถึงลานหมอนขิด เป็นระยะทางไม่น้อยกว่า 150 เมตร งบประมาณ 6,150,000 บาท

 4. ค่าก่อสร้างกระบะทรายสนามอนุบาล โรงเรียนเทศบาลคุ้มหนองคู โดยปรับพื้นที่ไม่น้อยกว่า 300 ตารางเมตร และก่อสร้างรั้วเหล็กสูง 1 เมตร ความยาวไม่น้อยกว่า 49 เมตร เพื่อสำหรับการวางเครื่องเล่นสนามอนุบาล งบประมาณ 140,000 บาท

 5. ค่าซ่อมแซมปรับปรุงทางเท้าสองฝั่งถนนหน้าเมือง ช่วงแยกตัดถนนหน้าศูนย์ราชการถึงแยกตัดถนนอำมาตย์และช่วงแยกตัดถนนศรีจันทร์ถึงแยกตัดถนนเหล่านาดี พื้นที่รวมไม่น้อยกว่า 11,751 ตารางเมตร งบประมาณ 24,100,000 บาท

 6. ค่าซ่อมแซมปรับปรุงทางเท้าสองฝั่งถนนกลางเมือง ช่วงแยกตัดถนนหน้าศูนย์ราชการถึงแยกตัดถนนอำมาตย์, ช่วงแยกตัดถนนชีท่าขอนถึงแยกตัดถนนข้างวัดหนองแวงพระอารามหลวง (ฝั่งทิศตะวันออก) และช่วงแยกตัดถนนศรีจันทร์ถึงแยกตัดถนนข้างวัดหนองแวงพระอาราม (ฝั่งทิศตะวันตก) พื้นที่ทั้ง 3 แห่ง รวมไม่น้อยกว่า 14,102 ตารางเมตร งบประมาณ 27,800,000 บาท

 7. ค่าซ่อมแซมปรับปรุงฝาปิดบ่อพักในผิวจราจรตามถนนสายหลักภายในเขตเทศบาลนครขอนแก่น เป็นฝาปิดเหล็กหล่อ จำนวนไม่น้อยกว่า 560 ฝา ตามแบบแปลนของเทศบาลนครขอนแก่น ประกอบด้วย ถนน ศรีจันทร์ จำนวนไม่น้อยกว่า 280 ฝา ถนนมิตรภาพ จำนวนไม่น้อยกว่า 150 ฝา ถนนอนามัย, ถนนศรีนวลและถนนรอบบึงแก่นนคร จำนวนไม่น้อยกว่า 80 ฝา ซอยคุ้มตะวันใหม่ จำนวนไม่น้อยกว่า 50 ฝา งบประมาณ 14,180,000 บาท

 8. ค่าซ่อมแซมปรับปรุงภูมิทัศน์สวนสาธารณะบึงแก่นนครบริเวณสวนไห ทางวิ่ง ทางจักยาน ลานเอนกประสงค์ ที่จอดรถยนต์ พื้นที่รวมไม่น้อยกว่า 8 ไร่ งบประมาณ 7,500,000 บาท

 9. ค่าซ่อมแซมปรับปรุงภูมิทัศน์สวนสาธารณะบึงแก่นนครบริเวณลานหมอนขิด โดยการก่อสร้างที่จอดรถ 2,196 ตารางเมตร งานซุ้มประตูทางเข้า งานรื้อถอน 1,178 ตารางเมตร งานปรับปรุงบล็อกพื้น 6,136 ตารางเมตร งานย้ายต้นไม้ 10 ต้น งานปรับปรุงรั้ว 160 เมตร งานปรับปรุงระบบไฟฟ้า ท่าน้ำ 200 เมตร งบประมาณ 29,500,000 บาท

 10. ค่าก่อสร้างปรับปรุงเพิ่มผิวจราจรบริเวณหน้าสวนหนานหนิงบึงแก่นนคร รื้อบล็อกทางเท้าเดิม 650 ตารางเมตร รื้อคันหิน 900 เมตร เทถนน คสล. 400 ตารางเมตร ปูบล็อกทางเท้าใหม่ 2,350 ตารางเมตร ทาสีคันหิน 280 ตารางเมตร ทาสีตีเส้นจราจร 300 เมตร

 11. ค่าซ่อมแซมปรับปรุงลานเฟื่องฟ้าริมบึงแก่นนคร โดยทำการรื้อบล็อกคอนกรีตเดิม ถมดินปรับระดับ เทคอนกรีตหนา 10 เซนติเมตร พื้นที่ 2,250 ตารางเมตร ติดตั้งโคมไฟส่องสว่าง 12 ชุด ทางลาดและม้านั่ง งบประมาณ 2,800,000 บาท (เปลี่ยนแปลงจากแผนพัฒนาสามปีเทศบาลนครขอนแก่น พ.ศ.2558-2560)

ทั้งนี้ ภายหลังการอนุมัติและประกาศใช้แผนฯ ดังกล่าวแล้ว ได้จัดทำเอกสารทั้งที่เป็นรูปเล่มและแผ่นบันทึกข้อมูล พร้อมลงเว็บไซด์ของเทศบาลนครขอนแก่น เพื่อเผยแพร่ให้ผู้มีส่วนเกี่ยวข้องและประชาชนทราบตามลำดับแล้ว

ข้าพเจ้า จึงขอรายงานการจัดทำแผนพัฒนาสามปีเพิ่มเติมเปลี่ยนแปลง(ฉบับที่ 2) พ.ศ.2558-2560 เทศบาลนครขอนแก่น ต่อสภาเทศบาลนครขอนแก่นเพื่อโปรดทราบ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

มีสมาชิกสภาเทศบาลท่านใดจะอภิปรายหรือไม่ ค่ะ ขอเรียนเชิญท่านรองฯธวัชชัย ค่ะ

**นายธวัชชัย รื่นรมย์สิริ รองนายกเทศมนตรีนครขอนแก่น**

 กราบเรียนท่านประธานสภาเทศบาลที่เคารพ เพื่อนสมาชิกสภาเทศบาลผู้ทรงเกียรติทุกท่าน ในเอกสารแผนแผนพัฒนาสามปีเพิ่มเติม หน้าที่ 3 ข้อ 10 ค่าก่อสร้างปรับปรุงเพิ่มผิวจราจรบริเวณหน้าสวนหนานหนิงบึงแก่นนคร ได้มีการพิมพ์ตกจำนวนงบประมาณ ขอเพิ่มเติมข้อความคือ งบประมาณ 2,800,000บาทถ้วน

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

 สมาชิกสภาเทศบาลรับรอง ค่ะ สมาชิกสภาเทศบาลท่านใดจะอภิปรายเพิ่มเติมหรือไม่ ค่ะ ขอเรียนเชิญท่านสมภพ วงศ์ก่อ ค่ะ

**นายสมภพ วงศ์ก่อ** **สมาชิกสภาเทศบาลนครขอนแก่น**

 กราบเรียนท่านประธานที่เคารพผมนายสมภพ วงศ์ก่อ สมาชิกสภาเทศบาล เรียนท่านสมาชิกสภาเทศบาลผู้ทรงเกียรติ ก่อนที่ท่านประธานจะขอให้สมาชิกสภาเทศบาลยกมือรับรอง ท่านประธานสภาเทศบาลกรุณาทบทวนคำชี้แจงใหม่เพื่อให้มีข้อมูลตรงกัน

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

 หน้าที่ 3 ของแผนพัฒนาสามปีเพิ่มเติม ข้อ 10 ค่าก่อสร้างปรับปรุงเพิ่มผิวจราจรบริเวณหน้าสวนหนาน หนิงบึงแก่นนคร รื้อบล็อกทางเท้าเดิม 650 ตารางเมตร ทางเดินหิน 900 เมตร เทถนนคสล.400 ตารางเมตร ปูบล็อกทางเท้าใหม่ 2,350 ตารางเมตร ทาสีคันหิน 280 ตารางเมตร ทาสีตีเส้นจราจร 300 เมตร งบประมาณ 2,800,000 บาท ขอให้สมาชิกสภาเทศบาลรับรองข้อความเพิ่มเติมงบประมาณ 2,800,000 บาท ตามที่ข้อความทางผู้บริหารได้ขอเพิ่มเติม ขอเรียนเชิญท่านสมภพ วงศ์ก่อ ค่ะ

**นายสมภพ วงศ์ก่อ** **สมาชิกสภาเทศบาลนครขอนแก่น**

 ผมนายสมภพ วงศ์ก่อ สมาชิกสภาเทศบาลนครขอนแก่น เมื่อสักครู่ท่านประธานสภาเทศบาลได้อ่านว่าทางเดินหิน 900 เมตร ผิดหรือไม่กรุณาชี้แจงประเด็นให้ชัดเจนอีกครั้งสมาชิกสภาเทศบาลจะได้รับรองครับ ขอบคุณครับ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

 รื้อคันหิน 900 เมตร ขอเรียนเชิญท่านเกรียงศักดิ์ สว่างไสว ค่ะ

**นายเกรียงศักดิ์ สว่างไสว** **สมาชิกสภาเทศบาลนครขอนแก่น**

 ท่านประธานสภาเทศบาล ท่านสมาชิกสภาเทศบาลผู้ทรงเกียรติ ผมขออนุญาตทำความเข้าใจในเรื่องของการกำหนดจำนวนตัวเลขแบบนี้ ในการกำหนดตัวเลขเพื่อบรรจุเป็นงบประมาณการกำหนดพื้นฐานโดยปกติมันน่าจะใช้กำหนดคำระบุไว้เข้าไปด้วยว่าไม่น้อยกว่า ถ้าสมมุติเราไปกำหนดโดยตรงแบบนี้ถ้ารู้น้อยกว่าหรือเพิ่มมากกว่าแบบนี้จะผิดวัตถุประสงค์ในการทำโครงการแบบนี้ เพราะฉะนั้นในการกำหนดตัวเลขอะไรที่เกี่ยวข้องในนี้ที่เป็นตัวเลขสำคัญน่าจะกำหนดคำว่าไม่น้อยกว่า ไม่ทราบว่าผมทำความเข้าใจถูกต้องไหมฝากถามไปยังท่านฝ่ายบริหารด้วย

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

 ขอเรียนเชิญท่านนายกเทศมนตรี ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 กราบเรียนท่านประธานสภาเทศบาล ก็เห็นควรกรณีการปรับปรุงแก้ไขข้อความ ยกตัวอย่างเช่น ในโครงการที่ 8 พื้นที่รวมไม่น้อยกว่า 8 ไร่ กรณีค่าซ่อมแซม ในกรณีเนื้องานอื่นซึ่งเป็นจำนวนก็ขออนุญาตสำนักการช่างไปแก้ไขปรับปรุงในส่วนที่เป็นจำนวนเพื่อแก้ไข ก็ขออนุญาตในช่วงการประชุมวาระอื่นๆจะนำเสนอสมาชิกสภาเทศบาลเพื่อขอแก้ไขข้อความ หลังจากที่ทางสำนักการช่างโดยผู้รับผิดชอบและผู้ที่เกี่ยวข้องได้แก้ไขเรียบร้อยก็จะขออนุญาตทางสภาเทศบาลเพื่อแก้ไขข้อความในแต่ละโครงการเพื่อให้เกิดความสมบูรณ์ ขอบคุณครับ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

 สมาชิกสภาเทศบาลท่านใดจะอภิปรายเพิ่มเติมหรือไม่ ค่ะ ขอเรียนเชิญท่านธนภณ กิตติวิมลชัย ค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาที่เคารพ เพื่อนสมาชิกสภาเทศบาลผู้ทรงเกียรติ พ่อแม่พี่น้องผู้นำชุมชนที่ร่วมสังเกตการณ์ประชุมสภาเทศบาลในวันนี้กระผมนายธนภณ กิตติวิมลชัย สมาชิกสภาเทศบาลนครขอนแก่น เขต 4 เมื่อเป็นประเด็นความสงสัย เข้าใจว่าโครงการนี้ได้ผ่านวิธีงบประมาณไปแล้วนี่เป็นขั้นตอนของที่ผู้บริหารนำแผนมาเสนอให้สภาเทศบาลรับทราบ เมื่อเป็นประเด็นแห่งการสงสัยผมจำได้ว่า ณ บริเวณเดียวกันที่เทศบาลนครขอนแก่นมีโครงการที่จะทำระบบท่อเพื่อระบายน้ำจากทางทิศใต้จากบริเวณศาลเจ้าแม่สองนางมายังบริเวณสามแยกโพธิสารบริเวณสวนหนานหนิง ซึ่งเป็นบริเวณที่กำลังนำเสนอเพื่อให้ทราบแผนงานโครงการ ผมไม่แน่ใจว่าโครงการซับซ้อนกันไหมกับโครงการที่เรามีวิธีการไปขอเงินจากส่วนไหนมาเพื่อทำระบบท่อ ผมกลัวเป็นห่วงว่าสุดท้ายเราทำผิวจราจรเสร็จ เป็นเรื่องดีตรงนี้เห็นด้วยแต่ผมเป็นห่วงด้วยทับซ้อนต่อปริมาณงานที่อาจจะทำให้เราวางแผนมากขึ้นเพื่อให้ใช้เงินอย่างมีประสิทธิภาพ จึงจำเป็นต้องเรียนมาถามในวาระนี้ให้ผู้รับผิดชอบอาจจะต้องไปเตรียมแผนหรือเตรียมการเพื่อให้เกิดประโยชน์สูงสุดต่อประชาชนพ่อแม่พี่น้อง

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

ท่านสมาชิกท่านใดจะอภิปรายอีกหรือไม่ (ไม่มี) ถ้าไม่มีสมาชิกท่านใดอภิปราย ทางคณะผู้บริหารก็กำลังให้เจ้าหน้าที่ไปดำเนินการขอแก้ไขเปลี่ยนแปลงเพื่อความเหมาะสมในงบประมาณก็จะนำเสนอในระเบียบวาระอื่นๆ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

ขอเรียนเชิญท่านนายกเทศมนตรี ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 เรียนท่านประธานสภาเทศบาล ท่านสมาชิกสภาเทศบาลผู้มีเกียรติ ขอบคุณครับกับความห่วงใย กรณีวางท่อระบายน้ำในส่วนที่เหลือเพื่อแก้ปัญหาและป้องกันน้ำท่วมรอบบึงแก่นนคร ส่วนที่ต่อจากบริเวณเจ้าแม่สองนางมาถึงสามแยกโพธิสาร ซึ่งเคยมีการนำเสนอแผนเพื่อขอรับงบประมาณสนับสนุนจากส่วนกลางซึ่งเป็นโครงการขนาดใหญ่กับการนำเสนอเพื่อปรับปรุงพื้นผิวจราจรหลังเจ้าแม่กวนอิม ซึ่งมีข้อกังวลว่า 2 โครงการที่จะมาทับซ้อนถ้าหากว่าดำเนินการปรับปรุงของเจ้าแม่กวนอิมแล้วเสร็จแล้วเกิดมีโครงการวางท่อระบายน้ำก็จะส่งผลให้เกิดผลกระทบกับโครงการที่จะดำเนินการไปก่อนหน้าก็ขอบคุณในข้อเสนอแนะและทางเราก็จะระมัดระวังไม่ให้เกิดการทับซ้อน แต่ดูเหมือนโครงการท่อระบายน้ำจะเป็นโครงการที่การขอรับงบประมาณสนับสนุนแล้วดูเหมือนจะมีโอกาสที่จะได้รับการสนับสนุนขณะนี้ไม่น่าจะได้รับดูเรือนรางแต่ขออนุญาตไปเช็ครายละเอียดอีกครั้งหนึ่งว่าโอกาสที่จะรับการสนับสนุนจะเป็นไปได้มากน้อยเพียงใด แต่ก็จะระมัดระวังว่าไม่ให้โครงการทับซ้อนกันและเกิดความเสียหายในเรื่องของงบประมาณขอขอบพระคุณมากครับ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

ขอเรียนเชิญท่านรองฯธวัชชัย ค่ะ

**นายธวัชชัย รื่นรมย์สิริ รองนายกเทศมนตรีนครขอนแก่น**

 กราบเรียนท่านประธานสภาเทศบาลที่เคารพ เพื่อนสมาชิกสภาเทศบาลผู้ทรงเกียรติ ขอให้เจ้าหน้าที่รับผิดชอบโดยตรงคุณธวัชชัย วนาพิทักษ์กุล หัวหน้าฝ่ายควบคุมการก่อสร้าง เป็นผู้ลงรายละเอียดแก้ไขเนื่องจากเป็นเทคนิคทางสำนักการช่างและมีการตรวจสอบข้อมูลที่ชัดเจน

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

ขอเรียนเชิญคุณธวัชชัย ค่ะ

**นายธวัชชัย วนาพิทักษ์กุล หัวหน้าฝ่ายควบคุมการก่อสร้าง**

 กราบเรียนท่านประธานสภาเทศบาล ท่านผู้บริหาร สมาชิกสภาเทศบาล และผู้เข้าร่วมประชุมทุกท่านในส่วนของสำนักการช่างขอแก้ไขในรายละเอียดโครงการในแผนพัฒนาสามปีเพิ่มเติมเปลี่ยนแปลงฉบับที่ 2 พ.ศ.2558-2560 รายละเอียดในหน้าที่ 3 เป็นโครงการที่ 9,10,11 ขอเริ่มที่โครงการที่ 9 ค่าก่อสร้างซ่อมแซมปรับปรุงภูมิทัศน์สวนสาธารณะบึงแก่นนครบริเวณลานหมอนขิด โดยการก่อสร้างที่จอดรถ 2,196 ตารางเมตร ซุ้มประตูทางเข้า งานรื้อถอน 1,178 ตารางเมตร งานปรับปรุงบล็อกพื้น พื้นที่ไม่น้อยกว่า 6,136 ตารางเมตร ย้ายต้นไม้ 10 ต้น งานปรับปรุงรั้ว 160 เมตร งานปรับปรุงระบบไฟฟ้าท่าน้ำ 200 เมตร งบประมาณ 29,500,000 บาท ขออนุญาตเปลี่ยนคำชี้แจงรายละเอียดโครงการเป็นดังนี้ โครงการที่ 9 ค่าก่อสร้างซ่อมแซมปรับปรุงภูมิทัศน์สวนสาธารณะบึงแก่นนครบริเวณลานหมอนขิด โดยการก่อสร้างที่จอดรถพื้นที่ไม่น้อยกว่า 2,196 ตารางเมตร งานซุ้มประตูทางเข้า งานปรับปรุงบล็อกพื้น พื้นที่ไม่น้อยกว่า 6,136 ตารางเมตร งานย้ายต้นไม้ งานปรับปรุงรั้วความยาวไม่น้อยกว่า 160 เมตร งานปรับปรุงระบบไฟฟ้าท่าน้ำความยาวไม่น้อยกว่า 200 เมตร งบประมาณ 29,500,000 บาท โครงการที่ 10 ค่าก่อสร้างปรับปรุงเพิ่มผิวจราจรบริเวณหน้าสวนหนาน หนิงบึงแก่นนคร รื้อบล็อกทางเท้าเดิม 650 ตารางเมตร รื้อคันหิน 900 เมตร เทถนนคสล.400 ตารางเมตร ปูบล็อกทางเท้าใหม่ 2,350 ตารางเมตร ทาสีคันหิน 280 ตารางเมตร ทาสีตีเส้นจราจร 300 เมตร ขอแก้รายละเอียดโครงการที่ 10 ดังนี้ ค่าก่อสร้างปรับปรุงพื้นผิวจราจรบริเวณหน้าสวนหนานหนิงบึงแก่นนคร รื้อบล็อกทางเท้าเดิม รื้อคันหิน เทถนนคสล.หนาไม่น้อยกว่า 0.15 เมตร พื้นที่ไม่น้อยกว่า 400 ตารางเมตร ปูบล็อกทางเท้าใหม่ 2,350 ตารางเมตร ทาสีคันหินพื้นที่ไม่น้อยกว่า 280 ตารางเมตร พร้อมทาสีตีเส้นจราจร งบประมาณ 2,800,000 บาท โครงการที่ 11 ค่าซ่อมแซมปรับปรุงลานเฟื่องฟ้าริมบึงแก่นนคร เดิม โดยทำการรื้อบล็อกคอนกรีตเดิม ถมดินปรับระดับ เทคอนกรีตหนา 10 เซนติเมตร พื้นที่ 2,250 ตารางเมตร ติดตั้งโคมไฟส่องสว่าง 12 ชุด ทางลาดและม้านั่ง งบประมาณ 2,800,000 บาท ขอเปลี่ยนคำชี้แจงรายละเอียดโครงการดังนี้ โครงการที่ 11 ค่าซ่อมแซมปรับปรุงลานเฟื่องฟ้าริมบึงแก่นนคร โดยทำการรื้อบล็อกคอนกรีตเดิม ถมดินปรับระดับ เทคอนกรีตหนาไม่น้อยกว่า 10 เซนติเมตร พื้นที่ไม่น้อยกว่า 2,250 ตารางเมตร ติดตั้งโคมไฟฟ้าส่องสว่างไม่น้อยกว่า 12 ชุด ทางลาดและม้านั่ง งบประมาณ 2,800,000 บาท

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

 คำแก้ไขเปลี่ยนแปลงแผนพัฒนาสามปีเพิ่มเติมเปลี่ยนแปลงฉบับที่ 2 หน้าที่ 3 ข้อ 9,10,11 ซึ่งเจ้าหน้าที่ขอเปลี่ยนแปลงคำชี้แจง ดิฉันขอสมาชิกสภาเทศบาลรับรองค่ะ (สมาชิกสภาเทศบาลรับรองเป็นเอกฉันท์) มีสมาชิกสภาเทศบาลท่านใดจะอภิปรายเพิ่มเติมหรือไม่ค่ะ ขอเรียนเชิญท่านธนภณ กิตติวิมลชัย ค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

 เรียนท่านประธานสภาเทศบาลที่เคารพ เพื่อนสมาชิกสภาเทศบาลผู้ทรงเกียรติ พ่อแม่พี่น้องผู้นำชุมชนที่ร่วมสังเกตการณ์ประชุมสภาเทศบาลนครขอนแก่นในวันนี้ มีประเด็นเดียวที่ผมฟังข้อมูลแล้วเก็บข้อมูลไม่ทันแต่ไม่ใช่สาระ สาระคือบางโครงการที่มีการปรับปรุงบล็อกคอนกรีตเข้าใจว่าน่าจะเป็นบล็อกตัวหนอนรื้อออกมาแล้วใช้ใหม่ได้สิ่งที่ฝากไว้ ถ้านี่เป็นการเปลี่ยนใหม่ทั้งหมดหรือไปซ่อมเฉพาะจุดชำรุด คำว่าปรับปรุงตีความไว้มากและเปลี่ยนแปลงใหม่ทั้งหมด ถ้าเอาจำนวนพื้นที่เพื่อให้เป็นภาพลักษณ์ใหม่ก็ไม่ใช่เรื่องแปลก เพราะอายุงานหลายปี แต่ของประเภทนี้มันไม่เคยชำรุด อยากให้เทศบาลนครขอนแก่นฝากท่านประธานไปยังผู้บริหารและเจ้าหน้าที่ส่วนที่เกี่ยวข้องการรื้อของประเภทนี้ออกมาหลายพันตารางเมตรต้องคิดที่จะเอาไปใช้เก็บไว้มันหนักคนหลายคน มันจะลำบากจะทำให้ค่าหายไปตรงนี้ต้องคิดเรื่องนี้ ขอบคุณครับ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

 ขอขอบคุณในคำแนะนำ มีท่านสมาชิกสภาเทศบาลท่านใดจะอภิปรายอีกหรือไม่ (ไม่มี) ถ้าไม่มีสมาชิกท่านใดอภิปราย ดิฉันจะขอมติเลยนะคะ ท่านใดเห็นชอบรายงานแผนพัฒนาเทศบาลนครขอนแก่นโปรดยกมือ เห็นชอบ 20 เสียง งดออกเสียง (ไม่มี) (สมาชิกยกมือเป็นเอกฉันท์) ท่านใดเห็นเป็นอย่างอื่น (ไม่มี) ไม่มีนะคะ

**มติที่ประชุม เป็นอันว่าที่ประชุมแห่งนี้มีมติเห็นชอบ** **20 เสียงรายงานแผนพัฒนาเทศบาลนครขอนแก่น**

**ระเบียบวาระที่ 7 เรื่องญัตติอื่น ๆ**

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

มีสมาชิกสภาเทศบาลท่านใดจะอภิปรายหรือไม่ ค่ะ ขอเรียนเชิญท่านธนภณ กิตติวิมลชัย ค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

 เรียนท่านประธานสภาที่เคารพ เพื่อนสมาชิกสภาเทศบาลผู้ทรงเกียรติ พ่อแม่พี่น้องข้าราชการประจำ พ่อแม่พี่น้องชุมชน รวมทั้งพี่น้องจากเทศบาลตำบลบ้านเป็ด ผมมีสิ่งที่อยากทราบถึงสถานะภาพของบางเรื่อง บางโครงการที่เทศบาลนครขอนแก่นได้ปฏิบัติหน้าที่ต่อเหตุการณ์ในปัจจุบัน ข้อประการแรกอยากติดตามและอยากรับทราบ โครงการดูดล้างท่อระบบระบายน้ำในเขตเทศบาลนครขอนแก่น สถานะภาพขณะนี้เป็นอย่างไร เนื่องจากสภาเทศบาลแห่งนี้ได้อนุมัติงบประมาณทุกปี เพราะทราบข่าวจากความเดือดร้อยของพ่อแม่พี่น้อง ซึ่งเมื่อมีฝนตกใน 1-3 คราวที่ผ่านมาในพื้นที่เทศบาลนครขอนแก่นมีพื้นที่น้ำท่วมขังเกิดขึ้น ขณะนี้ฤดูฝนกำลังจะมาเยือน ผมเป็นห่วงว่าโครงการแบบนี้ถ้าไม่ปฏิบัติให้มีประสิทธิภาพ ไม่มีแผนงานที่ดีรองรับไว้แล้วไม่ทำให้อย่างทันท่วงทีผมเกรงว่าเงินก็ใช้ งานก็ไม่ดี ผมไม่กล้าก้าวล่วงพื้นที่กทม.ซึ่งใช้งบประมาณภาษีหารเท่ากันใช้น้ำที่บ้านนอกเช่นขอนแก่นเราใช้แพงกว่ากรุงเทพฯ ปรากฏว่าใช้งบประมาณมากฝนตกครั้งใดน้ำท่วมทุกครั้ง ไม่อยากให้พื้นที่ขอนแก่นเป็นอย่างเขาและเป็นข่าว โดยวิสัยของวิศวกรที่รับผิดชอบผมเชื่อว่าเรื่องพวกนี้ไม่น่าจะเป็นเรื่องที่เกิดขึ้นชั้นรากบ่อยครั้งโดยที่ไม่รู้สึกอึดอัดใจถามไว้เพื่อให้สิ่งนี้เป็นเรื่องที่เกิดขึ้นบ่อยนัก ผมสนใจในโครงการนี้คือแต่ละครั้งแต่ละปีเราใช้งบประมาณนี้ไป ผมเชื่อว่าเป็นงบประมาณรวมทั้งที่ใช้เครื่องจักรตนเองที่ลงทุนใช้เงินซื้อด้วยราคาชุดละ 10 กว่าล้านบาท แต่ละปีเราใช้บุคลากรจำนวนมากกับสิ่งที่เราลอกจากระบบที่เราเตรียมการมีปริมาณเท่าไหร่ ข้อเท็จจริงที่เป็นเหตุแห่งสาเหตุจริงที่ทำให้ระบบท่อระบายน้ำอุดตันหรือทำให้เกิดการใช้งบประมาณมหาศาล ยังตั้งงบประมาณภายนอกมาขุดลอกด้วยครับ ซึ่งเป็นจำนวนเงินงบประมาณที่จำไม่ได้ คิดว่าปีละ 2-3 ล้านบาท รวมแล้วเป็นเงินมหาศาล ผมอยากทราบคือขณะนี้มีข้อมูลหรือไม่ว่าสิ่งที่เราขุดลอกขึ้นมาเพื่อป้องกันไม่ให้เกิดการท่วมขังของน้ำมันมีปริมาณเท่าไหร่มันเกิดจากสาเหตุหลักอะไร ในทางวิศวกรรมสามารถป้องกันได้หรือไม่ต่อจากนี้ไปหรือมีการออกแบบระบบบ่อพักใหม่หรืออะไรก็ตามที่อยู่ในแนวทางวิชาการ ซึ่งทางวิศวกรรมสามารถแก้ไขได้ป้องกันได้ ผมเชื่อว่าความเป็นวิชาชีพความเป็นมืออาชีพของการรับผิดชอบ เทศบาลนครขอนแก่นควรเป็นต้นแบบที่จะคิดเรื่องพวกนี้แล้วสามารถใช้ได้ทั่วบ้านทั่วเมืองในประเทศไทยผมคาดหวังแบบนั้น ผมจิตนาการณ์แบบนั้นเพื่อความประสงค์แห่งการเคารพต่อเงินภาษีของพ่อแม่พี่น้อง โครงการต่อมาที่ผมอยากทราบสถานะภาพและความคืบหน้าด้วยความรู้สึกแห่งความคาดหวัง วันหนึ่งเคยรู้สึกดีมากต่อการคิดอย่างก้าวหน้าโครงการแปรขยะเป็นพลังงานไฟฟ้าที่บ้านคำบอน จำไม่ผิดอายุสัญญาล่วงมาประมาณ 4 ปี ซึ่งขณะนี้สถานะภาพโครงการนี้เป็นอย่างไร ถ้าไม่มีอะไรติดขัดผมเชื่อว่าโครงการนี้ควรจะได้ทำงานขยะที่เป็นสิ่งที่เป็นภาระต่อพื้นที่กำจัดขยะบ้านคำบอนในรายปีผ่านมาอย่างน้อย 2 ปี แล้วเพราะในเวลาก่อสร้างเตรียมการก็เวลา 1 ปี ทราบมาว่าโครงการไม่ลุล่วงยังไม่สามารถปฏิบัติหน้าที่ ยังไม่สามารถใช้ในการปฏิบัตินานในการกำจัดขยะซึ่งเกิดจากทั้งเทศบาลรอบข้าง เกิดจากเทศบาลนครขอนแก่นเองที่มีปริมาณเพิ่มขึ้นทุกวันเวลา ผมจินตนาการในความรู้สึกคร่าวๆ ผมเชื่อว่าในเวลาล่วงเลยมาประมาณ 3 ปีกว่าเกือบ 4 ปี มันสร้างภาระที่เรายังไม่ทันนึกคิดให้กับเทศบาลนครขอนแก่นอย่างมหาศาล ปริมาณกองขยะที่สูงขึ้นโดยที่ไม่มีเหตุแห่งควรอันจะเป็นคือภาระแห่งการใช้เครื่องจักรอย่างไม่ถูกต้อง การใช้น้ำมันอย่างสิ้นเปลือง การใช้บุคลากรอย่างสิ้นเปลืองรถเก็บขนขยะคันหนึ่งแทนที่จะเก็บได้ 3 รอบในพื้นที่แล้วทำการขนส่งลำเรียงไปยังพื้นที่กำจัดสู่โรงงานผลิตแปรขยะเป็นไฟฟ้า ขณะนี้รถเก็บขนขยะทำงานหน้าที่ได้ประสิทธิภาพน้อยลงก็ต้องขนขยะไปที่พื้นที่ระยะที่ไกลขึ้นแล้วใช้ภาระเครื่องยนต์อย่างมหาศาล เพื่อเอาขยะที่ขนไปกองไว้บนภูเขา คาดเดาจากจินตนาการขยะที่เพิ่มขึ้นวันหนึ่ง 200 ตันปี 1 ประมาณ 70,000 ตัน 3-4 ปีที่ผ่านมาเกือบ3 แสนตัน ประมาณตันละ 3 คิวบิกเมตรคูณกันเข้าไปประมาณ 9 คิวบิกเมตร ซึ่งเป็นเรื่องที่ผมเชื่อว่าถ้าปล่อยให้ระยะเวลาออกไปอีกสิ่งนี้ต้องถูกนำมาคิดเพราะมันเป็นภาระของค่าใช้จ่ายอยากเรียนผ่านท่านประธานสภาเทศบาลไปยังผู้บริหารเพราะโครงการนี้ชาวบ้านสนใจมาก เขาแทบจะเอาเทศบาลนครขอนแก่นเป็นแม่แบบ ผมเองเคยแนะนำเทศบาลหลายที่พอรู้จักกันว่ามาดูโครงการของเราสิ ขอทราบสถานะภาพและอีกประการหนึ่ง ผมขับรถสัญจรไปไหนมาไหนในเขตเมืองผมเห็นสิ่งหนึ่งที่เกิดจากระบบการเดินทาง ผมเป็นคนชอบสังเกต ผมมีความรู้สึกตกใจทุกครั้งว่าตำรวจเจ้าหน้าที่ ปฏิบัติบังคับการใช้กฎหมายตั้งด่านบ่อยมาก แต่แปลกใจมากผมมีโอกาสจอดรถที่สี่แยกไหนก็ตามหรือจอดยืนอยู่ถนนเส้นไหนก็ตามผมมีโอกาสพอที่จะสังเกตการณ์ ผมเห็นข้อมูลมอเตอร์ไซค์ที่ไม่ว่าใครจะขับขี่อย่างไรทุกวันช่วงเวลาทุกคนใช้มอเตอร์ไซค์เป็นยานพาหนะในการเดินทางไปทำงานไปซื้อของ สัดส่วนของผู้ที่สวมใส่หมวกกันน็อคมันน้อยกว่าผู้ที่ไม่สวม ผมแปลกใจต่อการทำหน้าที่อย่างเคร่งครัดมหาศาลแต่โครงการนี้ไม่สัมฤทธิผลผลแปลกใจจริงทางภาครัฐทุ่มเทขนาดนี้คนเขาไม่รักชีวิต ผมจินตนาการว่าอาจจะจับแบบไม่จริงจังเผลอก็ให้ เรื่องที่จริงจังทุ่มเทด้วยพละกำลังมหาศาลกับไม่ได้ผล ผมขับรถไปไหนมาไหนขับรถไปสี่แยกบางแยกตกใจทุกครั้งเข้าสี่แยกที่จะเลี้ยวสี่แยกหน้าเมืองเลี้ยวซ้ายมารื่นรมย์ ผมแปลกใจที่มาอยู่พื้นที่ขอนแก่นปี 2525 จนกระทั่งปี 2558 เชื่อเหลือไม่ตรงสี่แยกรื่นรมย์พื้นที่ในกฎหมายไม่ต้องไปทบทวนอย่างไรไม่มีสิทธิ์จอดรถในระยะ 50 เมตรที่สี่แยก ทุกครั้งเส้นทางจราจรนี้จะถูกเบียดบังการจอดรถ 2 ชั้น ขับรถต้องเบียดเลนผมไม่แน่ใจว่าใครดลบันดาลใจให้เกิดเหตุนี้โดยไม่มีการแก้ไขละอีกจุกหนึ่งถนนหน้าเมือง ถนนสี่แยกกลางเมืองเลี้ยวซ้ายไปถนนรอบเมืองเหมือนกันผมจำเป็นต้องพูด เพราะปล่อยให้เรื่องแบบนี้เกิดขึ้นทั่วบ้านทั่วเมืองไม่ได้อีกต่อไปมันยาวนานเกินไปผมพูดอย่างจริงจัง ผมเชื่อว่าทุกท่านที่มาปฏิบัติหน้าที่มาทำความรับผิดชอบต่อบ้านเมืองนี้ไม่ว่าจะเป็นผู้กำกับ นายกเทศมนตรี ทุกคนเคยได้ยินประเด็นนี้รอใครมาแก้ไขครับ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

มีสมาชิกสภาเทศบาลท่านใดจะอภิปรายเพิ่มเติมหรือไม่ ค่ะ ขอเรียนเชิญท่านสุพัฒน์ พงษ์เพียจันทร์ ค่ะ

**นายสุพัฒน์ พงษ์เพียจันทร์ สมาชิกสภาเทศบาลนครขอนแก่น**

 กราบเรียนท่านประธานสภาเทศบาลที่เคารพ เพื่อนสมาชิกสภาเทศบาลผู้ทรงเกียรติ ข้าราชการพนักงานที่รักและเคารพ และสมาชิกสภาเทศบาลตำบลบ้านเป็ด ประธานชุมชนผู้สังเกตการณ์ มันเป็นจุดเล็กแต่จุดเล็กที่จะต้องดำเนินการและต้องต่อเนื่อง ประเด็นแรกท่านธนภณ เรื่องของการเก็บขยะฝากท่านประธานสภาเทศบาลไปยังผู้บริหาร ผมมีข้อมูลเก่าการเก็บรถขยะวิ่งวันหนึ่งกี่เที่ยวได้กี่ตันมีข้อมูลเคยทำไว้แล้ว ผมไม่ได้โกรธพนักงานจัดเก็บขยะที่ช้าเพราะอะไร 1.จอดรถแยกขยะเสียเวลามากกว่าจะมาถึงที่วันหนึ่งกี่เที่ยวขยะตกค้างมาก 2.ประเด็นรถเราวิ่งไปที่พักขยะฝากท่านด้วยระหว่างรถวิ่งขยะหล่นลงมา การปรับปรุงฟุตบาทที่เราจะปรับปรุงให้เป็นหน้าเป็นตา หน้าช่อง 11 ฟุตบาท 2 ฝั่งกว้างมาก ผมว่าน่าจะล่นเข้าได้แล้วเคยอภิปรายไว้แล้วน่าจะรีบดำเนินการได้เลย ประเด็นที่สอง เกี่ยวกับการบริหารจัดการของพนักงานข้าราชการผมมั่นใจและเคยประสานทุกคนทุกท่านทำงานดี แต่ต่อมามีประเด็นหลายเรื่องหลายท่านทำงานดีอีกบางท่านก็ยังไม่ตอบสนองเท่าไหร่ฝากท่านประธานสภาเทศบาลไปยังผู้บริหาร การรับเรื่องร้องเรียนโดยตรงกับสมาชิกสภาเทศบาลหรือประธานชุมชน ชาวบ้านรับแล้วหลุด การบริหารจัดการยังไม่ตอบสนองรวดเร็วทันใจยังติดขัดมาก บางที่ตอบประชาชนตอบแบบไม่ชัดเจนและทำให้ความรู้สึกของประชาชนหรือประธานชุมชนลดน้อยลง เพราะประธานชุมชนเสียสละมาเขาก็ไม่ได้อะไรตอบแทนแต่การมาประสานแทนพ่อแม่พี่น้องเขาโดนต่อว่ากลับคืนไป ผมฝากท่านประธานสภาเทศบาลไปยังผู้บริหารถ้ามีโอกาสประชุมห้องเครื่องเน้นเรื่องนี้ด้วย ยกตัวอย่างสมมุติมีภัยพิบัติ ชุมชนประสานมาทางดับเพลิง และออกมาช้านิดหนึ่งยังไม่ตอบชาวบ้านไปดู และชาวบ้านบอกจะดำเนินการอย่างไรแบบไหนไม่ให้คำตอบกลับมาแล้วหายไป บางเรื่องอันตรายมากต้นไม้ล้มมีเรื่องมากมาย บ้านเมืองเราจะเข้าอาเซียนแล้วนโยบายของท่านนายกเทศมนตรีกับท่านคณะผู้บริหาร ข้าราชการพนักงานมาถูกทางแล้ว แต่การบริหารจัดการต้องมาปรับปรุง แต่ก็ไม่ได้ต่อว่าเพราะมีงานมากจริง อดีตประธานชุมชนมีศักยภาพอย่างน้อยไม่มั่นใจว่าเรามีหนังสือเชิญมาร่วมประชุมและมีกิจกรรมอะไร ข่าวดีอดีตประธานชุมชนหลายคนอยากเข้ามาช่วยกระจายข่าวดีไปให้ช่วยเพื่อนบ้านที่ช่วยดูแลสิ่งนี้เราหายไปพักหนึ่ง แต่ผมมั่นใจว่าทีมบริหารสมาชิกสภาเทศบาลนครขอนแก่น มีศักยภาพ ภัยพิบัตรบ้านเราเกิดขึ้นมาเรื่อยๆน้ำท่วมเป็นหลักอยากให้มองภาพรวมการบริหารจัดการที่แก้มลิงเรามองอยู่ที่บึงทุ่งสร้าง บึงหนองแวง บึงบอน จะทำอย่างไรในการรับน้ำภัยพิบัติน้ำท่วม ฝากท่านประธานสภาเทศบาลไปยังผู้บริหาร ขอบคุณครับ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

มีสมาชิกสภาเทศบาลท่านใดจะอภิปรายเพิ่มเติมหรือไม่ ค่ะ ขอเรียนเชิญท่านนริสศรา เรืองศร ค่ะ

**นางสาวนริศรา เรืองศร** **สมาชิกสภาเทศบาลนครขอนแก่น**

 กราบเรียนท่านประธานสภาเทศบาลที่เคารพ สมาชิกสภาเทศบาลผู้ทรงเกียรติ ประธานชุมชน และสมาชิกสภาเทศบาลตำบลบ้านเป็ดที่เข้าร่วมรับฟังการประชุมสภาเทศบาล ดิฉันนางสาวนริสศรา เรืองศร สมาชิกสภาเทศบาลนครขอนแก่น เขต 2 ดิฉันมีเรื่องที่จะฝากไปยังผู้ที่เกี่ยวข้องเกี่ยวกับตลาดโต้รุ่งรื่นรมย์ที่มีการจำหน่ายอาหารในช่วงเวลาตอนเย็น ดิฉันอยากจะทราบเวลาของการที่การนำรถเข็นออกมาตั้งร้านและเวลาที่ปิดถนน เนื่องจากที่ผ่านมามีเหตุการณ์ที่เกิดขึ้นมีผู้หญิงคนหนึ่งมาจากจังหวัดระยองเข้ามาทำธุระที่ถนนรื่นรมย์นี้เวลาประมาณบ่ายโมงและกำลังจะขับรถออกไปประมาณ 15.00 น.ก็มีรถเข็นล้อมรถไว้และไม่ยอมให้ผู้หญิงคนนี้ออก และผู้หญิงคนนี้ออกไปยกมือไหว้ทุกคันและขอโทษก็ยังไม่ยอมเลื่อนให้ เพราะแม่ค้าไม่ยอมเคลื่อนให้มาจอดขวางทางเอง แทนที่แม่ค้าจะเลื่อนรถให้เพื่อที่จะจัดร้านค้ากลับแกล้งเขาจนมีเจ้าของร้านขายของที่อยู่บนตึกแถวนั้นได้มาช่วยพูดและบอกว่าเขามาจากต่างจังหวัดทำแบบนี้มันจะไม่ดีต่อภาพลักษณ์ของจังหวัดขอนแก่นเรา ดิฉันจึงอยากฝากไว้ว่าเวลาที่รถจะออกมาจำหน่ายขายของออกมากี่โมง เวลา 15.00 น.คิดว่าเร็วเกินไปไหม ถ้าออกมาเร็วขนาดนั้นเป็นการติดขัดจราจรด้วย อยากให้มีการทำป้ายประชาสัมพันธ์ปิดบริเวณถนนจะมีการตั้งร้านกี่โมงและปิดถนนกี่โมง เพื่อบุคคลที่มาจากต่างจังหวัดเขาได้ทราบและไม่ได้จอดกีดขวางและเพื่อไม่ให้มีปัญหา

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

มีสมาชิกสภาเทศบาลท่านใดจะอภิปรายเพิ่มเติมหรือไม่ ค่ะ ขอเรียนเชิญท่านสมภพ วงศ์ก่อ ค่ะ

**นายสมภพ วงศ์ก่อ** **สมาชิกสภาเทศบาลนครขอนแก่น**

 กราบเรียนท่านประธานสภาเทศบาลที่เคารพ ท่านสมาชิกสภาเทศบาลผู้ทรงเกียรติ หัวหน้าส่วนการงาน และคณะสมาชิกสภาเทศบาลตำบลบ้านเป็ด และท่านผู้นำชุมชนที่เคารพ ผมนายสมภพ วงศ์ก่อ สมาชิกสภาเทศบาลนครขอนแก่น เขต 4 ท่านประธานสภาเทศบาลที่เคารพผมขออนุญาตฝากท่านประธานสภาเทศบาลไปยังผู้บริหารเทศบาลนครขอนแก่น ขออนุญาตถามเรื่องโฮงมูนมัง เทศบาลนครขอนแก่นจัดตั้งขึ้นเพื่อเป็นการเก็บสิ่งของเก่าพื้นบ้าน หรือประเพณีวัฒนธรรมต่างๆได้จัดรูปภาพต่างๆไว้ในส่วนนี้เพื่อให้ประชาชนจากที่อื่นได้เข้ามาเยี่ยมชม แม้แต่เด็กนักเรียนในเขตเทศบาลหรือผู้ที่ได้ให้ความสนใจ ตอนนี้ก็ได้ดำเนินการมาได้ 12 ปี ใช้งบประมาณร่วม 8 ล้านกว่าบาท รวมเงินเดือน โครงการ กิจกรรมต่างๆของโฮงมูนมัง รวมถึงการตั้งงบประมาณซ่อมแซมตลอด ผมอยากเรียนผ่านท่านประธานสภาเทศบาลไปยังผู้บริหารว่ามีแนวทางการบริหารจัดการอย่างไรกับโฮงมูนมัง ถามว่า 12 ปีที่เทศบาลนครขอนแก่นได้ดำเนินการทำกิจกรรมโฮงมูนมังมันคุ้มค่าหรือไม่ สิ่งนี้เป็นเรื่องทางจิตใจแม้แต่เด็กคนหนึ่งเดินเข้าไปเห็นเสื้อผ้าเก่าๆอยู่ในที่เหมาะสมที่ควรเรียนรู้ว่าอดีตรากเง่าของเรามาจากไหนเป็นเสื้อผ้าของพระนครศรีบริรักษ์ มันก็จะมีศักดิ์ศรีมีเกียรติภาคภูมิใจความเป็นประชาชนชาวขอนแก่น ที่กล่าวนำมานี้ สถานที่ผมมองเห็นแล้วไม่เหมาะสมที่เราเอาโฮงมูนมังไปอยู่ใต้อัศจรรย์ 200 ปี และมีการซ่อมแซมปรับปรุงมาตลอด ถ้าเป็นภาษาชาวบ้านเรียกว่ารักษาตามอาการมีน้ำรั่วน้ำซึมมันก็ล่วงเลยมาเป็นเวลานาน ทางฝ่ายบริหารมีวิธีดำเนินการหรือจะทำอย่างไร ตอนนี้ไม่สามารถที่จะชี้นำได้ว่าจะทำอย่างไรต่อไป แต่ปัจจุบันก็ยังทำกิจกรรมอยู่แล้วยังตั้งงบประมาณไปเรื่อยๆ ปัจจุบันโฮงมูนมังจะมีเงินเก็บค่าเข้าชมครั้งละ 10 -20 บาท มีเงินจำนวน 1 ล้านกว่าบาท ถ้าเทศบาลและผู้บริหารนำเงินนั้นเข้ามาสู่ระบบภาษีก็จะทำอย่างอื่นไป อยากให้ทางผู้บริหารกันเงินส่วนนี้ไว้ไปดำเนินกิจกรรมถ้าหากเราทำอะไรร่วมกับกิจกรรมของโฮงมูนมังอนาคตมันก็จะมีต้นทุน 1 ล้านบาทและจะไม่ได้มาตัวเปล่า ส่วนนี้อยากฝากท่านประธานสภาเทศบาลที่เคารพไปยังผู้บริหารว่ายังมีวิธีการจะจัดการอย่างไรให้สถานที่แห่งนี้สมเกียรติเหมาะแก่การเข้ามาเยี่ยมของแขกบ้านแขกเมือง และเป็นที่ภาคภูมิใจ 12 ปีที่ผ่านมาความภาคภูมิใจมีแน่นอนการที่ได้เข้าไปชมแม้กระทั่งครั้งหนึ่งสมเด็จพระเทพรัตนราชสุดา ฯ ท่านก็ได้เสด็จซึ่งไม่ใช่เป็นเรื่องงายในการที่จะเสด็จในสถานที่แบบนี้นี่คือความภาคภูมิใจของเทศบาลนครขอนแก่นของเรา อีกประเด็นที่เป็นปัญหาเร่งด่วนปัญหาความปลอดภัยทั้งชีวิตและทรัพย์สินของประชาชนในเขตเทศบาลนครขอนแก่นและชาวบ้านที่ใกล้เคียงที่เดินทางมา พูดถึงเกาะกลางถนนที่หลักมี 3 แห่งที่เป็นจุดอันตรายและเป็นจุดที่ดูแล้วมันไม่ปลอดภัยคือ 1.จุดแยกกสิกรทุ่งสร้างตัดกับประชาสโมสรบริเวณด้านทิศตะวันนออกของอำเภอเมืองขอนแก่น จุดตรงนี้จะมีเกาะกลางถนนและจะไม่มีสัญญาณไฟให้ชัดเจนและให้เห็นและจะเกิดอุบัติเหตุบ่อยมาก อุบัติเหตุจะเกิดเวลา ตี 2-ตี 5 และรถจะมาชนตลอด ช่วงนั้นจะไม่มีรถสัญจรถนนโล่ง ตอนกลางคืนเกิดเหตุบ่อยไม่ทราบว่าทางผู้บริหารจะมีวิธีการดำเนินการใส่สัญญาณจราจรอย่างไรให้มันชัดเจนให้เป็นความปลอดภัยของชีวิตและทรัพย์สินของประชาชน ที่ถนนศรีจันทร์ที่ทำการยามท้องถิ่นจุดนี้ก็เป็นจุดสำคัญที่เราเอาไบร์เออและแผ่นหินไปตั้งไว้เฉยๆพอมีกิจกรรมต่างๆเราก็จะยกออกเพื่อที่จะใช้พื้นที่ และพอกิจกรรมเสร็จแล้วก็น่าจะจัดเรียงให้ชัดเจนและตั้งสัญญาณขึ้นมามีป้ายบอกว่ามีเกาะกลางถนนตรงนี้เวลาตี2-ตี 5 จะมีอุบัติเหตุ พี่น้องประชาชนอาจจะไม่เห็นมันเกิดชนและความเสียหายแต่ด้วยความรวดเร็วของฝ่ายต่างๆที่มาร่วมกันที่จัดการพื้นที่จราจรก่อนฟ้าสว่าง จุดที่ 3 ถนนศรีจันทร์ติดทางรถไฟด้านข้างเซ็นทรัล พลาซ่าขอนแก่น มีเกาะกลางถนนเป็นแนวตระแกรงเหล็กเกาะกลางยาวไปถึงประตูเมือง ในเวลา 20 วันที่ผ่านมามีอุบัติเหตุ 2 ครั้ง และเกิดเวลาเดียวกันที่นำเรียนท่านประธานสภาเทศบาลไปแล้วเวลาตี 2-ตี 5 เป็นช่วงเวลาที่ไม่มีรถวิ่งถนนโล่งแล้ววิ่งชนเกาะกลางถนนไม่ทราบว่าจะมีการสูญเสียชีวิตหรือสูญเสียทรัพย์สินไปกี่ครั้งตรงนี้อยากให้ท่านประธานสภาเทศบาลนำเรียนไปยังผู้บริหารให้ดูแลและจัดไฟจราจรให้มันชัดเจนตรงนี้ถือว่าเป็นความสำคัญ ถ้าท่านไม่ปฏิบัติอาจจะเข้าข่ายละเว้นให้ความปลอดภัยแก่ประชาชนและทรัพย์สินถ้าเกิดมีการฟ้องร้องมาไม่อายกให้พวกเราเกิดความเสียหาย เราเป็นเจ้าของบ้านอยากจะจัดการให้มันดูสวยงานและชัดเจนในความปลอดภัย เพราะผู้ประสบอุบัติเหตุส่วนมากจะเป็นทะเบียนต่างจังหวัด ขอนำเรียนท่านประธานสภาเทศบาลผ่านไปยังผู้บริหารจัดการปัญหาที่เร่งด่วนด้วยครับ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

มีสมาชิกสภาเทศบาลท่านใดจะอภิปรายเพิ่มเติมหรือไม่ ค่ะ ขอเรียนเชิญท่านจันทนภา แสวงการ ค่ะ

**นางสาวจันทนภา แสวงการ** **สมาชิกสภาเทศบาลนครขอนแก่น**

 กราบเรียนท่านประธานที่เคารพ เจ้าหน้าที่ที่เกี่ยวข้องและแขกผู้มาเยี่ยมเทศบาลนครขอนแก่น ดิฉันนางสาวจันทนภา แสวงการ อยากจะขอสอบถามเกี่ยวกับเรื่องตอนนี้เทศบาลนครขอนแก่นของเรากำลังก้าวสู่ความเป็นมหานคร เราได้มีการก่อสร้างเกิดขึ้นมากมายอยากสอบถามว่าตอนนี้ทางเทศบาลนครขอนแก่นได้มีตัวกฎหมายหรือพ.ร.บ.เกี่ยวกับการถมดินในเรื่องของการก่อสร้างบ้างหรือไม่ เพราะจากดูตอนนี้ทุกวันนี้การระบายน้ำ ความสูงต่ำของตัวอาคาร คนที่อยู่ก่อนก็จะสร้างพื้นที่ได้ต่ำกว่า ตรงนี้อยากจะสอบถามว่าถ้ามีพ.ร.บ.ตัวนี้ได้นำมาใช้ในเรื่องของการก่อสร้างบ้างหรือไม่เพราะปัญหาที่เกิดขึ้นค่อนข้างที่จะมีมาก อย่างที่เห็นชัดเจนคือบ้านใกล้เคียงกันพื้นที่สูง-ต่ำต่างกันเมื่อมีปัญหาในเรื่องช่วงฤดูฝนน้ำก็จะไหลเข้าสู่บ้านที่ต่ำกว่าเกิดปัญหาท่ออุดตัน จึงอยากเรียนผ่านทางท่านผู้บริหารตรงนี้ว่าถ้ามีพ.ร.บ.นี้ อยากให้ทางเจ้าหน้าที่ที่เกี่ยวข้องช่วยออกตรวจสภาพในเรื่องของก่อสร้างอาคารเพิ่มเติมด้วย ขอบคุณค่ะ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

มีสมาชิกสภาเทศบาลท่านใดจะอภิปรายเพิ่มเติมหรือไม่ ค่ะ ขอเรียนเชิญคุณเกรียงศักดิ์ สว่างไสว ค่ะ

**นายเกรียงศักดิ์ สว่างไสว สมาชิกสภาเทศบาลนครขอนแก่น**

 เรียนท่านประธานสภาและสมาชิกผู้ทรงเกียรติและแขกผู้มาเยี่ยมเทศบาลและประชาชนที่เคารพทุกท่าน จะอภิปรายเกี่ยวกับเรื่องของการบุกรุกล้ำพื้นบริเวณฟุตบาทในหลายๆจุดตัวอย่างที่เห็นคือบริเวณถนนกัลปพฤกษ์ ทั้งๆที่เทศบาลเองมีโครงการทำเลนจักรยานบริเวณช่วงหน้าศูนย์ประชุม ปัจจุบันนี้ก็ยังมีการก่อสร้างอยู่พื้นที่บุกรุก ผมเกรงว่าถ้าวันหนึ่งโครงการนี้ประกาศออกไปเราพร้อมที่จะลงมือทำงานเมื่อไหร่จะติดปัญหาในการรื้อของร้านเหล่านี้พอสมควร อีกที่หนึ่งผมขออนุญาตกราบเรียนท่านประธานสภาเทศบาลผ่านไปยังผู้บริหารตรงหน้าบริเวณอุตสาหกรรมป่าไม้ ตรงถนนกสิกรทุ่งสร้าง ตรงนี้ชัดเจนกำลังก่อสร้างร้านตั้งอยู่ในรั้วของอป.แต่กำลังตั้งเสาปูนโครงสร้างถาวรเข้ามาในเขตฟุตบาทสาธารณะ ตรงนี้จะเป็นประเด็นเพราะในพื้นที่สาธารณะไม่ควรที่จะก่อสร้างอาคารถาวร ถ้าเราไม่หยุดตอนนี้วันหนึ่งก็จะกลายเป็นเรื่องที่ต้องมานั่งคุยกันเรื่องขอผ่อนผันตรงนี้ผมว่าไม่ถูก สิ่งที่ประเด็นผมสงสัยว่าสำนักการช่างเขตไม่เห็นหรืออย่างไร ตรงนี้ไม่ได้ก่อสร้างวันเดียวเสร็จแต่ก่อสร้างเป็นครึ่งหรือเป็นเดือนทำไมช่างเขตถึงไม่เข้าไปดำเนินการหยุดให้เขาก่อสร้าง และยังมีอีกหลายๆจุดจึงอยากฝากท่านประธานสภาเทศบาลโดยสิ่งที่ผมพูดมาเมื่อสักครู่นี้กรณีของถนนกสิกรทุ่งสร้าง ค่อนข้างที่จะเป็นปัญหามาโดยตลอดเพราะว่าถ้าเจ้าหนึ่งทำได้อีกเจ้าหนึ่งก็ทำได้ แล้วก็จะลามไปเรื่อยๆถ้าเราไม่สามารถหยุดเรื่องเหล่านี้ไป ฝากท่านประธานสภาเทศบาลไปยังผู้บริหารและผู้ที่เกี่ยวข้องช่วยดำเนินการให้เป็นระเบียบเรียบร้อย ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

มีสมาชิกสภาเทศบาลท่านใดเพิ่มเติมอีกหรือไม่คะ ขอเรียนเชิญท่านวรินทร์ เอกบุรินทร์ ค่ะ

**นายวรินทร์ เอกบุรินทร์ สมาชิกสภาเทศบาลนครขอนแก่น**

 เรียนท่านประธานสภาเทศบาลที่เคารพ พี่น้องชาวเทศบาลและแขกผู้ที่มาเยี่ยมและท่านประธานชุมชน ผมนายวรินทร์ เอกบุรินทร์ สมาชิกสภาเทศบาลนครขอนแก่นเขต 4 มีเรื่องที่อยากจะฝากต่อเนื่องเรื่องประเด็นของเรื่องจราจรที่เพื่อนสมาชิกสภาเทศบาลหลายคนได้พูดถึงแล้ว ถนนกัลปพฤกษ์ แถวศูนย์ประชุมอเนกประสงค์กาญจนาภิเษกถึงวัดป่าอดุลยารามเรื่องของการรุกล้ำ ก็เป็นปัญหาอย่างที่ท่านเกรียงศักดิ์ได้พูดไว้แต่ว่าจะมีอีกเรื่องหนึ่งคือตอนนี้ถนนกัลปพฤกษ์เริ่มจะร้านค้าเริ่มจะมีการพัฒนาพื้นที่เอกชนที่ติดอยู่ถนนกัลปพฤกษ์มากขึ้น ปัญหาที่จะตามมาก็คือเรื่องของการจัดระเบียบเรื่องของการจอดรถริมทางเพราะตอนนี้จะมีปัญหาว่ารถที่ไปจอดบริเวณร้านค้าไปจอดบริเวณปากทางเข้าออกแล้วเราก็ไม่มีการทำสัญลักษณ์ขาว-แดง หรือขาว-ดำ บางที่รถที่ออกจากซอยมาก็จะหักเลี้ยวไม่ได้เพราะมีรถไปจอดใกล้หัวมุมปากซอย เวลารถออกมาก็จะตีโค้งกว้างขึ้นและรับความเสี่ยงในการเจอรถอีกคันที่วิ่งสวนมาก็จะเป็นเรื่องของการจัดระเบียบว่าตรงไหนควรจะเป็นขาว-แดงปากซอยหรือตรงไหนจะเป็นขาว-ดำ อยากจะฝากเรื่องนี้ไว้ กับอีกเรื่องตำแหน่งหนึ่งก็คือถนนมะลิวัลย์ตรงหน้าบริเวณบริษัททรู เราไม่มีรถไปจอดที่หน้าบริษัททรูแล้ว แต่มันเกิดปัญหาว่ามีรถของเอกชนเจ้าไหนก็ไม่ทราบที่ไปจอดเกาะกลางถนนตรงทางคู่ขนาน ก็จอดด้านในถนนมะลิวัลย์บางทีรถมาจากทางแยกสามเหลี่ยมขับมาเร็ว ไม่แน่ใจว่าเป็นรถที่วิ่งอยู่หรือจอดอยู่ก็ทำให้เกิดอุบัติเหตุได้ อยากจะฝากให้ทางผู้บริหารช่วยดูเรื่องจุดนี้ด้วย ขอบคุณมากครับ

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 มีสมาชิกสภาเทศบาลท่านใดเพิ่มเติมอีกหรือไม่คะ เชิญท่านกนิษฐ์ อาวัชนาการ ค่ะ

**นายกนิษฐ์ อาวัชนาการ สมาชิกสภาเทศบาลนครขอนแก่น**

 เรียนท่านประธานสภาเทศบาลเพื่อนสมาชิกสภาเทศบาลผู้ทรงเกียรติแขกผู้มาเยี่ยม เจ้าหน้าที่พนักงานเทศบาล ท่านประธานชุมชน กระผมนายกนิษฐ์ อาวัชนาการ สมาชิกสภาเทศบาลนครขอนแก่น อยากจะเรียน ท่านประธานสภาเทศบาลเกี่ยวกับเรื่องของยาเสพติดในชุมชน เนื่องจากว่าทางเทศบาลเรามีโครงการบ้านสีขาว ชุมชนสีขาว ที่ได้ไปมอบโล่ให้กับบ้านหรือครอบครัวที่ห่างไกลยาเสพติดเลี้ยงบุตรหลานได้เป็นอย่างดี ซึ่งถือได้ว่าเป็นโครงการที่ดีมากครับ แต่ละครั้งที่ไปชาวบ้านให้ความร่วมมือดีมากแล้วก็หลายๆฝ่าย ในอีกกระแสหนึ่งก็มีคนในชุมชนมากระซิบและบอกเป็นการส่วนตัวว่าในชุมชนในเขตเทศบาลนครขอนแก่นเองก็ยังมีการซื้อขายยาเสพติดอยู่ยังมีเยาวชนที่ไปยุ่งเกี่ยวกับยาเสพติดอยู่บางครั้งบางคราวเจ้าหน้าที่ตำรวจเข้าไปดูแลก็อาจจะดูแลได้ไม่ทั่วถึง ซึ่งพักหลังได้รับแจ้งเป็นการส่วนตัวบ่อยขึ้นก็เลยอยากจะเรียนท่านประธานสภาเทศบาลฝากไปถึงท่านผู้บริหาร ให้ประสานไปยังผู้ที่เกี่ยวข้อง ไม่ว่าจะเป็นทหาร ตำรวจหรือฝ่ายปกครอง ขอบพระคุณครับ

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 มีสมาชิกสภาเทศบาลท่านใดเพิ่มเติมอีกหรือไม่คะ เชิญท่านธนภณ กิตติวิมลชัยค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

 เรียนท่านประธานสภาเทศบาลที่เคารพ เพื่อนสมาชิกผู้ทรงเกียรติ พ่อแม่พี่น้องผู้นำชุมชนที่ร่วมสังเกตการณ์การประชุมสภาเทศบาลนครขอนแก่น กระผมนายธนภณ กิตติวิมลชัย สมาชิกสภาเทศบาลนครขอนแก่นผมต้องขออนุญาตชื่นชมที่อภิปรายไปเมื่อสักครู่นี้ เป็นการฝากฝังคาดหวัง โครงการอันแรกก็คือบริเวณประตูที่ออกจากเทศบาลนครขอนแก่นแล้วเลี้ยวซ้ายไปที่ศูนย์การค้าโรงแรมโฆษะ เมื่อก่อนสถานะสภาพ เข้าใจว่าตรงนี้มีอภิสิทธิ์เป็นเวลาหลายปีที่มีการอภิปรายในสภาเทศบาลแห่งนี้ ไม่แน่ใจว่าเป็นความดั้งเดิมของผู้บริหารอยู่แล้วหรือเพราะผมมาใช้สภาเทศบาลแห่งนี้มาใช้ติดตามและท้วงติงแล้วการเกิดการขยายผิวจราจรไปทำการระงับที่ดินที่ควรเป็นถนน สถานภาพรูปลักษณ์ปัจจุบันดีกว่าเมื่อ 6 เดือนที่แล้วอย่างกับคนละเมือง ถ้าเหตุเกิดจากที่ผมมาอภิปรายในสภาแห่งนี้แล้วได้แบบนี้กับคนทั้งเมือง ผมยินดีทำแบบนี้ไปเรื่อยๆ อีกโครงการหนึ่งที่เป็นแรงบันดาลใจที่ทำให้ผมได้ทำหน้าที่หนักขึ้น โครงการที่มีการใช้งบประมาณไปวางท่อถนนรอบเมืองตรงบริเวณที่มีผู้รับเหมาไปทำทิ้งไว้เป็นเดือนแล้วผมก็ใช้เวทีสภาเทศบาลแห่งนี้อภิปราย ปัจจุบันเท่าที่ผมผ่านไปผ่านมาโครงการแห่งนี้เป็นโครงการที่ทำเสร็จแล้วดูดี ถ้าเทียบกับโครงการจุดอื่นนี้ผมว่าดูดีมากเลย ผมเชื่อว่าพ่อแม่พี่น้องผู้นำชุมชนผ่านไปผ่านมาทุกวันที่เห็น แต่โครงการนั้นเป็นโครงการที่ผมมาอภิปรายในสภาเทศบาล ปรากฏว่าภาพลักษณ์ผลงานนั้นออกมาดี แต่โครงการที่ไม่ได้เอามาอภิปรายในสภาเทศบาลหลายโครงการไม่ดำเนินการ ผมคาดหวังว่าจากนี้เป็นต้นไปผมจะทำหน้าที่ไปแบบนี้ให้ดีที่สุดและโครงการทุกโครงการก็จะทำออกมาอย่างที่ฝัน ต้องขอชื่นชมผ่านไปยังท่านประธานสภาเทศบาลไปยังผู้บริหารว่า 2 โครงการนี้ท่านทำได้ดีมากขอบคุณมากครับ

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 มีสมาชิกสภาเทศบาลท่านใดเพิ่มเติมอีกหรือไม่ค่ะ ก่อนที่คณะผู้บริหารจะตอบค่ะ ถ้าไม่มีขอเรียนเชิญท่านนายกเทศมนตรี ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 กราบเรียนท่านประธานสภาเทศบาล ท่านสมาชิกสภาเทศบาล ท่านผู้มีเกียรติ ต้องขอบคุณครับจะเห็นได้ว่าทุกคนต่างปฏิบัติหน้าที่ของตัวเองได้สมบูรณ์ การนำเอาความห่วงใยปัญหาความต้องการจากภาคประชาชนเพื่อสะท้อนให้ฝ่ายบริหารไปดำเนินการไม่ว่าจะเป็นการไปติดตามไปกำกับไปเร่งรัดเพื่อให้ตอบสนองและแก้ไขปัญหาได้ ทุกคนต่างปฏิบัติหน้าที่ของตนเองทุกคนต่างมีสำนึกในความรับผิดชอบ แน่นอนครับในแต่ละองค์กรมีทั้งคนที่ทุ่มเทมีทั้งคนที่ไม่ทุ่มเทมีทั้งคนที่ตั้งใจและคนไม่ตั้งใจก็เป็นเรื่องปกติของการจัดการบริหารองค์กร ซึ่งก็เป็นหน้าที่โดยตรงของผมอยู่แล้วที่ต้องไปจัดระบบไปจัดกระบวนการในการติดตามเพื่อขอให้เกิดการตอบสนองที่มีประสิทธิภาพกับคำถามเพื่อนสมาชิกสภาเทศบาลมากมายเหลือเกิน คำถามของท่านสมาชิกสภาเทศบาล เรื่องการจัดการบริหารป้องกันน้ำท่วม ในปัจจุบันมีแนวทางมาตรการป้องกันอย่างไรอีกสักครู่จะให้ผู้รับผิดชอบเป็นผู้ตอบ ที่ผ่านมาโดยนโยบายเราได้มีการประชุมติดตามเรื่องนี้มาโดยตลอดไม่ว่าจะเป็นการจัดการที่หลากหลายการกระจายอำนาจให้พี่น้องประชาชนลุกขึ้นมาลอกท่อระบายน้ำในพื้นที่ การให้บริษัทเอกชนเข้ามาประมูลเพื่อลอกท่อในถนนสายหลักในกรณีที่เกินขีดความสามารถของรถของเทศบาลหรือพนักงานเทศบาลแม้กระทั่งภาคประชาชน การวางระบบในช่วงที่เกิดฝนตกหนักแล้วใครจะเป็นคนที่ดูแลถ้าเศษขยะไปอุดตันตามฝาตะแกรง ซึ่งตรงนี้เป็นสาเหตุหลักมากว่ากรณีตะกอนที่อยู่ในท่อระบายน้ำด้วยซ้ำไป ขณะกรุงเทพมหานครที่มีกำลังคนมีงบประมาณมีมาตรการต่างๆสุดท้ายปัญหาที่หนักที่สุดก็คือเศษขยะไปอุดตันตรงตะแกรง ซึ่งส่วนนี้เราจริงจังมากที่เราให้การติดตามในเรื่องนี้ความเป็นประเด็นหลัก ส่วนรายละเอียดเรื่องเมื่อให้เอกชนขุดลอกชุมชนขุดลอกเทศบาลขุดลอกเองแล้วปริมาณตะกอนหรือแม้กระทั้งขีดความสามารถเต็มประสิทธิภาพหรือไม่อย่างไร ในตัวเลขรายละเอียดต้องให้เวลาขณะทำงานในการรวบรวมแต่สามารถที่จะอธิบายได้ถึงรายละเอียดที่แยกออกไปเป็นการปฏิบัติของแต่ละมาตรการเป็นอย่างไร อีกสักครู่ขอให้ท่านประธานสภาเทศบาลให้ผู้รับผิดชอบเป็นผู้รายงานต่อสภาเทศบาล การก่อสร้างโรงงานกำจัดขยะเพื่อแปลงเป็นพลังงานไฟฟ้า ในอดีตที่ผ่านมาจริงๆเราก็คิดตรงกันหลังจากเปิดประมูลให้เอกชนเข้ามาดำเนินการแล้วน่าจะเป็นไปตามนโยบายที่เรากำหนดน่าจะสามารถก่อสร้างได้มีความคืบหน้าที่ดีสุดท้ายทุกอย่างติดขัดหมดเลย ตั้งแต่เรื่องการขออนุญาตไปแต่ละขั้นตอนที่ติดขัดยาวนานที่สุดก็คือใบขออนุญาตก่อสร้างโรงงานกำจัดขยะ ถ้าไม่ใช่การเปลี่ยนแปลงระบอบการปกครองจนป่านนี้ใบอนุญาตก็จะยังคงไม่ออก มีการไปทะลวงท่อตรงนั้นทำให้ใบอนุญาตออกในปลายปีที่แล้ว แล้วก็มีการดำเนินการในการก่อสร้างโรงงาน ซึ่งจากการรายงานล่าสุดมีความคืบหน้าอยู่ที่ประมาณ 30 เปอร์เซ็นต์ ส่วนรายละเอียดความคืบหน้าเป็นอย่างไรสักครู่จะขออนุญาตผู้รับผิดชอบได้รายงานต่อสภาเทศบาลว่ามีความคืบหน้ามากน้อยแค่ไหนแล้วจะเป็นไปตามแผนหรือไม่ ถ้าตามแผนที่เรากำหนดภายในปลายปีนี้ปลายเดือนธันวาคมน่าจะสามารถก่อสร้างโรงงานได้แล้วเสร็จแล้วก็จะสามารถเดินเครื่องเพื่อผลิตก่อให้เกิดพลังงานไฟฟ้าได้ภายในเดือนมีนาคม-เมษายน ซึ่งตอนนี้กำลังติดตามว่าเป็นไปตามแผนขั้นตอนต่างๆหรือไม่ แต่สิ่งที่เป็นปัญหาหนักมากแล้วก็เกินขีดความรับผิดชอบก็คือนโยบายของรัฐบาลที่ตรงมายังจังหวัดแล้วก็จะตรงมายังเทศบาลกลายเป็นคนที่รับปัญหา เทศบาลในอนาคตถ้าเป็นไปตามที่ประชุมและมอบหมายสั่งการให้เทศบาลทำ เราต้องไปรับผิดชอบในการที่จะให้เทศบาลอื่นๆนำมาทิ้งที่โรงงานกำจัดขยะของเรา ซึ่งถ้ามาแบบนั้นอุปสรรคจะเกิดขึ้นทันที ประการแรกด้วยความเข้าใจกันระหว่างเรากับผู้ที่ได้รับผลกระทบก็คือชุมชน ซึ่งอยู่รอบข้างบริเวณของไซต์ขยะมีข้อตกลงกันตั้งแต่ต้นว่าเรายินยอมกี่พื้นที่กี่แห่งกี่อปท. ที่จะเอาไปทิ้ง ถ้ามากกว่านั้นเขาไม่ยินยอม ประการที่สองขีดความสามารถของการกำจัดขยะเพื่อแปลงเป็นพลังงานไฟฟ้า เขาสามารถดำเนินการได้เพียงวันละประมาณ 450 ตันต่อวัน คิดเป็นขยะใหม่วันละ250 ตันขยะเก่าคือการรื้อภูเขาขยะมากำจัดวันละ 205 ตัน ถ้าเป็นไปตามปริมาณขยะแบบนี้ขยะเก่าต้องใช้เวลาดำเนินการเพื่อให้หมดไปใช้เวลา12 ปี ถ้าเราต้องแบ่งขีดความสามารถในการกำจัดขยะแบ่งไปเพิ่มเพื่อกำจัดขยะใหม่ของพื้นที่อื่นๆที่จะขออนุญาตเข้ามาจะทำให้การกำจัดขยะเก่าจะเนิ่นช้าออกไปอีกแล้วก่อเกิดปัญหาไม่จบสิ้น สิ่งเหล่านี้เป็นการแก้ไขปัญหาร่วมกันไม่ใช่เพียงเทศบาล เฉพาะพื้นที่รับผิดชอบต้องเป็นหลักก่อน กรณีจากแห่งอื่นที่จะขออนุญาตมาทิ้งของเราจะเป็นเรื่องทีหลัง อย่างไรเราต้องจัดการขยะเก่าให้หมดภายในเวลาที่กำหนด แล้วขยะใหม่ในเขตเทศบาลรวมอปท.อื่นที่อยู่ในเครือข่ายจะต้องได้รับการกำจัดส่วนพื้นที่ใหม่อปท.ขอเข้าเราจะขอชะลอไว้ดั้งนั้นไม่ว่าจะเป็นนโยบายจากใดก็ตามทีเทศบาลต้องใช้ในการจัดการปัญหาตัวเองเป็นหลักก่อนนี้ก็คือหลักการที่เรายึดมั่น ก็ต่อเนื่องกันครับในเรื่องที่สมาชิกสภาเทศบาลได้พูดถึงพื้นที่บางแห่งที่เกิดปัญหาในปัจจุบันเรื่องกรณีไฟไหม้ขยะเราได้มีคำสั่งออกมาตั้งแต่เดือนกรกฎาคมปี2557แล้วก็มีมาตรการไปจัดการดูแลดำเนินการดูแลถึง18 ข้อมาตรการ เช่น เรามีรถมอเตอร์ไซต์เพื่อไปตรวจสอบพื้นที่บริเวณไซต์ขยะ100ไร่ทุก 2 ชั่วโมง เราให้รถขยะไปประจำ1คัน ไซต์ขยะมีการฝึกซ้อมการดับเพลิงถ้าหากว่าเกิดไฟไหม้ มีออกหนังสือไปถึงพี่น้องประชาชนที่ทำไร่อ้อยทำการเกษตรรอบพื้นที่ ถ้าใครจะเผาไร่อ้อยเผาพื้นที่ ต้องแจ้งให้เราทราบล่วงหน้าเพื่อที่จะให้รถดับเพลิงไปตรึงกำลังไว้ก่อน มีการเปลี่ยนแปลงวิธีการในการจัดการ ในอดีตเมื่อหลายปีที่แล้วเมื่อเกิดเหตุไฟไหม้จะออกไปทีละคันและสองคันเท่านั้น แล้วก็ไม่ทันการพอไฟไหม้ลุกลามไปแล้วตกกลางคืนก็ไม่สามารถดับเพลิงได้ก็มีการแก้ไข เรื่องแรกก็คือต่อจากนี้ไปไม่อนุญาตคันเดียวหรือสองคัน ต้องระดมกำลังเท่าที่มีออกไปเพื่อจัดการเกิดเหตุจบโดยเร็วหากว่าเกิดเหตุไฟไหม้ 2.ติดตั้งระบบไฟฟ้าแสงสว่างเพื่อกรณีเกิดเหตุเวลากลางคืนได้3.เพิ่มระบบน้ำสำรองให้มีน้ำเพียงพอในการที่จะดับไฟไม่เช่นนั้นปัญหาที่เกิดขึ้น น้ำหมดก็กลับมาขนน้ำ แม้กระทั่งการเติมน้ำในอ่างเก็บน้ำที่บรรจุรอบข้างเพื่อดับเพลิง ก็ทำให้ระยะเวลาในการที่จะผจญเพลิงเผชิญเหตุดับเพลิงเนิ่นช้าออกไป แล้วล่าสุดในช่วงแล้งที่ผ่านมาเราสั่งใช้เจ้าหน้าที่ต่อเนื่องกัน 40 วันให้มีการตรึงกำลังมีการเตรียมการมีการเตรียมรถมีการเตรียมคนเพื่อพร้อมเผชิญเหตุ ตลอดช่วงแล้งนี้ตลอดจนถึงเข้าหน้าฝนได้มีคำสั่งออกไปแล้วตั้งแต่เดือนมกราคม นี่ก็เป็นมาตรการพอสังเขปส่วนรายละเอียดในเรื่องของโรงงานกำจัดขยะก็จะขออนุญาตท่านประธานสภาในตอนท้ายหลังจากผมได้ตอบทุกปัญหาแล้วให้เจ้าหน้าที่ได้เรียนชี้แจงในส่วนขององค์กรของมาตรการป้องกันน้ำท่วมกับความคืบหน้าการก่อสร้างโรงงานกำจัดขยะ ส่วนการปริหารจัดการน้ำในเรื่องของแก้มลิงก็ชัดเจนครับเราใช้ระบบแก้มลิงมาโดยตลอดตั้งแต่การใช้บึงแก่นนครเพื่อประทังน้ำเอาไว้การบริหารจัดการน้ำแยกเป็นหลายเส้นทางเพื่อให้น้ำจากส่วนไหนไปตรงไหนก่อนแล้วน้ำจากส่วนไหนตรงไปที่ไหนก่อน แล้วสุดล่องน้ำในพื้นที่ที่เป็นแก้มลิงทั้งหมดเพื่อเพิ่มขีดความสามารถในการรองรับน้ำฝนกับฤดูฝนใหม่ที่จะมาถึงแล้วก็ปฏิบัติการเช่นนี้เป็นประจำทุกปี ขออนุญาตเอ่ยถึงเทศบาลตำบลบ้านเป็ดเราก็มีหนังสือไปเรียนให้ท่านทราบเพื่อที่จะได้ร่วมมือกันในการที่จะพร่องน้ำในบึงหนองโคตรในการเพิ่มขีดความสามารถในการที่จะเป็นแก้มลิง ในการที่จะบรรเทาน้ำในเขตนอกเมืองก่อนที่จะเข้าถึงในเมืองเพื่อที่จะช่วยกันในการจัดการร่วมกัน ส่วนเรื่องการตั้งด่านผมว่าเป็นปัญหาคู่กับโลกตราบใดที่ประสิทธิภาพวินัยของประชาชนยังคงเป็นแบบนี้การตั้งด่านก็ต้องเป็นแบบนี้ ไม่ว่าจะเป็นหมวกกันน็อค รู้ว่าเขาจับแต่ก็ดูเหมือนเป็นการเปิดช่องก็มีเฟสขอนแก่นมีด่านบอกด้วยแล้วก็สนุกสนานกับการถามกันว่าจะตั้งด่านเวลาไหน แล้วสังเกตไหมครับมีเพื่อให้เลี่ยงให้ลบ หรือมีเพื่อจะให้เราเตรียมตัวที่ต้องผ่านใส่หมวก สิ่งเหล่านี้ดูเหมือนจะดี แต่ก็เป็นที่ช่องทางให้ประชาชนได้รับรู้เพื่อที่จะได้หลีกเลี่ยงแล้วก็ไม่สร้างวินัย เป็นปัญหาคู่กับโลก ประเทศไทยและขอนแก่น สิ่งที่เราฝากความหวังคือ11โรงเรียนในสังกัดเทศบาล อย่างน้อยภาคประชาชนที่เราจะผลิตขึ้นในวันข้างหน้า เราหวังว่าจะก่อให้เกิดวินัยความรับผิดชอบในตัวเอง มีความอดทน สิ่งเหล่านี้เราฝากความหวังไว้สูงมาก แต่เราก็ชัดเจนครับความฝากของเราก็ไม่ได้แปลว่าไปกดดันและเป็นไปตามที่คาดหมาย แต่ถ้าไม่เริ่มปลูกฝังสิ่งเหล่านี้ก็จะเกิดผลเสียกับบ้านเมืองในอนาคต แต่เรารับรู้ต่างคนมีหน้าที่ปฏิบัติ ในหมู่บุคคลที่ปฏิบัติหน้าที่แต่ละองค์กรก็มีคนดีคนไม่ดี คนตั้งใจคนไม่ตั้งใจคนจริงจังกับไม่จริงจังในการปฏิบัติ สิ่งหนึ่งที่เราเตือนตัวเองอยู่เสมอ เราเห็นว่าเขาเป็นอย่างไรเราอย่าไปปฏิบัติตามถ้าเป็นเรื่องที่ไม่ดี เราก็ปฏิบัติต่อกันร่วมมือกันด้วยความเคารพเพราะเราบอกว่าเราเป็นหน่วยงานเดียวและเล็กเกินไปจะแก้ปัญหาของทั้งเมืองได้ ทุกวันนี้เราก็ปรับตัวเองให้มีความอ่อนน้อมมากขึ้นสัมมาคารวะมากขึ้นเพื่อถักทอเครือข่ายในการที่จะมาแก้ไขปัญหาร่วมกัน เราไม่สามารถแอ่นอกรับว่าปัญหาจราจรต้องเทศบาลเท่านั้น ซึ่งเป็นไปไม่ได้ เราไม่สามารถแบกรับกับปัญหาที่กำลังคุกคามเมืองซึ่งมากับความเจริญเติบโตแล้วบอกว่าเทศบาลเท่านั้นจะแก้ไขได้เราเล็กเกินไปที่จะไปรับทุกเรื่อง กรณีข้อแนะนำการจอดรถซ้อนคัน ไม่ว่าจะเป็นสอง-สี่แยกก็ขอรับไปมีข้อเสนอแนะและเป็นหนังสือลงลายมือชื่อนายกเทศมนตรีแจ้งไปยังตำรวจเพื่อให้จัดการอย่างจริงจัง แล้วก็ให้ติดตามผลแล้วก็มอบหมายผู้ที่เกี่ยวข้องโดยท่านรองนายกเทศมนตรีให้ติดตามเรื่องนี้อย่างสม่ำเสมอ ต้องขอชื่นชมการเปลี่ยนแปลงบางพื้นที่ที่เกิดขึ้นจากคำอภิปราย ส่วนหนึ่งเกิดจากท่านดังนั้นจงทำหน้าที่ต่อไป เราจะรับเอาคำอภิปรายท่านไปดำเนินการเพราะเราให้ความเคารพในการอภิปราย แต่ได้โปรดเข้าใจเจตนารมณ์เมื่อมีการอภิปรายแล้วเกิดการปฏิบัตินั้นแสดงว่าฝ่ายบริหารและเจ้าหน้าที่มีมารยาทต่อผู้อภิปรายให้ความเคารพกับคนอภิปรายจึงรับเอาคำอภิปรายไปดำเนินการ แต่ไม่ได้แปลว่าโครงการใดที่ไม่มีการอภิปรายแล้วก็ไม่ดำเนินการหลายโครงการที่ไม่มีการอภิปรายก็มีประสิทธิภาพที่ดีเหมือนกัน อาจจะมีหลุดบ้างสำหรับบางโครงการที่ไม่ได้เป็นมาตรฐานก็จะเกิดจากการผิดพลาดการตรวจสอบการความคุมดูแล ซึ่งเป็นปัญหาขององค์กรภายในที่ต้องไปจัดกระบวนการให้พนักงานมีมาตรฐานที่เท่าเทียมกันในการควบคุมงาน โปรดเข้าใจและโปรดรับทราบไม่ว่าจะเป็นฝ่ายบริหารฝ่ายปฏิบัติการทุกคนให้ความเคารพในการอภิปราย แต่ไม่ได้แปลว่าอภิปรายเท่านั้นงานถึงจะเดินหน้าก็ขอให้แยกจากกันในสองเรื่องนี้ กรณีเรื่องประเด็นเรื่องเกี่ยวข้องกับการบริหารจัดการขยะเช่นรถเก็บขนขยะมักจะไปจอดแช่เพื่อแยกขยะมีเศษขยะปลิวตกพื้นตกเกลื่อนในปัจจุบันนี้เหลือรถอยู่ประเภทเดียวที่ยังไม่มีผ้าใบคลุมก็คือรถขนาดเล็กตอนนี้เราจัดซื้อผ้าใบคลุมรถขนาดใหญ่ครบหมดแล้ว หรือแต่ขนาดเล็กที่ดำเนินการจัดซื้อคาดว่าในอนาคตอันใกล้รถจะมีผ้าใบคลุมได้ครบทุกคัน 2.การจอดเพื่อแยกขยะปัจจุบันก็ยังใช้ระบบจีพีเอสเพื่อควบคุมกรณีการจอดเพื่อแยกขยะแล้วใช้เวลานานตรงนี้ยังมีมาตรการควบคุม 3.ในส่วนเหล่านี้ก็ต้องขอเชิญท่านสมาชิกสภาเทศบาลผู้อภิปรายก็ขออนุญาตเอ่ยชื่อท่านสุพัฒน์ พงษเพียจันทร์ รายละเอียดการควบคุมที่ลึกลงไปในรายละเอียดการปฏิบัติท่านรองนายกเทศมนตรีก็จะเชิญเข้าไปรับฟังว่ามีมาตรการติดตามแก้ไขปรับปรุงอย่างไรเพื่อให้ท่านสบายใจเพื่อชี้แจงสาธารณะจะได้ตรงกันไม่เช่นนั้นคนทำงานก็ประชุมเฉพาะคนทำงานคนแก้ไขก็ประชุมเฉพาะคนแก้ไขปัญหาแต่แนวทางการแก้ไขสมาชิกสภาเทศบาลของเราไม่ได้รับรู้ เนื่องจากสมาชิกสภาเทศบาลสนใจก็เชิญไปรับฟัง เวลาที่ท่านไปตอบก็จะตอบว่าแนวทางปัจจุบันละการปฏิบัติการปัจจุบันนี้เป็นอย่างไร แล้วกรณีที่มันตกหล่นหรือมันหลุดออกจากสายตาแล้วเจ้าหน้าที่ไม่เห็นก็กรุณาให้ข้อมูลในตอนประชุมด้วยก็จะได้แก้ไขปัญหาได้ตรง แม้กระทั้งล่าสุดมีการโพสต์ในโลกออนไลน์ของเทศบาล แจ้งให้ทราบว่ามีรถเก็บขยะทำเศษขยะตกหล่นเราก็สอบถามกลับเข้าไปเขาก็บอกว่าไม่อยากให้เจ้าหน้าที่เดือดร้อน แต่สุดท้ายก็โพสต์มาในกล่องข้อความของเทศบาลแล้วก็บอกเราว่าอยู่ที่พื้นชุมชนโนนทัน ซึ่งเราก็มีการสั่งการโดยเร่งด่วนไม่ว่าจะเป็นผอ.ส่วนที่เกี่ยวข้องเจ้าหน้าที่ผู้รับเรื่องร้องเรียนรีบตอบกลับเพื่อขอพื้นที่ที่ชัดเจนแล้วรีบไปดำเนินการแก้ไขตรงนี้อธิบายเพียงเพื่อจะบอกว่าเรามีปฏิกิริยาต่อกรณีที่เป็นปัญหาแล้วแล้วก็มีปฏิกิริยาที่ดีเพียงพอที่จะสนองต่อความต้องการและแก้ไขปัญหาได้อย่างรวดเร็วและตื่นตัว อะไรที่เป็นปัญหาขอเพียงแค่รับทราบจะรีบแก้ไขโดยเร็วที่สุดหากแก้ไขไม่ได้ก็ต้องมีคำตอบว่าทำไมถึงไม่ได้แล้วจะขอเวลาถึงเมื่อไหร่ ซึ่งจะเชื่อมโยงกับท่านสมาชิกสภาเทศบาลได้อภิปรายเช่นกรณีการตัดต้นไม้ แน่นอนครับเป็นข้อบกพร่องของเจ้าหน้าที่ ถ้าไปดำเนินการแล้วไม่ตอบก็แสดงว่าเจ้าหน้าที่ละเว้นหรือว่าเพิกเฉยก็เป็นความรับผิดชอบของเราที่ต้องไปติดตามเรื่องนี้ หลังจากพ้นการประชุมสภาเทศบาลไปแล้วก็ผู้ที่เกี่ยวข้องท่านปลัดเทศบาล ท่านรองปลัดเทศบาลที่เกี่ยวข้องลองตามเรื่องกับท่านสมาชิกสภาเทศบาลผู้อภิปรายว่าเหตุของการที่ไม่ไปตัดต้นไม้แล้วไม่ตอบแล้วระยะเวลาที่เนิ่นช้าเกิดจากอะไร ขออนุญาตรับไปเพื่อแก้ไข สืบเนื่องกันครับจริงๆแล้วเรามีการได้รับมอบหมายการติดตามห้องรับเรื่องร้องเรียนไม่ว่าจะเป็นกรณีที่เป็นสถานที่สำนักงาน แล้วมีคนมาบันทึกร้องเรียนกับการรับเรื่องผ่านทางสังคมออนไลน์ทั้งหลายปัจจุบันนี้มีมาตรการติดตามทุกเดือน แล้วมีการรายงานผลการรายงานถึงนายกเทศมนตรีตรงแล้วผมก็ติดตามตรงในเรื่องนี้ดังนั้นการประชุมของผู้ที่รับผิดชอบขอความกรุณาช่วยเชิญสมาชิกสภาเทศบาลที่สนใจไปรับฟังวิธีการปฏิบัติวิธีการดำเนินงานขั้นตอนอุปสรรคการตอบหรือไม่ตอบหรือไม่ที่สามารถจะดำเนินการได้ทันทีจะดำเนินการอะไรเมื่อไหร่อย่างไร และมีมาตรการอย่างไรเชิญเข้าร่วมรับฟัง เมื่อท่านร่วมรับฟังแล้วก็เสนอการแก้ไขเมื่ออยู่ร่วมการประชุมแล้วจะรู้ว่าพวกเรามีการปฏิบัติจริงหรือไม่จริงถ้ามีการปฏิบัติจริงท่านก็
จะสามารถชี้แจงสาธารณะได้ ว่าพวกเราให้ความเคารพกับทุกปัญหากับข้อเรียกร้องของประชาชนไม่ได้เพิกเฉยแต่อาจจะเป็นเพราะองค์กรที่ใหญ่มากมีผู้ปฏิบัติมากแล้วการควบคุมอาจจะไม่ทั่วถึงประสิทธิภาพที่ไม่เท่าเทียมกันยังเป็นปัญหาต่อไปในการที่จะไปควบคุมเพื่อก่อให้เกิดประสิทธิภาพในการบริหารจัดการปัจจุบันนี้ อดีตประธานชุมชนเราก็ไม้ได้เพิกเฉย อีกช่วงหนึ่งที่ผ่านมาปีใหม่จนถึงสงกรานต์เรามีภารกิจที่ต่อกันจนกระทั่งยังไม่ได้เชิญประชุมในรอบต่อไป ปัจจุบันนี้คณะอดีตประธานชุมชนทั้งหมดอยู่ในรูปแบบขององค์กรเราใช้ชื่อว่าสภาที่ปรึกษาครอบครัวชุมชนทุกคนได้รับความเคารพจากเราเสมอเราต้องเรียนยืนยันว่าได้รับการถ่ายทอดบุคลิกที่ดีจากผู้หลักผู้ใหญ่ที่ปลูกฝังมาตลอด ให้ความเคารพผู้อาวุโส เพราะผู้อาวุโสเป็นผู้สร้างบ้านแปลงเมืองมาในอดีตประธานชุมชนทุกคนในอดีตเป็นคนที่สร้างความสำคัญเทศบาลมีผลงานมีหน้ามีตาก็เกิดจากประธานชุมชนทุกคนให้ความร่วมมือ ณ วันนี้ท่านอาจจะไม่มีตำแหน่งแต่ยังให้ความเคารพและให้เกียรติ แต่ทุกครั้งทุกเดือนการประชุมประจำเดือนมีการเชิญสภาที่ปรึกษาครอบครัวชุมชนเข้าร่วมประชุมเสมอ การปรับปรุงทางเท้าหน้าช่อง11ขยายผิวฟุตบาทก็รับไปถ้าสามารถดำเนินการได้ก็จะจัดทำเป็นโครงการ เพื่อนำเสนอสภาอนุมัติ กรณีของตลาดโต้รุ้งรื่นรมย์ก็ขอบคุณมากครับที่นำเสนอในสภาเทศบาลแต่จริงๆถ้าเป็นปัญหาเร่งด่วนในวันนั้นแจ้งมาตรงหาผมได้เลย ถ้ามีคนรู้ตอนนั้นแล้วมีคนปฏิบัติต่อแขกบ้านแขกเมืองแบบนี้ถือว่าผิดเจตนารมณ์ เพราะเราประกาศสโลแกนต้อนรับประดุจญาติมิตรภาพมาก่อนสิ่งที่คนเห็นแก่ตัวหวังจะยึดพื้นที่ดินทำกินแล้วไม่ใส่ใจแล้วขาดสำนึกที่ดี ถ้าวันนั้นโทรบอกผมจะออกไปเองแล้วผมจะพาทีมงานไปจัดการให้ ถ้าเป็นไปได้เมื่อแจ้งเสร็จแล้ว แล้วเอาเรื่องนี้มาอภิปรายในสภาเทศบาลก็ยังได้ด้วยความเคารพในการอภิปราย ขอบคุณมากที่อภิปราย ณ วันนี้มอบหมายไม่ว่าจะเป็นสำนักการสาธารณสุขฯ สำนักปลัดเทศบาลไปจัดระบบใหม่ ถ้าเวลา 15.00 น.มาแล้วมีการจัดระบบใหม่ไม่อนุญาตให้ออกมาจนกว่าจะเป็นเวลาที่กำหนด ซึ่งเราเคยตรึงกำลังช่วงหนึ่งก็ได้รับความร่วมมือปัญหาเดิมเรื่องวินัยของประชาชน วินัยของคน พอคิดว่าจัดการปฏิบัติได้พอเปลี่ยนการจัดการพื้นที่ใหม่แก้ปัญหาใหม่ก็เหมือนเดิมแต่ก็จะไม่ท้อถอยก็จะยึดมั่นในหลักการนี้แล้วต้องอดทนและลุยงานให้หนักเหมือนเดิม โฮงมูนมังสะดุดหูว่ามีคำว่าคุ้มค่าหรือไม่ ท่านเองก็อธิบายแล้วว่ามีความคุ้มค่า มันเป็นเรื่องของเมืองที่เป็นอารายะต้องมีเพื่อที่จะได้นำเสนอด้วยความภาคภูมิใจว่าขอนแก่นเรามีรากเง่ามีความภาคภูมิใจใครเกิดในเมืองขอนแก่นแล้วไม่อายใคร เราเปรียบเทียบเหตุการณ์กับบางคนในอดีตคนอีสานไปนั่งรถเมล์ในกรุงเทพฯด้านหน้ารถเป็นคนใต้ ตรงกลางรถเป็นคนเหนือ ท้ายรถเป็นคนอีสาน มันส่อบางอย่างลูกหลานคนอีสานในอดีตอาจจะไม่ภาคภูมิใจกับความเป็นอีสาน แต่ปัจจุบันสิ่งที่เราพยายามทำหลอมรวมทัศนคติใหม่ก็คือสร้างความภาคภูมิใจเกิดเป็นคนขอนแก่นไม่ว่าจะพูดภาษาอะไร นับถือศาสนา หรือวัฒนธรรม เชื้อชาติใด อยู่ที่นี่ต้องภาคภูมิใจมาจากพื้นที่ใดมาที่นี่ต้องรักเมืองรักคนรักทุกสิ่งทุกอย่างที่เป็นขอนแก่น สิ่งเหล่านี้ผ่านการปลูกฝังผ่านโฮงมูนมังด้วย ดังนั้นกรณีการมีเสื้อของพ่อเมืองในอดีตถึงแม้อยู่ใต้อัศจรรย์ก็ไม่ได้แปลว่าเราไม่ให้ความเคารพ แต่วันนี้วันเวลาเปลี่ยนสถานการณ์เปลี่ยนบ้านเมืองเปลี่ยนอาจจะดูด้อยขาดความสง่างามในสายตาของบางท่าน แต่ถ้ามองบวกอย่างน้อยที่สุดมีสถานที่แห่งหนึ่งไว้ปลูกฝัง สร้างคนให้เกิดความภาคภูมิใจในความสง่างามกับความเป็นรากเหง้าที่มีประวัติศาสตร์ที่มีเกียรติประวัติภาคภูมิใจผ่านโฮงมูนมังแห่งนี้ คำถามแนวทางการจัดการต่อไปอย่างไรในอนาคตเรามีแนวทางดังนี้ 1.เราเตรียมการและทำเรื่องไปแล้วขออนุญาตใช้อาคาร ขออนุญาตใช้ธนาคารแห่งประเทศไทย สำนักงานภาคตะวันออกเฉียงเหนือ เราเป็นเจ้าแรกแห่งแรกที่ดำเนินการทำเรื่องขอเช่าต่ออาคาร ซึ่งแบงค์ชาติจะหมดสัญญาเช่าจากธนารักษ์ในปี2559 เรานำเรื่องนี้กราบเรียนผู้ว่าราชการจังหวัดผ่านมา 2 ท่านแล้ว ท่านให้การตอบรับแล้วเราก็จัดกระบวนการประชุมเรื่องนี้กับ 8 องค์กรเศรษฐกิจให้การสนับสนุน ล่าสุดสื่อมวลชนมหาวิทยาลัยขอนแก่น เครือข่ายขอนแก่นทศวรรษหน้ายินดีให้การสนับสนุนแล้วจะมาจัดกระบวนการกับภาคประชาคมเพื่อให้ประชาชนออกมาให้การสนับสนุนเทศบาลเพื่อให้การมีสิทธิอันชอบธรรม ในการที่จะใช้พื้นที่ของแบงค์ชาติ สิ่งที่เป็นกังวลมากกังวลอยู่ 2 เรื่อง คือ เรื่องแรกเมื่อมีการตีความจากหน่วยงานที่เป็นเจ้าของสังกัดตีความว่าพื้นที่นี้อยู่ใจกลางเมืองแล้วเป็นพื้นที่ได้รับการตอบรับตอบสนองในเชิงพาณิชย์ต้องมีการลงทุนเงินก้อนใหญ่แล้วก่อให้เกิดจำนวนเงินตอบสนองแก่กระทรวงเราจะไม่ผ่าน ถ้ามองด้านเดียว แต่เรามองลึกซึ้งมากกว่านั้นเราเหลืออาคารไม่กี่แห่งในเมืองขอนแก่นที่เป็นอาคารร่วมสมัยในอดีตสมัยจอมพลสฤษดิ์ เราเหลือพื้นที่แห่งความอาคารที่เป็นสง่างามมีประวัติของความภาคภูมิใจ เป็นแบงค์ชาติแห่งแรกของภาคอีสานสิ่งเหล่านี้เป็นความภาคภูมิใจชาวขอนแก่นถ้าไม่รักษาเอาไว้สักวันหนึ่งถ้าเปิดเอกชนให้ประมูลก็ต้องโดนทุบทิ้งก็กลายเป็นคอนโดสูงๆและเป็นห้างสรรพสินค้า แล้วผลพวงที่ตามมาก็ปัญหารถติดสิ่งเหล่านี้เรากำลังต่อสู้และโชคดีที่มีเครือข่ายให้การสนับสนุน ดังนั้นเป้าหมายก็คือเรามุ่งหวังอยากจะเช่าอาคารสำนักงานของแบงค์ชาติแล้วใช้อาคารด้านหน้าที่สวยงามหลังนั้นปรับปรุงเป็นโฮงมูนมัง ซึ่งเราเรียนเรื่องนี้ไปยังกรมธนารักษ์ กระทรวงการคลัง ในหลักการเบื้องต้นเขาตอบรับด้วยวาจา ซึ่งก็ต้องรอการคลี่คลายอีกครั้งหนึ่งก็เป็นการตอบคำถามว่ามีแนวทางการจัดการอย่างไร ความปลอดภัยในชีวิตและทรัพย์สิน ซึ่งมีอยู่ 3 พื้นที่กรณีของเกาะกลางถนนไม่ว่าจะเป็นแยกกสิกรทุ่งสร้างแยกศรีจันทร์ หน้าสำนักงานเทศบาลตรงบริเวณสำนักงานยามท้องถิ่นกับศรีจันทร์ติดสวนประตูเมืองอยู่ระหว่างประตูเมืองกับเซ็นทรัล พลาซ่าขอนแก่น เหตุเกิดประมาณตี 2-ตี5 ทั้ง 3 พื้นที่ ขอบคุณท่านผู้อภิปรายครับท่านทำหน้าที่ได้สมบูรณ์แบบมาก ต้องขอชื่นชมมากแล้วก็ให้การยกย่อง ถ้ามีสมาชิกสภาเทศบาลทำงานภาคกลางคืนบ่อยๆก็น่าจะดีเป็นประโยชน์ต่อบ้านต่อเมืองขอบคุณในนามตัวแทนประชาชนด้วยที่ท่านได้ปฏิบัติหน้าที่ได้สมบูรณ์แบบอย่างแท้จริงก็จะรับเอาข้อเสนอแนะไปดำเนินการปรับปรุงแก้ไขเพื่อลดปัญหาจราจร หลายเรื่องอาจจะเกี่ยวข้องกับการวางมาตรการวางพื้นที่การปรับปรุงพื้นที่ไม่เหมาะสม แต่ด้วยความประมาทมักจะเกิดอุบัติเหตุเสมอ ก็จะรับคำแนะนำเสนอแนะนี้ไปดำเนินการขอบพระคุณกับการตรวจสอบอย่างเข้มข้น ประเด็นต่อไปมาตรการการควบคุมเรื่องการถมดินของคนที่จะสร้างบ้านรายใหม่อยู่เสมอแล้วก็เกิดปัญหาของรายเดิมอยู่เสมอ สักครู่จะขออนุญาตท่านประธานสภาเทศบาลเป็นเรื่องที่สามให้ผู้ปฏิบัติได้มารายงานต่อสภาเทศบาลว่ามีมาตรการอย่างไร เราเคยร่วมมือกันเพื่อนสมาชิกสภาเทศบาล จะออกเทศบัญญัติขุดดิน ถมดิน แต่สุดท้ายสิ่งที่เราติดก็คือสิ่งที่เราเสนอมันมากกว่าพ.ร.บ. เข้มงวดสุดท้ายผู้หลักผู้ใหญ่ที่เกี่ยวข้องบอกว่าเราไม่สามารถทำได้ สุดท้ายเทศบัญญัติที่เราเตรียมการเข้าสภาเทศบาลก็ตกไป ก็ต้องกับไปใช้พ.ร.บ.ถมดิน แต่มาตรการปฏิบัติและควบคุมการดำเนินการ โดยผู้รับผิดชอบสำนักการช่างเตรียมตัวแทนชี้แจงมาตรการในการควบคุมและหากว่าเกิดเหตุมีขั้นตอนในการดำเนินการอย่างไร การรุกล้ำฟุตบาทถนนกัลปพฤกษ์ที่เราจะมีการก่อสร้างเส้นทางจักรยาน เรียนให้ทราบครับขณะนี้มีการทำหนังสือแจ้งไปยังทุกร้านที่รุกล้ำแล้วแล้วก็มีขั้นตอนระยะเวลาให้เขาดำเนินการ ไม่ดำเนินการเทศบาลก็ฟ้องศาลเพื่อปฏิบัติกฎหมายครบถ้วนทุกประการดังนั้นก็ยืนยันว่าใครอยากจะรุกล้ำเขาทราบแต่อยากจะลองว่าเทศบาลจะดำเนินการจริงหรือไม่ จะมีการจัดการทั้งหมดไม่มีการเลือกปฏิบัติ ส่วนกรณีที่หน้ากรมป่าไม้ที่มีการก่อสร้างรุกล้ำก็ทราบเมื่อสักครู่มีการออกหนังสือไปบอกแล้ว ให้รื้อถอนสิ่งปลูกสร้างแต่ไม่ตามที่กำหนดเราก็ส่งฟ้องศาลครับ มีร้านค้าเกิดมากมายในถนนกัลปพฤกษ์มีรถจอดกีดขวางจุดตัดตามแยกปากซอยควรจะมีการทาสีตีเส้น ก็ขอขอบคุณในคำแนะนำก็จะเชิญท่านสมาชิกสภาเทศบาลไปเดินร่วมกันไปชี้ตามจุดว่าตรงจุดไหนที่เป็นปัญหาบ่อยๆก็ให้คำแนะนำกับเจ้าหน้าที่ด้วยเพื่อจะได้แก้ปัญหาที่ถูกจุด กรณีหน้าบริษัททรู มีจอดรถคู่ขนานหลังจากที่เราไปดำเนินการอย่างจริงจังไมให้จอดรถที่หน้าบริษัททรู ก็ย้ายจากที่หนึ่งไปอีกที่หนึ่ง แต่กรณีที่ย้ายที่หนึ่งไปอีกที่หนึ่งแล้วไม่เกิดปัญหาก็ไม่มีปัญหา แต่ย้ายอีกที่หนึ่งแล้วก่อเกิดปัญหาก็ต้องไปตามแก้ปัญหา ข้อเสนอแนะว่าเกิดปัญหาอะไรอย่างไรก็จะมอบเจ้าหน้าที่ไปดูแลร่วมกันว่ากรณีจอดแล้วก่อให้เกิดปัญหารถที่วิ่งมาจากทางไกลจะก่อให้เกิดการชนหรือไม่ก็ลองไปตรวจสอบร่วมกัน ขอบคุณสำหรับคำแนะนำ ปัญหายาเสพติดในชุมชนพลังเข้มแข็งจากภาคประชาชนเราไปเดินร่วมพลังจากภาคประชาชนเราเดินกันทีละ 100 คน และได้ชื่นชมกับครอบครัวที่ไม่ติดยาไปแสดงให้เห็นว่าประชาชนไม่สามารถอดทนกับการคุกคามปัญหายาเสพติดต่อไป ทุกคนออกมาเดินร่วมกันไม่มีเงินรางวัลไม่มีเบี้ยเลี้ยงไม่มีค่าตอบแทนแต่ทุกคนไปเดินร่วมกันทั้งเย็นวันจันทร์-ศุกร์ ถ้าท่านสมาชิกสภาเทศบาลไม่ติดอะไรขอเชิญร่วมด้วยครับ หลายบ้านมาร่วมรับโล่กับเราและปรบมือให้เกียรติ แต่ละครอบครัวคัดกรองให้เราและที่ประชุมใหญ่รับรองเสร็จก็ไปเดินสร้างความภาคภูมิใจความสง่างามกับโล่ที่ได้รับทุกคนภูมิใจอย่างแท้จริง และสุดท้ายกรณีการที่ได้รับตอบสนองในการแจ้งเหตุคนค้าขายคนเสพชัดเจน ประชาชนกล้ามากขึ้นในการให้ข้อมูลกับเรา เมื่อ2-3 วันที่แล้วชุมชนแห่งหนึ่งในเขตเทศบาลโพสต์คลิปวีดิโอที่มีเด็กไปขโมยของชุมชน เราตอบสนองทันทีหลังจากโพสต์วันนั้นวันต่อมาเราประชุมชนชนเราเชิญรองผู้กำกับปราบปรามมาประชุมร่วมกับเรา มาตั้งโต๊ะรับเรื่องมีเหตุเกิดขึ้นขโมยยกขึ้นบ้านที่ไหนซอยเทพผาสุก สามเหลี่ยม หอพัก หลังสนามกีฬา ต่างๆตำรวจรับเรื่องหมด ถ้าเราตอบสนองแบบนี้ประชาชนมั่นใจเชื่อเรา เราใช้ความเป็นเครือข่ายในการจัดการปัญหาเหล่านี้ได้ขอบคุณกับข้อเสนอแนะเดินเคียงข้างต่อไปตราบใดเมื่อเราอ่อนแอเราทอดทิ้งกันไปเดินแล้วคนเหลือน้อยลงสุดท้ายเราก็ล้มเหลวแพ้ถ้าผมไม่ติดเหตุอะไรจะไปให้ได้ อยากจะเชิญชวนพี่น้องชุมชน คณะครูอาจารย์ เพื่อนสมาชิกสภาเทศบาล พี่น้องพนักงานเทศบาล ซึ่งตอนนี้ไปครบกันหมดมากกันขึ้นเรื่อยๆ ส่วนที่ผมเรียนชี้แจงและตอบปัญหาก็คงครบแต่อาจจะไม่สมบูรณ์ 100% ยังเหลือ 3 เรื่องขออนุญาตท่านประธานสภาเทศบาลเพื่อให้ผู้รับผิดชอบตอบเรื่องระบบบริหารการจัดการมาตรการป้องกันน้ำท่วม ความคืบหน้าการก่อสร้างโรงงานขยะ กรณีมาตรการควบคุมการถมดินว่าปัจจุบันมีมาตรการในการดำเนินการอย่างไร ขอบคุณในการปฏิบัติหน้าที่อย่างเข้มข้นของเพื่อนสมาชิกสภาเทศบาล บอกเตือนตนเองเสมอต้องตั้งสติจากการฟังคำเตือนจากเพื่อนสมาชิกสภาเทศบาลในการทบทวนตนเองและการปฏิบัติหน้าที่ผู้รับผิดชอบด้วย

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 ขอเรียนเชิญเจ้าหน้าที่ ค่ะ

**นายทศพล วงศ์อาษา ผู้อำนวยการส่วนทรัพยากรธรรมชาติฯ**

 กราบเรียนท่านประธานสภาเทศบาล ท่านผู้บริหารและท่านสมาชิกสภาเทศบาล ในส่วนของแผนปฏิบัติการป้องกันน้ำท่วมเราใช้กันมาตั้งแต่ปี 2551 ปัจจุบันปี 2558 อาจจะมีการปรับเปลี่ยนไปบ้างแต่ว่ากิจกรรมหลักเรามีอยู่ 3 อย่างคือ 1.โครงการรักษาระบบระบายน้ำ เช่น การลอกท่อระบายน้ำ การขุดลอกคลองระบายน้ำตั้งแต่หนองยาว คลองข้างถนนมิตรภาพ เหล่านาดี แยกประตูเมืองตรงหน้าบิ๊กซี คลองหลังไทยประกัน คลองข้างทางรถไฟหลังเซ็นทรัล พลาซ่าขอนแก่น รอบคลองร่องเหมือง คลองข้างหมู่บ้านเผาไท การเก็บผักตบชวาในคลองระบายน้ำข้างบึงทุ่งสร้าง หมู่บ้านทุ่งเศรษฐี หลังโรงเรียนเทศบาลบ้านหนองใหญ่ หมู่บ้านตั้งเลา เรามีการก่อสร้างเป็นบล็อกเรียบร้อยแล้วก็คงจะไม่ได้ลอกคลองบ่อย ถนนชาตะผดุง ถนนศรีจันทร์ ใต้ถนนมิตรภาพ นี่คือการดูแลบำรุงรักษาระบบระบายน้ำในเส้นหลัก ซึ่งการจัดการเราจะใช้รถขุดแขนยาว รถเคทีบี หรือว่าจ้างชุมชนหรือเอกชนลอกขึ้นอยู่กับประเภทของงานกิจกรรมต่างๆ นอกจากนั้นส่วนของรถขุดเลนเทศบาลนครขอนแก่นมี 2 คันเรารับคำร้องปีหนึ่งไม่น้อยกว่า 300 คำร้อง นอกจากคำร้องต่างๆแล้วเราจะต้องนำรถขุดเลนของเรามาดูแลเรื่องระบบระบายน้ำหลักช่วย เช่น สามแยกสล.สมชาย ซอยธารน้ำรอบบึงแก่นนคร บ้านตูม ถนนศรีจันทร์ แถวฮันนี่เฮาส์ ถนนมะลิวัลย์ แยกหน้าเมืองฝั่งรื่นรมย์ตรงนี้ขยะจำนวนมาก ซอยน้ำทิพย์ ถนนรอบเมือง นี่คือแผนการดูแลบำรุงรักษาระบบระบายน้ำ ในส่วนการลอกท่อแบ่งออกเป็น 3 ประเภท คือ 1.การลอกท่อโดยใช้รถเทศบาล 2.การลอกท่อเอกชน ปัจจุบันในปีนี้ได้เอกชนเรียบร้อยแล้วอยู่ระหว่างรอลงนามในสัญญา 3.การจ้างแรงงานชุมชนในปี 2557 ที่ผ่านมาเราจ้างชุมชนทั้งหมด 36 ชุมชน คิดเป็นความยาวของทางระบายน้ำหรือท่อระบายที่ลอกไปแล้วประมาณ 26,730 เมตร มีจำนวนถนนที่ลอกไปแล้ว 82 เส้น ปริมาณตะกอนอยู่ที่ 2,608 ลูกบาศก์เซนติเมตร ใช้จำนวนเงินในการจ้างชุมชน 1,080,474 บาทมีผู้เข้ามาร่วมในการลอกท่อระบายน้ำทั้งหมด 232 คน นอกจากนั้นตามแผนการป้องกันน้ำท่วมที่รู้เรื่องของการระบายน้ำในเส้นหลักเส้นย่อย เราก็จะมีการเตรียมพื้นที่รองรับน้ำแก้มลิงประกอบด้วยการลดระดับน้ำบึงทุ่งสร้างเพื่อรองรับหน้าฝนในปีนี้ แก้มลิงบึงทุ่งสร้างสามารถรองรับน้ำฝนได้ประมาณ 3 ล้านลูกบาศก์เมตร บึงแก่นนครประมาณ 6 แสนลูกบาศก์เมตร ในส่วนห้วยยาว ประตูเมืองลดระดับไว้รอกำลังอยู่ในระหว่างการลอก บึงหนองโคตรขอความร่วมมือจากเทศบาลตำบลบ้านเป็ดเพื่อลดระดับน้ำลงมา กิจกรรมสุดท้ายที่เราดูในแผนการป้องกันน้ำท่วมเรื่องการตรวจสอบความพร้อมต่างๆเช่น บานประตูระบายน้ำ บานประตูหลังเซ็นทรัล พลาซ่าขอนแก่น บึงแก่นนคร ต้องตรวจสอบก่อนหน้าฝนว่าสามารถใช้งานได้ ซึ่งเราได้ตรวจสอบแล้วใช้งานได้ดีเมื่อวานฝนตกสามารถแก้ไขปัญหาได้ดี มีการซ่อมบำรุงสถานีสูบน้ำ ตามที่ได้รับงบประมาณเสร็จเรียบร้อยแล้ว การฝึกซ้อมตามแผนป้องกันน้ำท่วมตอนนี้เราได้มีคำสั่งแต่งตั้งพนักงานเทศบาลเพื่ออยู่เวรตั้งแต่วันจันทร์ที่ผ่านมาเป็นต้นไปเพื่อตรียมความพร้อม ในส่วนเรื่องโรงไฟฟ้า เทศบาลได้ให้เอกชนบริษัทอลิอันซ์ กรีนพาวเวอร์ทำสัญญาจ้างกำจัดขยะวันละ 450 ตันต่อวันโดยใช้เทคโนโลยีแบบเผาตรงสามารถทำความร้อนไปสู่กระแสไฟฟ้าครั้งละ 4.9 เมกะวัตต์ โรงนามในสัญญาไปวันที่ 18 สิงหาคม 2554 ตามสัญญาจะต้องก่อสร้างให้แล้วเสร็จภายใน 2 ปีหรือภายในวันที่ 17 สิงหาคม 2556 แต่เนื่องจากเกิดจากการขออนุญาตประกอบกิจการโรงงานใบรง.4 มีความล่าช้าประมาณ 2 ปีกว่าทำให้ใบอนุญาตประกอบกิจการโรงงานออกมาวันที่ 14 พฤษภาคม 2557 ได้ยึดตามสัญญาเดิมก็คงเสร็จที่วันที่ 13 พฤษภาคม 2559 แต่ผู้บริหารท่านนายกเทศมนตรีก็ได้มีการเร่งรัดเอกชนให้มีการก่อสร้างโรงไฟฟ้าให้เสร็จเร็วขึ้นภายในปีนี้เดือนธันวาคม 2557 ก็จะจำหน่ายไฟให้การไฟฟ้าได้ภายในเดือนมีนาคม 2558 และจะจำหน่ายไฟฟ้าได้ให้กับการไฟฟ้าได้เดือนมีนาคม 2559 ที่เราดูงานมาวันที่ 12 กุมภาพันธ์ 2558 เนื่องจากโรงไฟฟ้าของเขาประกอบด้วยเครื่องจากข้างนอก โรงงานที่ชลบุรีเป็นโรงงานประกอบโรงไฟฟ้า บริษัทนี้มีโรงงานที่สำหรับผลิตโรงไฟฟ้าเอง ซึ่งทางเอกชนก็ให้ความมั่นใจในเดือนธันวาคม 2558 จะก่อสร้างแล้วเสร็จแน่นอนและจะจำหน่ายไฟให้ได้ภายในเดือนมีนาคม 2559 ซึ่งเร็วกว่าสัญญาเดิมก็จะมีการเร่งรัดติดตามตรวจสอบและจะมารายงานให้ท่านสมาชิกสภาเทศบาลให้รับทราบอีกครั้ง

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 ทางคณะผู้บริหารได้ตอบท่านสมาชิกสภาเทศบาลได้ตั้งประเด็นคำถามในระเบียบวาระอื่นๆ และยังมีเรื่องของการถมดิน ขอเรียนเชิญค่ะ

**นายยินชัย อนันทนสกุล ผู้อำนวยการสำนักการช่าง**

เรียนท่านประธานสภาเทศบาล ผู้บริหาร และสมาชิกสภาเทศบาลทุกท่าน สืบเนื่องจากท่านสมาชิกสภาเทศบาลได้สอบถามเรื่องปัญหาการถมดินบ้านข้างเคียงแล้วเกิดผลกระทบกับบ้านข้างเคียง เทศบาลก็จะมีพ.ร.บ.ขุดดิน ถมดิน พ.ศ.2543 ตามที่นายกเทศมนตรีได้เรียนเมื่อสักครู่ ในกฎหมายจะต้องมีพื้นที่ถมดิน2,000 ตารางเมตรขึ้นไป คือจำนวน 1 ไร่กว่าถึงจะได้ขออนุญาตเทศบาล ที่ในเมืองขอนแก่นมีแปลง 1 ไร่ขึ้นไปอาจจะไม่มีจะเป็นแบบบ้านมีเนื้อที่ประมาณ 1-2 งาน ถ้าที่เดิมเป็นเก่าและที่ราบลงไปเช่นหลังสนามกีฬา เป็นที่ถมดินสูงลงไปและเขาไม่ได้ขออนุญาตเทศบาลแต่วิธีการแก้ปัญหาของเราจะใช้พ.ร.บ.สาธารณสุขฯเรื่องการประกอบกิจการที่เป็นอันตราย พยายามตรวจจากแบบก่อนว่าจะขึ้นมาขออนุญาตเราอยู่ในระดับการถมดินหรือเปล่าในแบบที่ยื่นขออนุญาตเราพยายามให้ใกล้เคียงถนนเดิมที่มีอยู่ หรือบวก ลบ ประมาณเหนือเข่า 30 เซ็นติเมตรแต่ลักษณะที่เกิดปัญหาผู้ที่จะถมดินไปจ้างรับเหมามาถมดินเสร็จแล้วก็มีดินไหลเข้าบ้านเกิดปัญหาแบบนี้บ่อยมาก วิธีการแก้ไขปัญหาของเราใช้กั้นเขตเข้าไปเจรจา เนื่องจากว่าตามกฎหมายไม่ต้องขออนุญาตไม่ถึง 2,000 ตารางเมตร มีการเจรจาแนะนำโดยใช้การทำกำแพงกันดินส่วนมากเกิดจากที่ถมแล้วก็จะทราบเรื่องภายหลัง ปัญหาที่เกิดขึ้นจะเป็นปัญหาพื้นที่เช่นพื้นที่หลังศูนย์ราชการลาดลงไปจากถนนหน้าตชด.จะมีที่ไหลลงไปน้ำก็จะขังบ้านท้ายที่สร้างก่อน มีการสร้างบ้านหรือคอนโดต่างๆก็กลัวน้ำท่วมถมสูงขึ้น เรียนว่าปัญหานี้มีมากเราก็ใช้ช่างเขตหรือช่างเราและพ.ร.บ.สาธารณสุข เข้าจัดการช่วยเหลือ อยากขอบคุณท่านสมาชิกสภาเทศบาลถ้าเกิดปัญหาให้แจ้งรับทราบเราจะใช้หลักการของเราตามกฎหมาย ถ้ากฎหมายไม่มีก็จะใช้รัฐศาสตร์จัดการเพื่ออยู่ด้วยกันอย่างมีความเป็นสุข

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 คณะผู้บริหารก็ได้ตอบครบทุกประเด็นแล้วในระเบียบวาระอื่นๆ ข้อมูลบางเรื่องซึ่งสมาชิสภาเทศบาลอยากได้ในเชิงปริมาณให้เจ้าหน้าที่ฝากข้อมูลให้กับผู้อภิปรายทราบด้วยค่ะก็ขอขอบคุณคณะผู้บริหาร สมาชิกสภาเทศบาลทุกท่าน เจ้าหน้าที่ทุกท่าน และท่านประธานชุมชน คณะกรรมการชุมชนและประชาชนทุกท่านโดยเฉพาะอย่างยิ่งท่านวิเชียร แพงมา ประธานสภาเทศบาลตำบลบ้านเป็ดและสมาชิกสภาเทศบาลทุกท่าน ที่เข้ามาร่วมประชุมครั้งนี้นะคะ ขอขอบคุณทุกท่านค่ะ ขอปิดประชุมค่ะ

**เลิกประชุมเวลา 14.00 น.**

(ลงชื่อ) วารุณี มีอนันต์ ผู้บันทึกรายงานการประชุม

 (นางวารุณี มีอนันต์)

 เจ้าหน้าที่บริหารงานทั่วไป 5

(ลงชื่อ) อมรา โกศลสุรภูมิ ผู้ตรวจรายงานการประชุม

 (นางสาวอมรา โกศลสุรภูมิ)

 หัวหน้าฝ่ายการประชุมและกิจการสภา

(ลงชื่อ) อดิศักดิ์ สมจิตต์ ผู้ตรวจรายงานการประชุม

 (นายอดิศักดิ์ สมจิตต์)

 หัวหน้าสำนักปลัดเทศบาล

(ลงชื่อ) สุภัฐวิทย์ ธารชัย ผู้ตรวจ / ทาน

 (นายสุภัฐวิทย์ ธารชัย)

 ปลัดเทศบาลนครขอนแก่น

 เลขานุการสภาเทศบาลนครขอนแก่น

**คณะกรรมการตรวจรายงานการประชุมสภาเทศบาลตรวจแล้วถูกต้อง**

 (ลงชื่อ) สมภพ วงศ์ก่อ ประธานกรรมการ

 (นายสมภพ วงศ์ก่อ)

 สมาชิกสภาเทศบาลนครขอนแก่น

 (ลงชื่อ) นริสศรา เรืองศร กรรมการ

 (นางสาวนริสศรา เรืองศร)

 สมาชิกสภาเทศบาลนครขอนแก่น

(ลงชื่อ) วรินทร์ เอกบุรินทร์ กรรมการ

 (นายวรินทร์ เอกบุรินทร์)

 สมาชิกสภาเทศบาลนครขอนแก่น

(ลงชื่อ) ภาสิณี ธีรภานุ กรรมการ

 (นางสาวภาสิณี ธีรภานุ)

 สมาชิกสภาเทศบาลนครขอนแก่น

(ลงชื่อ) ปฎลชัย พัฒน์ดำรงจิตร กรรมการ

 (นายปฎลชัย พัฒน์ดำรงจิตร)

 สมาชิกสภาเทศบาลนครขอนแก่น